Tibetan:གྲུབ་ཆེན་ཞི་བ་སྦས་པའི་ཐུགས་བཅུད་བཀའ་བབས་བདུན་ལྡན་གྱི་གཞུང་རྡོ་རྗེའི་ལམ་བཟང་པོ་
From gDams Ngag mDzod
གྲུབ་ཆེན་ཞི་བ་སྦས་པའི་ཐུགས་བཅུད་བཀའ་བབས་བདུན་ལྡན་གྱི་གཞུང་རྡོ་རྗེའི་ལམ་བཟང་པོ་
grub chen zhi ba sbas pa'i thugs bcud bka' babs bdun ldan gyi gzhung rdo rje'i lam bzang po
Damngak Dzö Volume 17 (ཙ་) / Pages 207-218 / Folios 1a1 to 6b5
grub chen zhi ba sbas pa'i thugs bcud bka' babs bdun ldan gyi gzhung rdo rje'i lam bzang po
Damngak Dzö Volume 17 (ཙ་) / Pages 207-218 / Folios 1a1 to 6b5
Tibetan Text
༢༠༧ གྲུབ་ཆེན་ཞི་བ་སྦས་པའི་ཐུགས་བཅུད་བཀའ་བབས་བདུན་ལྡན་གྱི་གཞུང་རྡོ་རྗེའི་ལམ་བཟང་པོ་བཞུགས་སོ།། །།
༢༠༨ ༀ་སྭ་སྟི། །ༀ་བཛྲ་དྷཱ་རཱ་ཡ་ན་མོ། །རྒྱ་གར་སྐད་དུ། །བཛྲ་སུ་མརྒྒ་ནཱ་མ། །བོད་སྐད་དུ། །རྡོ་རྗེའི་ལམ་བཟང་པོ་ཞེས་བྱ་བ། །རྡོ་རྗེ་འཛིན་པ་ལ་ཕྱག་འཚལ་ལོ། །མགོན་པོ་བདེ་བ་ཆེན་པོ་ནི། །བླ་མ་རྡོ་རྗེ་ཅན་ཞབས་བཏུད། །མ་ལུས་རྒྱུད་རྣམས་ཐམས་ཅད་ཀྱི། །དེ་ཉིད་རབ་ཏུ་གསལ་བཤད་བྱ། །རྒྱུད་ཀྱི་དང་པོར་ཨེ་ཝཾ་ཡིག །ཕུང་པོ་ཀུན་གྱི་སྣོད་ཡིན་འདི། །སྟོང་པ་སྙིང་རྗེའི་བདེ་ཆེན་པོ། །སངས་རྒྱས་འདིར་བརྗོད་འཁོར་བའང་འདི། །འོན་ཀྱང་རང་བཞིན་མངོན་གྱུར་དང་། །འཇོག་མེད་སེམས་ཀྱི་དེ་ཉིད་རིག །འགྲོ་ལ་སྙིང་རྗེའི་སེམས་ཆེན་པོ། །རྒྱུད་ཤེས་སློབ་དཔོན་བསྟེན་བྱ་སྟེ། །བླ་མ་ལ་གུས་དྲང་པོའ་དངོས། །ལམ་དང་སྟོན་པ་གཞན་སྤངས་པ། །ཟབ་མོའ་དོན་ལ་རྟོག་བྲལ་བས། །འབད་ན་ཐམས་ཅད་འབྲས་བུར་བཅས། །བདེ་བ་མཆོག་གི་ཐར་པའི་རྒྱུད། །གཞི་དང་ལམ་དང་འབྲས་བུ་ནི། །ཐམས་ཅད་རང་བཞིན་བདེ་བ་ཆེ། །བདེ་བས་བདེ་བ་ཆེ་གྲུབ་པའོ། །འདི་ལས་སེམས་ཀྱི་རང་བཞིན་གང་། །སྐུ་གཉིས་པོར་ནི་རྣམ་པར་གནས། །ཤིན་ཏུ་སྤྲོས་མེད་ཆོས་ཀྱི་སྐུ། །གཟུགས་ནི་ལུས་དང་སྣོད་བཅས་པའོ། །
༢༠༩ གང་ལ་མ་ཐོགས་མེད་པ་དང་། །དང་པོ་རྒྱུ་མེད་སངས་རྒྱས་ཆོས། །སེམས་ཅན་ཀུན་ལ་རྟག་གནས་པ། །རྒྱུ་ཡི་རྡོ་རྗེའི་ཆད་བར་བརྗོད། །ཕུང་པོ་ལྔ་བདག་སངས་རྒྱས་དང་། །རིག་མ་འབྱུང་བ་རྣམས་དཀྱིལ་འཁོར། །དབང་པོ་ཡུལ་དང་བཅས་གང་དག །བྱང་ཆུབ་སེམས་དཔའ་ལྷ་མོར་བཅས། །དེ་ལྟར་དྲི་མ་རྣམ་སྦྱང་བ། །ཡེ་ཤེས་ཆེན་པོ་བསྒོམ་པར་བྱ། །བསྐྱེད་པའི་རིམ་ལ་ལེགས་གནས་པས། །རྫོགས་པའི་རིམ་པ་འདིར་བསྒོམ་བྱོས། །རྟེན་དང་བརྟེན་པའི་རྒྱུ་ཡི་ཕྱིར། །ལུས་མེད་པ་ལ་བདེ་མེད་པས། །ལུས་ནི་དག་པའི་དཀྱིལ་འཁོར་ལ། །སེམས་ཀྱང་ཡང་དག་བདེ་བར་འགྱུར། །བསྙེན་པ་ཉེ་བའི་བསྙེན་པ་དང་། །བསྙེན་པ་ཆེ་དང་སྒྲུབ་པ་བྱ། །བསྙེན་པ་ཉེར་སྒྲུབ་སྒྲུབ་པ་དང་། །སྒྲུབ་པ་ཆེན་པོ་བསྒོམ་བྱ་ཞིང་། །རྣལ་འབྱོར་རྗེས་སུ་རྣལ་འབྱོར་དང་། །ཤིན་ཏུ་ཡང་དག་རྣལ་འབྱོར་ཆེ། །སྦྱོར་དང་དཀྱིལ་འཁོར་རྒྱལ་པོ་མཆོག །ཕྱི་ནས་ལས་རྒྱལ་མཆོག་བསྒོམ་བྱ། །བདག་ཉིད་གོང་བུ་ལྟར་སྣང་བ། །རབ་བཀྲ་དབང་པོའ་གཞུ་ལྟར་སྣང་། །ཕྱི་ནས་དངོས་པོ་ཀུན་ལ་སྤྲོ། །གཅིག་ཏུ་དུ་མ་དང་བྲལ་བ། །དཀྱིལ་འཁོར་དག་གིས་སྒོ་ནས་བྱུང་། །ཟས་སོགས་བྱ་བ་ཐམས་
༢༡༠ ཅད་སྤྱད། །ལྷ་ཡི་གསལ་དང་མངོན་ཞེན་གྱིས། །རང་གི་མི་མཐུན་ཤིན་ཏུ་འགག །སྣ་རྩེར་ཡུངས་ཀར་རྣམ་བརྟགས་པ། །ཡི་གེ་དེ་ནི་མཚན་མ་དང་། །གཟུགས་བརྙན་ལ་སོགས་དཀྱིལ་འཁོར་གྱིས། །སྤྲོ་བའམ་ཡང་ན་བསྡུ་བར་བྱ། །རྡོ་རྗེའམ་པདྨའི་སྣ་རྩེར་ནི། །ཡུངས་ཀར་ཚུལ་གྱི་མཚན་མ་བསྒོམ། །དཀྱིལ་འཁོར་སྤྲོ་ཞིང་སྡུད་པ་དང་། །རེ་རེ་ཞིང་ཡང་རྣམ་པར་བསྒོམ། །སྐུ་དང་བདེ་བ་རང་བཞིན་མེད། །རྣམ་པར་རྟོག་ལས་ངེས་བྱུང་བ། །སྲིད་པའི་རྣམ་པས་དེ་སྤྱོད་བྱེད། །འབྲས་བུའི་ལམ་གྱུར་སྐྱེས་པའོ། །ཞེས་པ་ནི་རིམ་པ་དང་པོའོ། །སེམས་ནི་རང་བཞིན་འོད་གསལ་ཏེ། །དྲི་མ་རྣམས་ནི་གློ་བུར་བ། །རང་བཞིན་སྐྱེ་འགག་མེད་པ་དང་། །ཆོས་ཀུན་མཆོག་ཏུ་རྒྱས་བཏབ་ཆེ། །འདོད་ཆགས་ཆགས་བྲལ་ཀུན་ལས་འདས། །སྟོང་པ་མ་ཡིན་མི་སྟོང་མིན། །ཡོད་དང་མེད་དང་ཡོད་མེད་འདས། །རྣམ་པར་རྟོག་པའི་ཡུལ་ཀུན་སྤངས། །ཚིག་དང་མིང་དུ་བརྗོད་པ་བྲལ། །བསམ་གཏན་རྫུན་པས་མ་བསླད་བ། །འབད་སྩོལ་རྒྱུ་དང་བྲལ་བ་ཡང་། །བླ་མའི་དྲིན་གྱིས་རྟོགས་པར་འགྱུར། །རང་བཞིན་གདོད་ནས་མ་སྐྱེས་པ། །བདེན་མིན་རྫུན་མིན་འདི་ལྟ་བུ། །གང་ལའང་མི་གནས་ཆོས་ཀྱི་སྐུ། །ཆོས་རྣམས་ཀུན་ཏུ་རྣམ་པར་སྣང་། །སེམས་ཅན་ཁམས་ལ་རྟག་གནས་པའི། །སངས་རྒྱས་རང་གིས་རིག་བྱ་ཉིད། །དཔེ་དང་རྟོག་པས་མཚོན་དུ་མེད། །བླ་མའི་བྱིན་རླབས་འཕོ་བས་སོ། །བདེ་དང་སྡུག་བསྔལ་ཀུན་ལས་གྲོལ། །རྐྱེན་གྱིས་བསྒྱུར་མིན་རྐྱེན་བྱུང་མིན། །ས་དང་ས་ལ་གཡོ་མེད་པ། །རང་གིས་རང་ཉིད་ཤེས་པར་བྱ། །ཇི་ལྟར་ནམ་མཁའ་བཅོས་མིན་པ། །ལག་སོགས་མི་འགྱུར་མངོན་གྱུར་ཕྱིར། །རང་གི་སེམས་ལ་ཡོངས་ཚོལ་བ། །བླ་མ་དམ་པའི་རིམ་ལས་རྙེད། །རང་བཞིན་དང་ནི་ཡིད་འགྱུས་ཀུན། །ཆུ་དང་རླབས་བཞིན་དབྱེར་མེད་པ། །འདི་ལ་རང་བཞིན་སྤྲོས་བྲལ་བས། །གཡོ་བ་དག་ཀྱང་རྣམ་པར་དག །མི་རྟོག་མ་ཡིན་རྣམ་རྟོག་མིན། །བྱ་བ་
༢༡༡ བྱེད་ལས་ཡང་འདས་པ། །དཔྱད་པ་ལས་འདས་ཕྱག་རྒྱ་ཆེ། །ཡེ་ཤེས་ཞབས་ཀྱི་རིམ་ལས་རྙེད། །རྣམ་པར་མི་རྟོག་མུ་སྟེགས་བྱེད། །དཔྱོད་བྱེད་བློ་ངན་སངས་རྒྱས་པ། །རྣམ་པ་ཀུན་ལྡན་ཆོས་གང་གིའང་། །མ་གོས་མཆོག་ཏུ་དབེན་པའོ། །ཞེས་པ་ནི་ཕྱག་རྒྱ་ཆེན་པོའོ། །ཨེ་ཝཾ་མཱ་ཡཱ་ཡི་གེ་མཆོག །འཁོར་ལོ་བཞི་ལ་རྣམ་པར་གནས། །སྤྲུལ་པ་ཆོས་དང་ལོངས་སྤྱོད་དང་། །དེ་བཞིན་བདེ་ཆེན་འཁོར་ལོའོ། །བདུན་ཁྲི་ཉིས་སྟོང་དང་། །བརྒྱ་ཕྲག་ཉི་ཤུ་ལྷག་པ་དང་། སུམ་ཅུ་རྩ་གཉིས་དང་། རྩ་གསུམ་དང་ཨ་ཝ་དྷཱུ་ཏི་དང་། འཁོར་ལོ་བརྒྱད་དང་རྩའི་མདུད་པ་རྣམས་དང་། སྐུའི་སྒོ་དགུ་དང་། གསུང་གི་སྒོ་བཞི་དང་། ཐུགས་ཀྱི་སྒོ་གཉིས་དང་། སྲོག་དང་། ཐུར་སེར་དང་། མཉམ་གནས་དང་། གྱེན་རྒྱུ་དང་། ཁྱབ་བྱེད་དང་། ཀླུ་དང་རུ་སྦལ་དང་། རྩངས་པ་དང་། ལྷ་སྦྱིན་དང་། གཞུ་ལས་རྒྱལ་དང་། རླུང་རྣམས་ཀྱི་ཁ་དོག་དང་། ཚད་དང་། གྲངས་དང་། རྒྱུ་བ་དང་། དབྱུག་གུ་དང་། ཆུ་ཚོད་དང་། འཕོ་བ་དང་། ཐུན་ཚོད་དང་། རང་བཞིན་དང་། ལས་དང་། ཁམས་ལྔ་དང་། དྲུག་དང་། ཉི་ཤུ་རྩ་བཞི་དང་། ཁུ་བ་དང་། རྡུལ་ཐ་དད་དང་། མཉམ་པར་གནས་པ་དང་། དབྱངས་བཅུ་དྲུག་འཆར་བ་དང་། མུན་པ་དང་། རྡུལ་དང་། སྙིང་སྟོབས་འབབ་པ་དེ་དག་ནི། ཨེ་ཝཾ་ལས་བྱུང་བའོ། །ཉི་མ་ཟླ་བ་ནཱ་དཱ་གནས། །བཅུ་གཉིས་བཅུ་དྲུག་དེ་བཞིན་དུ། །བཅུ་གཉིས་ལས་ནི་ཡོན་ཏན་བརྒྱད། །ཕྲ་དང་རགས་པའི་འཁོར་ལོ་འཁོར། །སྤྱི་བོར་བདེ་བ་ཆེན་པོ་སྟེ། །དགའ་དང་ཚིམ་དང་གནས་ཐོད་པ། །འཁྲིག་སོགས་ལས་ཀྱང་གསལ་འགྱུར་ཏེ། །དེ་ཚེ་གཙོ་བོ་ཁྱིམ་དེར་སྤྱོད། །རྣམ་པར་དག་ལས་བདེ་ཆེན་སྐྱེ། །སངས་རྒྱས་ཡེ་ཤེས་སྐུ་ཡི་རྒྱལ། །རང་བཞིན་དང་ནི་ལས་དང་ཡང་། །རྣལ་འབྱོར་རྣམས་ཀྱི་གཏུམ་མོའོ། །གང་དུ་སེམས་སྤྱོད་དེར་རླུང་ཡང་། །ཐིམ་འགྱུར་འདི་ལས་མཆོག་གཞན་མེད། །ཐིག་ལེའི་ཡི་གེ་རྩ་ལ་སོགས། །གང་སྒོམ་དེས་ཀྱང་
༢༡༢ མཆོག་ཏུ་འགག །གཉིས་འགག་པ་ལས་འབར་བའམ། །འབར་ལས་དབུ་མ་འབྱེད་པར་འགྱུར། །རྩ་གཉིས་ལས་འགྲོ་འོང་བ་དང་། །འཁོར་ལོ་རྣམས་སུ་འབར་ཞིང་ཟློག །ཐིག་ལེའི་ཡེ་ཤེས་འབྱུང་བ་ནི། །ཕྱག་རྒྱ་ཆེན་པོ་མངོན་དུ་འགྱུར། །བུམ་པ་ཅན་དང་རྡུལ་མཐའ་ཅན། །བགང་བ་དེ་བཞིན་རེངས་བྱེད་པ། །འཁོར་ལོ་རྣམས་སུ་དགག་པ་དང་། །སྔགས་དང་སྙིང་ག་དེ་བཞིན་དུ། །རྫས་ཀྱང་ཐིག་ལེ་གསུམ་པ་སྟེ། །མི་ཤིགས་པ་དང་ནོར་བུ་དང་། །འོད་ཀྱང་ཐིག་ལེར་མངོན་བརྗོད་པ། །ཨ་ནི་གཙོ་བོ་དམ་པ་སྟེ། །གསལ་ཞིང་མར་མེ་དག་དང་མཚུངས། །མི་འགྱུར་མཆོག་ཏུ་ཕྲ་བའོ། །ཨ་ཨུམ། སྲོག་དང་། གྱེན་རྒྱུ་དང་། ཐིག་ལེའོ། །ཨ་ཨ་ཧྭ། སྲོག་དང་གྱེན་རྒྱུ་དང་། ཐུར་སེལ་ལོ། །ཧཱ་ཨུམ། །ཐུར་སེལ་དང་། སྲོག་དང་། ཐིག་ལེའོ། །ཡི་གེ་གསུམ་གྱི་དེ་ཉིད་ཀྱིས། །རླུང་རྣམས་མཆོག་ཏུ་ཞི་བར་བྱེད། །རྟགས་ནི་ལྔ་ལས་ཡེ་ཤེས་ཏེ། །ཁམས་བརྒྱད་ཤིན་ཏུ་རྣམ་དག་པའོ། །ཅེས་པ་ནི་གཏུམ་མོའ་ཡེ་ཤེས་སོ། །གང་ཕྱིར་དགའ་བ་དེ་སྣང་བ། །སྣང་བ་མཆེད་པ་མཆོག་དགར་བཤད། །དགའ་བྲལ་ལས་ནི་ཉེར་ཐོབ་སྟེ། །ལྷན་ཅིག་སྐྱེས་པ་འོད་གསལ་བའོ། །རེག་དང་འཇུག་དང་སྐྱེད་པ་དང་། །མཐའ་ལས་མ་ཉམས་གཞན་ཡང་འདི། །ཡི་གེ་བཅུ་དྲུག་དང་ནི་ཚེས། །དེ་བཞིན་དགའ་བ་བཅུ་དྲུག་གོ །འདོད་པ་དང་། དགའ་བ་དང་། གཡོ་བ་དང་། འདར་བ་ནི་དགའ་བ་བཞིའོ། །གང་བ་དང་། མཆོག་དགའ་དང་། འཆང་བ་དང་། ནུས་པ་ནི། མཆོག་དགའ་བཞིའོ། །འབར་བ་དང་། ཁྱད་པར་གྱི་དགའ་བ་དང་། སེམས་དང་། ཐིག་ལེ་ནི་ཁྱད་པར་གྱི་དགའ་བ་བཞིའོ། །ཨོཊྚ་དང་ལྷན་ཅིག་སྐྱེས་པ་དང་། གཉིས་དང་ནཱ་ད་ནི་ལྷན་སྐྱེས་བཞིའོ། །འདོད་ཆགས་མ་ཡིན་ཆགས་བྲལ་མིན། །དབུ་མར་དམིགས་པར་མི་འགྱུར་རོ། །གསུམ་པོ་སྤངས་པ་ཉིད་ཀྱི་ཕྱིར། །ལྷན་ཅིག་སྐྱེས་པ་བྱང་ཆུབ་བརྗོད། །ཡང་ན་དེ་ཉིད་ཐམས་ཅད་བདག །ཡང་ན་ཀུན་གྱིས་རྣམ་པར་སྤངས། །མཆོག་གི་མཐའ་དང་དགའ་བྲལ་དབུས། །
༢༡༣ སྟོང་པ་ཉིད་མིན་ཧེ་རུ་ཀ་།པདྨ་ཅན་དང་ཚངས་མ་དང་། །གཞན་ནི་ལྷུག་ཕྲན་མ་ལ་སོགས། །བཞིན་བཟང་རབ་ཏུ་བཟུང་ནས་ནི། །མི་འགྱུར་བདེ་བའི་རྒྱུར་བསྒྲུབ་བྱ། །ཡང་ན་ཡིད་ལས་བྱུང་བའམ། །མི་འགྱུར་བ་ནི་རྡོ་རྗེ་གསོར། །འོན་ཀྱང་མི་མོ་ངེས་པར་བསྒྲུབ། །གཞན་ནི་མཐར་ཐུག་གྲུབ་པ་མེད། །སྒྲོན་མེ་ལྡན་པས་མུན་པ་ལས། །ནོར་བུ་ལེན་བཞིན་ཕྱག་རྒྱ་ལས། །རང་བཞིན་མངོན་གྱུར་དང་པོ་ཡི། །ལས་ཅན་རྣམས་ལས་གཞན་གྱིས་མིན། །དབང་བསྐུར་བ་དང་སེམས་ཀྱི་དགག །དཱུ་ཏིར་འཇུག་དང་བརྟན་པ་དང་། །ཐིམ་དང་ཡེ་ཤེས་བརྟན་པ་དང་། །སྤེལ་དང་སྤྱོད་པའི་བརྟུལ་ཞུགས་དང་། །སྐྱོན་སྒྲོན་ཡེ་ཤེས་སྒོམ་བྱེད་པ། །མངོན་པར་བྱང་ཆུབ་སྐབས་བཅུ་གཅིག །གཞན་ནི་ཡེ་ཤེས་སྐུ་སྒྲུབ་པ། །དེ་དག་གཟུངས་མའི་བྱེད་པ་ཅན། །སྣ་ཚོགས་དེ་བཞིན་རྣམ་སྨིན་དང་། །རྣམ་ཉིད་དང་ནི་མཚན་ཉིད་བྲལ། །འདི་ཤེས་སྒྲུབ་ལ་རབ་འཇུག་སྟེ། །བློ་བརྟན་ནུས་དང་བཅས་པས་སོ། །སྦྱོར་བས་ལུས་ནི་དག་བྱས་ལ། །སྟེང་འོག་སྦྱོར་བས་གཅིག་ཏུ་བྱ། །སྒོ་དབྱེ་བཙན་ཐབས་སྦྱར་བ་ནི། །སྔགས་དང་འཁྲུལ་འཁོར་རབ་སྦྱོར་བའོ། །རྗེས་སུ་ཆགས་པས་སེམས་དབབ་སྟེ། །འདི་ལས་རང་བཞིན་མཚོན་བཟུངས་ནས། །གྱེན་དུ་སྤྱོད་དང་བརྟན་ལྡན་པས། །ལྷན་ཅིག་སྐྱེས་པ་བསྒོམ་པར་བྱ། །ཞེས་པ་ནི་ལས་ཀྱི་ཕྱག་རྒྱའི་ཡེ་ཤེས་སོ། །མེ་ལོང་གི་ནི་གཟུགས་བརྙན་གྱིས། །སྒྱུ་མའི་ལུས་ནི་མཚོན་པར་བྱ། །ཁ་དོག་རྣམས་ནི་འཇའ་ལྟ་བུ། །ཁྱབ་པ་ཆུ་ཡི་ཟླ་བས་སོ། །ཆོས་རྣམས་སྒྱུ་མ་ལྟར་ཤེས་ནས། །འདི་ཡི་རང་བཞིན་བདེ་བསྒོམ་བྱ། །སྣང་བ་མཐའ་དག་རྣམ་སྤྲུལ་པ། །རང་བཞིན་སྤྲུལ་པའི་སྐུ་རུ་བརྗོད། །སྤྲུལ་པའི་འཁོར་ལོའོ། །སྨྲ་དང་ལོངས་སྤྱོད་གང་གནས་པ། །སེམས་ལའང་གཟུགས་བརྙན་ཚུལ་འཆར་ཏེ། །རྨི་ལམ་རྨི་བར་ཡོངས་སྟོན་པ། །ཐམས་ཅད་རླུང་གི་རྣམ་པར་སྤྲུལ། །ཀུན་རྫོབ་བདེན་པ་སྒྱུ་མ་ཉིད། །ལོངས་སྤྱོད་རྫོགས་པའི་སྐུ་ཡང་དེ། །དེ་ཉིད་བར་དོའ་སེམས་ཅན་གྱུར། །རྡོ་རྗེའི་སྐུ་ཡང་
༢༡༤ དེ་ཉིད་ཡིན། །ལོངས་སྤྱོད་ཀྱི་འཁོར་ལོའོ། །སྒེག་དང་ཉེ་བར་ལོངས་སྤྱོད་དང་། །གླུ་དང་རོལ་མོ་སོགས་བརྟེན་དང་། །སྒྱུ་རྩལ་རྣམས་ལ་རབ་འཇུག་པ། །ཆུ་ཟླ་དག་དང་མཚུངས་པར་བྱ། །མཐོང་བ་དང་ནི་རེག་པ་ཉིད། །འགྲོ་བ་སྒྱུ་མ་ཇི་བཞིན་བྱ། །གང་ཞིག་རྡོ་རྗེ་སེམས་སོགས་ཀྱི། །གཟུགས་བརྙན་སྣ་ཚོགས་རབ་བསྒྱུར་ཏེ། །གང་གང་སེམས་ཀྱིས་ཡང་སྤྲུལ་པས། །མི་སྐྱེ་དེ་ལས་ལེན་པ་འགགས། །ཡང་ན་བཙན་ཐབས་སྦྱོར་བ་ཡིས། །ཚངས་པའི་སྒོ་ནི་དབྱེ་བར་བྱ། །དཔལ་ལྡན་བདེ་ཆེན་མགོན་པོ་ཡི། །ཞལ་གྱི་རིམ་པ་ལས་འོངས་པའོ། །སྤྲིན་བྲལ་མཁའ་ལ་མཉམ་བཞག་སྟེ། །མངོན་པར་ཞེན་པའི་ལྟ་བས་སོ། །དེ་ལས་སྒྱུ་མར་རབ་གྲུབ་སྟེ། །རྣམ་ཤེས་གསུམ་པོ་མཚོན་པར་བྱ། །སྣང་བ་དང་ནི་ཡོངས་བརྟགས་དང་། །དེ་བཞིན་རྣམ་པར་ཐིམ་པ་ནི། །གཉིད་དང་སད་དང་གཉིས་གཉིས་སྤྱོད། །སྟོང་པ་གསུམ་དུ་རྣམ་པར་རིག །སྣང་བ་སྣང་བ་མཆེད་པ་དང་། །ཉེ་བར་ཐོབ་དང་འོད་གསལ་བ། །སྟོང་དང་ཤིན་ཏུ་སྟོང་པ་དང་། །སྟོང་པ་ཆེ་དང་ཐམས་ཅད་སྟོང་། །སེམས་དང་སེམས་བྱུང་མ་རིག་པ། །གསུམ་ལས་འདས་པ་མངོན་པར་མཚན། །ཆགས་བྲལ་དང་ནི་བར་མ་ཉིད། །དེ་བཞིན་དུ་ནི་ཆེན་པོ་དག །ཡིད་ལ་འགྲོ་ཞིང་འོང་བ་དང་། །མྱ་ངན་ལ་སོགས་གསུམ་དེ་བཞིན། །ཞི་དང་རྣམ་རྟོག་འཇིགས་པ་དང་། །འཇིགས་པ་བར་དང་ཤིན་ཏུ་འཇིགས། །སྲེད་དང་སྲེད་པ་བར་མ་དང་། །ཤིན་ཏུ་སྲེད་དང་ཉེར་ལེན་དང་། །མི་དགེ་བཀྲེས་དང་སྐོམ་ཉིད་དང་། །ཚོར་བ་ཚོར་བ་བར་མ་དང་། །ཤིན་ཏུ་ཚོར་བའི་སྐད་ཅིག་དང་། །རིག་པ་པོ་དང་རིག་འཛིན་གཞི། །སོ་སོར་རྟོགས་དང་ངོ་ཚ་ཤེས། །སྙིང་རྗེ་དང་ནི་རྩེ་བ་གསུམ། །དགོས་པ་བསམ་པ་ཉིད་དང་ནི། །ཕྲག་དོག་ཅེས་ནི་བྱ་བར་བཤད། །དང་པོའ་རང་བཞིན་རྣམས་སོ། །ཆགས་དང་ཞེན་དང་དེ་བཞིན་དགའ། །དགའ་བ་བར་མ་ཤིན་ཏུ་དགའ། །དྭངས་དང་རབ་ཏུ་མགུ་བ་དང་། །ངོ་མཚར་དེ་བཞིན་རྒོད་པ་དང་། །ཚིམ་དང་དེ་བཞིན་འཁྱུད་པ་དང་། །འོ་བྱེད་དེ་བཞིན་འཇིགས་པ་དང་། །བརྟེན་དང་བརྩོན་
༢༡༥ དང་ང་རྒྱལ་དང་། །བྱ་དང་འཕྲོག་དང་སྟོབས་དང་ནི། །སྤྲོ་དང་ལྷན་ཅིག་སྐྱེས་ཉིད་དང་། །དེ་བཞིན་གྱ་ཚོམ་བར་མ་དང་། །གྱ་ཚོམ་ཆེན་པོ་དྲག་པོའོ། །རྣམ་པར་སྒེག་དང་ཞེ་འགྲས་ཉིད། །དགེ་དང་ཚིག་གསལ་བདེན་པ་དང་། །མི་བདེན་པ་དང་དེ་བཞིན་དེས། །ཉེ་བར་མི་ལེན་སྦྱིན་པ་སོ། །བསྐུལ་དང་དེ་བཞིན་དགའ་བ་དང་། །ངོ་ཚ་མེད་དང་སྒྱུ་དང་གདུག །མི་སྲུན་པ་དང་གྱུ་གྱུ་ཉིད། །གཉིས་པའི་རང་བཞིན་རྣམས་སོ། །ཆགས་པ་བར་མའི་སྐད་ཅིག་དང་། །བརྗེད་ངེས་པ་དང་འཁྲུལ་པ་དང་། །མི་སྨྲར་གྱུར་དང་སྐྱོ་བ་དང་། །ལེ་ལོ་དེ་བཞིན་ཐེ་ཚོམ་མོ། །གསུམ་པའི་རང་བཞིན་རྣམས་སོ། །རང་རིག་ཙམ་གྱི་ཡེ་ཤེས་ནི། །ནམ་མཁའ་ལྟ་བུར་མཚན་ཉིད་མེད། །འོན་ཀྱང་འདི་ལ་དབྱེར་ཡོད་དེ། །མཚན་མོ་ཉིན་མོ་མཚམས་བདག་ཉིད། །མཚན་མོ་སྣང་བའི་ཆ་སྟེ། །ཚ་བ་ཉི་མའི་ཟེར་འགྱེད་སྣང་བ་མཆེད་པ་ཡིན། །མཚམས་ནི་སྣང་བ་ཐོབ་པ་རང་གི་རང་བཞིན་རྣམས་ཀྱིས་ལན་གཅིག་མིན་པར་འགྲོ། །མཚན་མིན་ཉིན་པར་མ་ཡིན་མཚམས་མིན་གང་ཞིག་རང་བཞིན་རྣམས་དང་རྣམ་བྲལ་བ། །དེ་ཉིད་བྱང་ཆུབ་སྐད་ཅིག་ཡིན་པར་བླ་མ་མཆོག་བཤད་རྣལ་འབྱོར་པ་ཡི་ཡུལ། །ཇི་ལྟར་སྤྲིན་ནི་སྣ་ཚོགས་ཤིང་། །མདོག་དང་དབྱིབས་ནི་ཐ་དད་པ། །ནམ་མཁའི་དབྱིངས་སུ་བྱུང་ནས་ནི། །དེ་ཉིད་དུ་ནི་ཐིམ་པར་འགྱུར། །དེ་བཞིན་རང་བཞིན་ཐམས་ཅད་ནི། །སྣང་བ་གསུམ་གྱི་རྒྱུ་ཅན་དེ། །མ་ལུས་ཡུལ་ལ་ཞུགས་ནས་ནི། །འོད་གསལ་བར་ན་འཇུག་པར་འགྱུར། །སྣང་བ་ཀུན་དང་བུད་མེད་སྦྱོར་བ་དང་། །འཆི་བའི་སེམས་དང་གཉིད་ལ་མངོན་འཇུག་པ། །རིལ་བོར་འཛིན་དང་གཞན་ནི་རྗེས་སུ་གཞིག །རང་བཞིན་གཉིས་སྦྱོར་གཞན་ལས་རྟོགས་པར་བྱ། །རླུང་རྣམས་ཕྲ་བའི་གཟུགས་ཀྱིས་ནི། །ཤེས་དང་ཡང་དག་འདྲེས་གྱུར་ནས། །དབང་པོའ་ལམ་ལས་བྱུང་ནས་ནི། །ཡུལ་རྣམས་ལ་ནི་དམིགས་པར་བྱེད། །སྙིང་པོར་གྱུར་པ་རང་སྲོག་ལས། །ཁམས་གསུམ་ན་ནི་གཞན་མེད་དེ། །སྒྱུ་མ་རླུང་གི་ཁམས་གསུམ་པོ། །རྨི་ལམ་རྨི་བ་བཞིན་དུ་མཐོང་། །
༢༡༦ ས་ལ་སོགས་པ་བཞི་པོ་དང་། །དེ་བཞིན་སྟོང་པ་བཞི་པོ་དག །སྐྱེ་དང་འཇིག་པའི་རྒྱུ་ཉིད་དང་། །དངོས་པོ་བརྒྱད་པོ་རྣམ་ཤེས་བྱ། །ཆོས་ཀྱི་འཁོར་ལོ་ཆོས་ཀྱི་སྐུ། །ཤི་དང་བརྒྱལ་དང་གཉིད་དང་རྨོངས། །བདེ་བ་ལས་ནི་རང་རིག་པ། །ཆོས་ཀྱི་སྐུ་རུ་མངོན་པར་བརྗོད། །ཆོས་ཀྱི་འཁོར་ལོའོ། །ཞེས་པ་ནི་འོད་གསལ་བའི་ཡེ་ཤེས་སོ། །ལྷ་དང་བླ་མར་བསྙེན་བྱ་ཞིང་། །སྒྱུ་མ་ལྟ་བུར་རྣམ་བསམ་མོ། །སྙིང་རྗེའི་སེམས་དང་ལྡན་པ་ལ། །བདུད་ཀྱི་འཇུག་པ་ཡོད་མ་ཡིན། །ནུས་བྲལ་སྤྱོད་པ་མ་འཁྲུལ་བས། །བདེ་དང་འཇིགས་དང་ཡིད་མི་བདེ། །གང་ལའང་སེམས་ཁྲལ་ཡོངས་སྤངས་ནས། །ཇི་ལྟར་གདུང་བ་མེད་པར་སྤྱོད། །ལུས་ནི་རྒྱལ་བ་ཐམས་ཅད་དང་། །དེ་བཞིན་སེམས་ཅན་དོན་སྒྲུབ་ཕྱིར། །ཡང་ན་གནོད་བྱེད་རྣམས་ལ་སྦྱིན། །སེམས་ཀྱི་གཡོ་བ་བཅད་བར་བྱ། །ཡིད་ནི་གཞན་དུ་མ་གྱུར་པར། །སྣ་ཚོགས་སྤྱོད་པས་རང་དང་གཞན། །མཉམ་པ་ཉིད་དུ་རབ་སྤྱོད་པ། །འདི་ལ་བདུད་ཀྱི་འཇུག་པ་མེད། །ལྟེ་བ་ལ་ནི་རླུང་གནས་ཤིང་། །མཁྲིས་པ་སྙིང་དང་མགྲིན་པ་ལ། །དཔྲལ་བ་གཙུག་ཏོར་ལ་བད་ཀན། །འདུས་པ་གསང་བའི་འཁོར་ལོ་སྟེ། །དེ་དེར་སྦྱོར་བས་ཞི་བར་འགྱུར། །གྲང་ནད་ཐུར་སེལ་བྱེད་པ་ཅན། །གྱེན་རྒྱུ་མ་ཉམས་གནས་སྐྱོན་ཚབ། །འཁྲུལ་འཁོར་གཡོ་བས་རྩད་ནས་འཛེམ། །རླུང་བཅུའི་སྐྱོན་ཡང་དེ་དེར་བསལ། །ཕྱིན་ཅི་ལོག་ཏུ་རྣམ་སྦྱང་ཞིང་། །ནམ་ཡང་བྱང་ཆུབ་སེམས་འདི་སྲུང་། །ཁ་ཟས་སྤྱོད་ལམ་སྦྱོར་བའི་ཟས། །དེ་དེས་སེམས་ཀྱི་སྐྱོན་ཞི་བྱ། །བླ་མ་དམ་པའི་ཞལ་ལུང་སྟེ། །གཞན་ལས་ཡོངས་སུ་རྟོགས་པ་མིན། །འདུས་པ་དང་ནི་སྡོམ་པ་དང་། །དགྱེས་པའི་རྡོ་རྗེར་ཡང་བཤད་དོ། །ཡེ་ཤེས་ལྡན་པའང་སྤྱོད་མི་བྱེད། །དེ་ཡིས་ཚེ་འདིར་བྱང་ཆུབ་མེད། །དེ་ཕྱིར་ཡེ་ཤེས་བརྟན་གནས་པས། །འདོད་ཆགས་གར་གྱི་རོལ་མོ་བྱ། །དང་པོར་མཚན་དུས་གསང་སྟེ་སྤྱད། །གཉིས་སྤངས་ཀུན་ཏུ་སྤྱོད་པས་རྒྱུ། །གལ་ཏེ་དྲོ་བའི་བྱ་བ་ཐོབ། །རྣལ་འབྱོར་ལྡན་བར་ཁས་བླང་ངོ་། །ཕྱི་ནས་འཕགས་པའི་གནས་ཐོབ་པ། །དེ་ནས་ཕྱོགས་ལས་་
༢༡༧ རྣམ་རྒྱལ་བྱ། །ཤ་ཟ་བཞིན་དུ་ཀུན་སྤྱོད་པའམ། །ཡང་ན་ཁྱིམ་དུ་ཟློས་གར་བྱ། །རིམ་པ་དང་པོར་རིག་འཛིན་དང་། །འདོད་དང་གཟུགས་ཁམས་ལྟར་སྒྲུབ་པ། །ཡེ་ཤེས་སྐུ་དང་མངོན་བྱང་ཆུབ། །ས་དང་ས་ལ་མངོན་བགྲོད་པ། །དེ་བཞིན་མངོན་པར་བྱང་ཆུབ་ཆེ། །སྤྱོད་པའི་དུས་ནི་རྣམ་པ་ལྔ། །བསྐྱེད་རིམ་བདེ་བ་བཅས་བསྒོམ་ན། །དྲན་པ་ཉེར་བཞག་རྣམ་བཞིའོ། །ཡང་དག་སྤོང་དང་རྫུ་འཕྲུལ་རྐང་། །དབང་པོ་སྟོབས་རྣམས་སྤྱོད་བཅས་པ། །བདེ་ཆེན་བྱང་ཆུབ་ཡན་ལག་བདུན། །ས་དང་ས་ལ་ཡན་ལག་བརྒྱད། །འོན་ཀྱང་འདི་ལ་དབྱེར་ཡོད་དེ། །རྩ་རྣམས་ལས་ནི་ས་བཅུ་དང་། །རླུང་གི་བགྲོད་བཅས་དེ་བཞིན་བཅུ། །གཞན་ནི་ཡེ་ཤེས་ས་བཅུ་སྟེ། །རྩ་སོགས་ཡེ་ཤེས་ལུས་ཐིམ་པའོ། །བཅུ་གཉིས་ས་ཡི་དབང་ཕྱུག་ནི། །བདེ་མཆོག་བདེ་ཆེན་རྡོ་རྗེ་འཛིན། །རྣལ་འབྱོར་རྣལ་འབྱོར་མ་རྒྱུད་ལས། །མན་ངག་རབ་ཏུ་བསྡུས་པའོ། །དཔལ་ལྡན་བདེ་ཆེན་ལས་འོངས་པ། །མི་ཤེས་འཇིག་རྟེན་རྨོངས་རྣམས་ལ། །སེམས་ནི་སྙིང་རྗེའི་དབང་གྱུར་པས། །བདེ་ཆེན་རྡོ་རྗེ་བདག་གིས་བཤད། །ཅེས་པ་ནི་རྡོ་རྗེའི་ལམ་བཟང་པོ་གསལ་བར་བྱེད་པ་སློབ་དཔོན་ཆེན་པོ་བདེ་བ་ཆེན་པོའ་རྡོ་རྗེ་ཞེས་བྱ་བ་དཔལ་ལྡན་ཧེ་རུ་ཀར་མངོན་པར་དབང་བསྐུར་བ་བརྟུལ་ཞུགས་སྤྱོད་པ་ཞི་བ་སྦས་པས་མཛད་པའོ། །མཆོག་ཏུ་རྒྱ་ཆེའི་གཞུང་ལུགས་ལས། །དཱི་ན་ག་རས་རྣམ་བསྡུས་པ། །ཡེ་ཤེས་མཆོག་གིས་མཆོད་བྱས་སྟེ། །འགྲོ་ལ་ཕན་པ་བསྐྱེད་ཕྱིར་བྱས། །རྒྱ་གར་གྱི་མཁན་པོ་བུདྡྷ་གུཔྟཱ་ཞལ་སྔ་ནས་དང་། ནིརྦཱ་ཎ་ཤྲཱིའི་ཞབས་ལ་རྨོངས་པ་ཏཱ་ར་ནཱ་ཐཱས་ཞུས་ཏེ་གུས་པ་ཆེན་པོས་འབད་པས་བསྒྱུར་བའོ། །རིམ་ལྔ་དང་ཀྱཻ་རྡོ་རྗེའི་ལུང་དྲངས་པ་སོགས་ནི་འགྱུར་སྙིང་ཇི་ལྟ་བ་བཞིན་དུ་བྲིས་པའོ། །སློབ་དཔོན་ཆེན་པོ་ཞི་བ་སྦས་པས་ནང་གི་ཁྱབ་པ་ཞེས་བྱ་བ་ཚིག་བཅད་ཉིས་བརྒྱ་པ་དང་། རྩ་བའི་མདོ་ལ་ཕྱེད་དང་ཉིས་བརྒྱ། རླུང་གི་མདོ་ལ་ཕྱེད་དང་ཉིས་བརྒྱ། ཁམས་ཀྱི་མདོ་བརྒྱ་ཕྲག་གཅིག །ལམ་ལྔ་བསྟན་པ་ལ་ལུང་འདྲེན་མི་ཐེ་བ་ཚིག་གསར་ཉིས་བརྒྱ། །རྒྱུ་བསྟན་པ་ལ་བརྒྱ། གནས་བསྟན་པ་ལ་ཉིས་བརྒྱ། ཕྱག་རྒྱ་ཆེན་པོ་
༢༡༨ ལམ་རྫོགས་པ་དང་། གཏུམ་མོའ་གཞུང་ལ་བརྒྱ་ཉི་ཤུ། ངེས་པའི་ལམ་རྫོགས་པ་དང་། ལྷན་སྐྱེས་གསལ་བ་ཞེས་པ་ལ་བརྒྱ་བདུན་ཅུ། ཕྱག་རྒྱས་ལམ་རྫོགས་པ་དང་། ཡེ་ཤེས་ངེས་བསྟན་ལ་སུམ་བརྒྱ། སྒྱུ་ལུས་དང་འོད་གསལ་རྣམ་པར་བཞག་པ་དང་། མན་ངག་ཐོར་བུ་ལ་ལྔ་བརྒྱ། གསང་བ་འདུས་པ་དང་། ཀྱཻ་རྡོ་རྗེ་དང་བདེ་མཆོག་རྣམས་ལ་བསྡུས་པའི་དོན་གྱི་ཚིགས་སུ་བཅད་པ་དང་། རྡོ་རྗེའི་གླུ་དང་སྒྲུབ་ཐབས་ཆུང་ངུ་ཡང་མང་དུ་མཛད་པར་གདའ་བ། རྒྱས་པ་ལ་དགའ་བའི་དབང་དུ་བྱས་པ་དང་། འབྲིང་དུ་དགའ་བ་ལ་དེ་དག་ལས་བསྡུས་ཏེ། རྡོ་རྗེའི་ལམ་ཆེ་བ་ཚིགས་བཅད་སྟོང་ཙམ་ཡོད་པ། སློབ་མ་མཆོག་མང་པོས་སྤྱན་སྔར་བསྡུས་སོ། །བསྡུས་པ་ལ་དགའ་བ་ལ་ལམ་བར་པ་ཚིགས་བཅད་སུམ་བརྒྱ་པ་སློབ་དཔོན་སུ་མ་ཏིས་བསྡུས་སོ། །ཤིན་ཏུ་བསྡུས་པ་ལ་དགའ་བའི་དོན་དུ་གཞུང་ཆུང་བ་འདི་ལ། རྒྱ་གར་སྐད་དུ་ཚིགས་བཅད་བརྒྱ་དང་ལྔ་ཡོད་པ་ཡིན་ཏེ། བོད་སྐད་དུའང་རགས་རྩིས་ལ་ཚིགས་བཅད་དེ་རྩམ་སྟེ། རྣལ་འབྱོར་མ་ཆེན་མོ། །དཱི་ན་ཀ་རས་ཞུས་ནས་བསྡུས་པ། འདི་ནི་ཤིན་ཏུ་དར་བ་ཡིན་པར་གདའ་འོ། །ཞེས་པའང་ཏཱ་ར་ན་ཐས་རེག་ཟིག་གོ །
Notes
Other Information
|Information about Unicode Tibetan and the digitization of this text|
|As the only available unicode Tibetan text at the time, Nitartha International's version of the Paro Edition of the gdams ngag mdzod is provided here. However, note that it has not been thoroughly edited and that there may also be mistakes introduced through the conversion process. Eventually we will provide a fully edited version of the entire Shechen Edition, entered and edited multiple times by Pulahari Monastery in Nepal, but as of spring 2015 that project has not been finished. Note that the ཤོག་ལྷེ་ numbers that appear throughout were added by Nitartha Input Center at the time of input. Provided by Nitartha International Document Input Center. Many thanks to Lama Tenam and Gerry Wiener for help with fonts and conversion.|


མི་དམངས་དྲ་བའི་འཕྲིན། ཧུད་རིགས་ཀྱི་བུ་མོ་མཱ་ཞའོ་དབྱིང་ནི་མཚོ་སྔོན་མུའུ་མོང་གི་ཐུར་ཁེའི་ཚོང་གྲོང་གི་ཉོ་སྒྲུབ་སྣེ་ཤན་པ་ཡིན་པ་དང་ཁོང་གི་ཚོང་སྒྲོམ་ཐོག་སི་རི་ཡ་ནས་ནང་འདྲེན་བྱས་པའི་དྲི་ཞིམ་དག་རྫས་དང་ཐུར་ཁེ་ནས་ནང་འདྲེན་བྱས་པའི་རྒྱ་སེ་མེ་ཏོག་གི་མཛེས་འཆོས་བྱུག་རྫས་སོགས་ཚོང་ཟོག་བསྒྲིགས་ཡོད། མཱ་ཞའོ་དབྱིང་གིས་ཚོང་ཟོག་དེ་དག་ལ་མུའུ་སི་ལིན་གྱི་བུད་མེད་ཚོས་ཧ་ཅང་དགའ་པོ་བྱེད་ཀྱི་འདུག་ཅེས་བཤད།
“ཚོང་ཟོག་དེ་དག་གིས་འཛད་སྤྱོད་པ་ཚོ་རྒྱལ་མཚམས་སྒྲོལ་མ་དགོས་པར་ཐུར་ཁེའི་ཚོང་ཟོག་ཉོ་ཐུབ་ལ་སྐྱེ་བོ་དེ་བས་མང་བས་གཞན་ཡུལ་གྱི་ཁྱད་ཆོས་ལྡན་པའི་ཐུར་ཁེའི་རིག་གནས་མྱོང་རོལ་ཡང་བྱེད་ཐུབ”ཅེས་མཱ་ཞའོ་དབྱིང་གིས་བཤད།
མཚོ་སྔོན་མུའུ་མོང་ཐུར་ཁེའི་ཚོང་གྲོང་ནི་མཚོ་སྔོན་ཟི་ལིང་ཁྲོམ་གཞུང་ཤིན་ཆན་རྒྱལ་སྤྱིའི་རྐང་ཐང་ཁྲོམ་གཞུང་དུ་ཆགས་ཤིང་། དེའི་ནང་ཐུར་ཁེའི་ཟས་རིགས་དང་། རྒྱན་གོས། མི་རིགས་ཀྱི་སྤྱོད་རྫས་སོགས་ཡོད། མཚོ་སྔོན་མུའུ་མོང་ཚོང་དོན་ཀུང་སིའི་གཞུང་ལས་ཁང་གི་ཀྲུའུ་རེན་ཉན་ཞའོ་ཅའོ་ཡིས་ཚོང་གྲོང་ནང་གི་སྐྱུ་རུའི་སྣུམ་དང་ཐུར་ཁེའི་ཁྱད་ལྡན་གྱི་ཟས་རིགས་སོགས་ལ་འཛད་སྤྱོད་པས་ཧ་ཅང་དགའ་པོ་བྱེད་ཀྱི་ཡོད་ཅེས་ངོ་སྤྲོད་བྱས་པ་རེད།
ཉན་ཞའོ་ཅའོ་ཡིས་ཚོང་གྲོང་འདི་སྒོ་ཕྱེ་ནས་ལོ་གཅིག་ལྷག་ཙམ་འགྲོ་གི་ཡོད། ན་ནིང་སྒོ་ཕྱེ་སྐབས་ཀྲུང་གོར་བཅའ་སྡོད་ཐུར་ཁེའི་གཞུང་ཚབ་ཆེ་མོ་ཁང་གི་ཚོང་དོན་ཚན་ཙན་ཐུར་ཁེའི་ཞིང་ལས་པུའི་མཐོ་རིམ་དཔོན་རིགས་ཀྱིས་མཉམ་དུ་དཔང་པོ་བྱས་ཡོད་ཅེས་བཤད།
མཚོ་སྔོན་ཞིང་ཆེན་ཚོང་དོན་ཐིང་གི་ཐིང་ཀྲང་ཧྲང་ཡུས་ལུང་གིས་2015ལོར་མཚོ་སྔོན་ཞིང་ཆེན་དང་དར་གོས་ལམ་བུའི་ལམ་རྒྱུད་རྒྱལ་ཁབ་ཀྱི་ཚོང་དོན་དངུལ་གྲངས་ཨ་སྒོར་དུང་ཕྱུར་4ཟིན་པ་དང་ཐོན་ལས་གསུམ་པས་ཕྱི་དངུལ་སྤྱད་པ་དེས་2010ལོའི་5%ནས་2015ལོའི་66%བར་འཕར་ཡོད་ཅེས་བཤད། “‘རྒྱུད་གཅིག་ལམ་གཅིག’གི་གྲོས་འགོར་སྐུལ་འདེད་གཏོང་བ་དང་བསྟུན་ནས་མི་རིགས་ཀྱི་ཁེ་ལས་མང་དག་གཅིག་གིས‘ནུབ་ལ་ཕྱོགས་པའི’རྒྱལ་སྤྱིའི་མིག་རྒྱང་ཇེ་ཡངས་སུ་བཏང་ནས་ལམ་རྒྱུད་རྒྱལ་ཁབ་དབར་ཚོང་དོན་འགྲོ་འོང་དང་རིག་གནས་སྤེལ་རེས་ཟབ་ཏུ་གཏོང་བའི་གོ་སྐབས་གསར་པ་འཚོལ་གྱི་ཡོད”ཅེས་ཧྲང་ཡུས་ལུང་གིས་བཤད་པ་རེད།


སྟག་བྷེ།
བོད་བྱིངས་ཀྱིས་ཐུན་མོང་གིས་བཀོལ་ཆོག་པའི་སྒྲ་སྦྱོར་ཡི་གེ་འདི་ཉིད་བོད་རྒྱལ་སྲོང་བཙན་སྒམ་པོའི་རིང་དུ་གསར་བཟོ་མཛད་མིན་ད་ལྟའང་རིག་གཞུང་ཞིབ་འཇུག་སྨྲ་བ་དག་གི་ཁྲོད་ན་རྩོད་པའི་ཚ་རླབས་འཇགས་མེད་ཅིང་གཅིག་མཐུན་གྱི་སྡོམ་ཚིག་ཅིག་བཀོད་མེད་པས། ཕྲན་ཉིད་ཀྱིས་ཀྱང་དེའི་ཕྱོགས་སུ་མཐའ་གཅིག་ཏུ་ཐག་གཅོད་མ་བྱས་པར་སྔོན་བྱོན་མཁས་པའི་ལོ་རྒྱུས་ཆོས་འབྱུང་གི་བསྟན་བཅོས་རྣམས་ཀྱི་རྗེས་སུ་འབྲངས་ནས་ཆོས་རྒྱལ་སྲོང་བཙན་གྱི་རིང་ནས་གསར་དུ་བཟོས་པར་བརྗོད་ན་སྙམ། སྲོང་བཙན་སྔོན་དུ་ཐུན་མོང་གིས་བཀོལ་བའི་ཡི་གེ་མེད་ནའང་སྲིད་འབྱོར་རིག་གསུམ་ཆེས་ཆེར་དར་ལ་ལྷག་པར་དུ་སྐབས་དེའི་སྤྱི་ཚོགས་སྣང་ཚུལ་མཚོན་པའི་ངག་ཐོག་རྩོམ་རིག་མང་པོ་ཞིག་མཆིས། རྩོམ་རིག་བརྩམས་ཆོས་དེ་དག་མི་རྣམས་ཀྱིས་ངག་ནས་ངག་ཏུ་བརྒྱུད་དེ་སྲོང་བཙན་གྱི་སྐབས་ནས་ཡི་གེར་བཀོད་པ་ལས་དུས་དེ་རིང་དུ་ཡི་གེར་བཀོད་པ་ཞིག་མིན་ལ། ཆོས་ལྡན་རྒྱལ་རབས་ཀྱི་རིང་ལད་གཟོད་ཡིག་ཐོག་ཏུ་བཀོད་པ་ལ་སྙན་ངག་དང་མོ་ཡིག སྒྲུང་དང་གཏམ་རྒྱུད། རྡོ་རིང་ཡི་གེ ཅོང་ཡིག་བཅས་དེང་གི་རྩོམ་ལུས་དབྱེ་སྟངས་ལྟར་དབྱེ་ན་རྩོམ་རིག་བརྩམས་ཆོས་ཕུན་སུམ་ཚོགས་ཤིང་བོད་རང་ལ་མཚོན་ནའང་དུས་སྐབས་རེར་གལ་ཆེའི་རྩོམ་ལུས་རེ་དམིགས་ཀྱིས་བརྗོད་ཆོག་ཆོག་ཡིན། སྐབས་དེར་མཚོན་ན་མགུར་གླུས་གོ་གནས་ངེས་ཅན་ཞིག་བཟུང་ཡོད་ཅིང་། ཆོས་ལྡན་རྒྱལ་རབས་ཀྱི་ཐུན་མོང་མ་ཡིན་པའི་ཁྱད་ཆོས་ཀྱང་མཚོན་ཐུབ་པར་འདོད་པས་གཤམ་དུ་མགུར་གླུའི་སྐོར་རྐྱང་རྐྱང་གླེང་བར་བྱ་ལ། ཆོས་ལྡན་རྒྱལ་རབས་དུས་སྐབས་ཁོ་ནའི་མགུར་གླུ་གླེང་དགོས་པའི་རྒྱུ་མཚན་འོག་ཏུ་ བཀོད་ཡོད།
དེ་ཡང་ཆོས་ལྡན་རྒྱལ་རབས་ཞེས་བཏགས་པའི་རྒྱུ་མཚན་གང་ཡིན་དང་དེ་དུས་སྐབས་གང་ནས་གང་བར་ངོས་འཛིན་དགོས་པ་ཆབས་ཅིག་ཏུ་བཤད་ན། “བོད་ཀྱི་རྒྱལ་པོའི་ཐོག་མ་གཉའ་ཁྲི་བཙན་པོ་ནས་གནམ་རི་སྲོང་བཙན (འདིར་ཁྲི་ཐོག་རྗེ་བཙན་ཡིན་དགོས) གྱི་བར་རྒྱལ་རབས་ཉི་ཤུ་རྩ་གསུམ་གི་རིང་སངས་རྒྱས་ཀྱི་བསྟན་པའི་མིང་ཙམ་ཡང་མ་བྱུང་ལ། “① ཞེས་ཁྲི་ཐོག་རྗེ་ཐོག་བཙན་གྱི་སྔོན་དུ་བསྟན་པའི་མིང་ཙམ་ཡང་མ་བྱུང་། “དེ་ནས་ཀུན་ཏུ་བཟང་པོའི་སྤྲུལ་པར་གྲགས་པ་ལྷ་ཐོ་ཐོ་རི་སྙན་ཤལ་གྱི་རིང་ལ་རྒྱལ་པོའི་ཕོ་བྲང་གི་སྟེང་དུ། སྤང་སྐོང་ཕྱག་བརྒྱའི་གླེགས་བམ་སོགས་ནམ་མཁའ་ལས་བབས་པ་ཚིག་དོན་མ་ཤེས་ཀྱང་། མཚན་སྙན་པོ་གསང་བར་བཏགས་ནས་མཆོད་དེ་དམ་པའི་ཆོས་ཀྱི་དབུ་བརྙེས་སོ། །”② ཞེས་པའི་ཚིག་ངོས་ཀྱི་གོ་དོན་ལྟར་བླངས་ན་དོན་དངོས་དང་མི་མཐུན་པ་ཞིག་ཏུ་སྣང་མོད། དོན་ལ་ལྷ་ཐོ་ཐོ་རི་གཉན་བཙན་གྱི་རིང་ད་དུང་ཡི་གེ་མེད་ཅིང་གཉན་པོ་གསང་བའི་དོན་རྟོགས་མཁན་མ་བྱུང་ལ་དེ་དག་ལ་མཆོད་པའི་བཀུར་བསྟི་ཙམ་ལས་ཅི་ཡང་མ་བྱས་པས་བོད་བྱིངས་ལ་ནི་དམ་པའི་ཆོས་དར་མེད་དེ། དབུ་བརྙེས་ཞེས་པས་དམ་པའི་ཆོས་ཀྱི་རྟེན་ཙམ་ཡོད་པ་བསྟན། “དེ་ནས་མི་རབས་ལྔ་བ་སྤྱན་རས་གཟིགས་ཀྱི་སྤྲུལ་པ་ཆོས་རྒྱལ་སྲོང་བཙན་སྒམ་པོའི་རིང་ལ་བློན་པོ་ཐོན་མི་སལྷོ་ཊ་རྒྱ་གར་དུ་བརྫངས་ཏེ་རིག་གནས་ལ་མཁས་པར་སྦྱངས་ནས་སངས་རྒྱས་ཕལ་པོ་ཆེ་ལ་སོགས་པ་ཆོས་མང་པོ་བོད་སྐད་དུ་བསྒྱུར་ཏེ་བསྟན་པའི་སྲོལ་ བཏོད་པ་ཡིན་ནོ”③ ཞེས་སྲོང་བཙན་གྱི་རིང་ནས་སྔོན་གྱི་གཉན་པོ་གསང་བ་ཁ་ཕྱེས་ལ། ནང་བསྟན་གྱི་དགོངས་པ་དང་མཐུན་པའི་དགེ་བ་བཅུའི་ཁྲིམས་བཅོས་ཤིང་ཐུགས་དམ་གྱི་ལྷ་རྒྱ་གར་དང་བལ་པོའི་ཡུལ་ནས་སྤྱན་དྲངས་པ། མཐའ་འདུལ་ཡང་འདུལ་གྱི་ལྷ་ཁང་དང་འཕྲུལ་སྣང་ར་མོ་ཆེ་བཅས་རྟེན་དང་བརྟེན་པའི་གཙུག་ལག་ཁང་བཞེངས་པ་བཅས་ལས་སངས་རྒྱས་བསྟན་པར་རྒྱལ་པོའི་སྲིད་ཀྱིས་རྒྱབ་སྐྱོར་མཛད་ནས་ཁམས་ཀུན་ལ་དར་བར་བྱས་ཏེ་བསྟན་པའི་སྲོལ་བཏོད་པས་ཆོས་ལྡན་རྒྱལ་རབས་ཀྱི་ཐོག་མ་རྒྱལ་པོ་འདི་ནས་འགོ་བརྩམས་ཞེས་བཤད་ཆོག དེའི་རྗེས་ཀྱི་བཙན་པོ་རེ་རེའི་རིང་རིམ་བཞིན་དམ་པའི་ཆོས་དར་ཞིང་རྒྱས་ལ་ལྷག་པར་དུ་ཆོས་རྒྱལ་མེས་དབོན་རྣམ་གསུམ་ཞེས་ཁྲི་སྲོང་ལྡེ་བཙན་དང་ཁྲི་རལ་བ་ཅན་གྱི་དུས་སུ་གཙིགས་ཆེན་པོས་ནང་བསྟན་དར་སྤེལ་བྱས་མོད། མཇུག་མཐའི་བཙན་པོ་འུ་དུམ་བཙན་གྱི་རིང”དུས་དེར་སད་དང་སེར་བ་དང་། བཙའ་དང་། མུ་གེ་དང་། མི་ནད་ཕྱུགས་ནད་ལ་སོགས་པ་བྱུང་བས། དེ་ལ་སྙད་བྱས། རྒྱལ་པོའི་ཐུགས་ལ་གདོན་གསོལ་ནས་སངས་རྒྱས་ཀྱི་བསྟན་པ་བསྣུབས་སོ”④ ཞེས་འུ་དུམ་བཙན་གྱིས་གཙུག་ལག་ཁང་གི་རྟེན་བརྟེན་པ་དང་དགེ་འདུན་གྱི་སྡེ་ལ་གང་འདོད་འདོད་ཀྱིས་ཡར་བཤིག་མར་འདྲུད་བྱས་པས། ལྷ་ལུང་དཔལ་རྡོར་གྱིས་རྒྱལ་པོ་གང་ཉིད་བཀྲོངས་ཏེ་ལོ་རྒྱུས་སུ་བོད་བཙན་པོ་སིལ་བུར་ཐོར་བའི་དུས་སྐབས་ཞེས་གྲགས་པ་འདིའི་རིང་ལོ་ངོ་བརྒྱ་དང་ལྔ་བཅུ་ཡས་མས་ལ་དམ་པའི་ཆོས་དར་མ་ཐུབ། འབྲི་གུང་སྐྱབས་མགོན་དཀོན་མཆོག་བསྟན་འཛིན་གྱིས”དེས་ན། སྲོང་བཙན་སྒམ་པོའི་འཁྲུངས་ལོ་ནི་མེ་གླང་སྤྱི་ལོ 617ཡིན་པ་དང་། གཤེགས་ལོ་ནི་ལྕགས་ཁྱི་སྤྱི་ལོ 650ལོར་འཁེལ་བ་ཐེ་ཚོམ་མེད་དོ” ⑤ཞེས་ཡིག་ཚང་དང་སྔོན་བྱོན་མཁས་པའི་བསྟན་བཅོས་ཀུན་གྱི་གུང་བསྒྲིགས་ཏེ་སྡོམ་ཚིག་བཀོད་པའི་སྲོང་བཙན་གྱི་འཁྲུངས་འདས་ལོ་ཚིགས་གཞིར་བཟུང་ན། རྒྱལ་པོ་སྲོང་བཙན་གྱིས་སྤྱི་ལོ 617ལོར་རྒྱལ་སྲིད་བཟུང་པ་ནས་རྒྱལ་པོ་འུ་དུམ་བཙན་བཀྲོངས་པའི་སྤྱི་ལོ 842བར་གྱི་ལོ་ངོ 225ཡི་རིང་ལ་ཆོས་ལྡན་རྒྱལ་རབས་ཞེས་བརྗོད་པའང་མཁས་པ་སྔོན་མ་དག་གིས་བཙན་པོའི་རྒྱལ་རབས་ཞེས་འབོད་པ་ལས་ཀྱང་འཚམ་ཞིང་མཐུན་པར་འདོད་པས་བཏགས་པ་གསལ་ལོ། ། དེ་ཡང་མགུར་གླུའི་ཚིག་འགྲེལ་དང་མགུར་གླུ་དེ་དག་གི་བརྗོད་བྱའི་བསམ་བློའི་ཁྱད་ཆོས་ཐད་དབང་ཆ་དང་ཆབ་སྲིད་གོ་གནས་འཕྲོག་རྩོད་སོགས་ལས་བྱུང་བའི་གནད་དག་དཔྱད་པ་པོ་གང་མང་གིས་དཔྱད་ཟིན་པས་འདིར་དེ་དག་བསྐྱར་ཟློས་ཀྱི་ངལ་བ་སྤངས་ཡོད། དེས་ན་ཆོས་ལྡན་རྒྱལ་རབས་ཀྱི་རྩོམ་ལུས་ཁྲོད་མགུར་གླུའི་རྩོམ་རིག་ལ་ད་དུང་ཁྱད་ཆོས་གཞན་གང་དག་ཡོད་ཅེ་ན།
དང་པོ། གཅིག་གྱུར་གྱི་ཚིག་གི་འགྲོས་ལུགས་ཆགས་པའི་ཁྱད་ཆོས།
སྲོང་བཙན་སྒམ་པོའི་རིང་ཚིག་རྐང་ལ་གཅིག་གྱུར་གྱི་འགྲོས་ལུགས་ཆགས་པ་དེ་ཡང་ཁོང་གི་རིང་གློ་བུར་དུ་གཅིག་གྱུར་ཆགས་པ་ཞིག་མ་ཡིན་པར་གནམ་རི་སྲོང་བཙན་གྱི་རིང་ནས་རིམ་གྱིས་སྔོན་འགྲོའི་ཆ་རྐྱེན་གྲུབ་ཡོད་དེ། སྲོང་བཙན་སྔོན་གྱི “ཚེག་བར་དོ་མི་མཉམ་པའི་མགུར་གླུ་དེ་དག་རིམ་གྱིས་སྤངས་ཏེ་ཚེག་བར་དོ་མཉམ་པའི་མགུར་ལ་མཐོང་ཆེན་མཛད་པར་སྣང་། ཚེག་བར་དོ་མཉམ་པའི་མགུར་གྱི་ལུས་ནི་ཚེག་ཁྱིམ་གསུམ་དང་ལྡན་པ་ཤ་སྟག་ཡིན་ལ། རྐང་པ་གཅིག་གི་ཡི་གེ་མགོ་མ་གཉིས་ཀྱི་མཇུག་ཏུ་ནི {ནྀ} སྒྲ་ཞིག་སྦྱར་ཏེ་ཡི་གེ་སྔ་ཕྱི་གཉིས་མཚམས་སྦྱར་བ་ནི་ཁྱད་ཆོས་མངོན་གསལ་ཅན་ཞིག་རེད།”⑥ གཅིག་གྱུར་གྱི་ཚིག་གི་འགྲོས་ལུགས་ཞེས་པ་དེ་ཡང་གཙོ་བོ་མགུར་གླུ་ཡོངས་ཀྱི་ཚིག་རྐང་རེའི་ཚེག་བར་གསུམ་པ་ངེས་པར་དུ་ནི{ནྀ} སྒྲ་ཡིན་དགོས་ལ། སྐབས་དེའི་མགུར་གླུ་ཡོངས་ཀྱི་ཚེག་བར་སྒྲིག་སྟངས་ནི་ཚིག་རྐང་ཀུན་ལ་ཆ་གཅིག་གི་རྗེས་སུ་ཡ་གཅིག་སྟེ་ནི{ནྀ} སྒྲ་དང་དེའི་རྗེས་སུ་ཡང་བསྐྱར་ཆ་གཅིག དེའི་རྗེས་སུ་ཡ་གཅིག་བཅས་ཆགས་པ་དེ་ཡིན་ཏེ། དཔེར་ན། སད་མར་ཀར་གྱིས་བླངས་པའི་མགུར། “ཡུལ་གྱི་ནི་སྐལ་པོག་པ། ཁྱུང་ལུང་ནི་རྡུལ་མཁར་ཞིག། མུ་སུ་ནི་གཞན་ན་ནེ། ཕྱི་བལྟས་ནི་ངམ་དང་བྲག། ནང་བལྟས་ནི་གསེར་དང་དབྱིག བདག་ནི་གཡར་སྔ་རུ། མཆིས་ཆུ་ནི་མ་ཐོའམ། ཡར་གྱི་ནི་བྱེ་མ་ལ། ལྷན་ལྷན་ནོ་འགྲོས་མོ་འདི། སྐྱི་འི་ཎྀ་པུར་ཐབ་སུ། ཟ་དུར་ནོ་བཏབ་ཀྱང་རུང་། །”⑦ ཞེས་པ་ལྟ་བུ་སོགས་སྐབས་དེར་བྱུང་བའི་མགུར་གླུ་རྣམས་གཅིག་འདྲ་ཡིན་རྐྱེན་ཆོས་ལྡན་རྒྱལ་རབས་ཀྱི་མགུར་གླུ་ཡིན་ན་ངེས་པར་དུ་གཅིག་གྱུར་གྱི་འགྲོས་ལུགས་ཤིག་ཆགས་ཤིང་དེ་ལྟར་དུ་ལེན་པའི་སྲོལ་ཞིག་གྲུབ་ཡོད་པར་མ་ཟད། འགྲོས་ལུགས་འདི་ནི་གོ་གནས་མཐོ་དམའ་དང་རྒྱུ་འབྱོར་བ་ཡོད་མིན་གྱི་ཁྱད་པར་མེད་དེ། དཔེར་ན་རྗེ་བོ་དང་རྗེ་བོ་ཕན་ཚུན་གྱི་བར་དེ་ལྟར་ཡིན་ལ། བློན་པོ་དང་བློན་པོ་ཕན་ཚུན་གྱི་བར་ཡང་དེ་ལྟར་ཡིན་པར་མ་ཟད། ཐ་ན་རང་ཕྱོགས་དང་ཕ་རོལ་བོ་དགྲ་ཕྱོགས་ཀྱི་བར་ཡང་དེ་ལྟར་ཡིན། “དེ་ཡང་སྲོང་བཙན་སྒམ་པོའི་སྐུ་རིང་ནས་བཟུང་དར་ཁྱབ་ཆེ་བར་མངོན། དེའི་ཕྱིར། ཏུན་ཧོང་ཡིག་ཚང་དུ་འབྱུང་བའི་མགུར་གླུ་མང་ཆེ་ཤོས་ནི་ཚེག་བར་གསུམ་ཅན་རེད།”⑧ ཕྱོགས་གཞན་ཞིག་ནས་བསམ་ན་རྗེ་བློན་ཐམས་ཅད་དེ་ལྟ་བུའི་ཚིག་འགྲོས་ལ་ལོབས་ཡོད་པས་གོ་བདེ་ཕྱིར་ཡིན་ནམ་སྙམ།
དེ་ལྟར་བརྩམ་པའི་མགུར་གླུའི་རྩོམ་སྟངས་དེ་རང་དབང་ཅན་མ་ཡིན་ལ། རང་དབང་ཅན་མ་ཡིན་པ་ཟེར་བའང་བརྗོད་བྱ་དང་རྗོད་བྱེད་ཡོངས་ཀྱི་ཆ་ནས་རང་དབང་མིན་པར་གོ་བ་མ་ཡིན་པར་གཙོ་བོ་རྗོད་བྱེད་ཚིག་གི་འགྲོས་ལུགས་ཀྱི་ཆ་ནས་ཡིན་ཏེ། བོད་རྒྱལ་གྲི་གུམ་བཙན་པོའི་སྐབས་སུ་བྱུང་བའི་མགུར་གླུ”འ་བ་ཉི་ཉེ་པས་ཉིད། བྱ་རོ་རོ་ན་མདུང་གི་རྩེ་རང་ནིག། ཡོས་རོ་རོ་ན་ལྷམ་གྱི་གོང་ནིག། བརླའ་བརྡུངས། སྤུར་བཏབ། འོབ་དེ་མྱེད་སྤུ་དེ་མྱེད།”⑨ ཅེས་པའི་མགུར་གླུ་འདིའི་ཚིག་རྐང་གོང་འོག་དོ་མི་མཉམ་ཞིང་ཚིག་རྐང་སོ་སོའི་ཚེག་བར་གྱི་མང་ཉུང་ཡང་མི་འདྲ་སྟེ། ཚིག་རྐང་དང་པོར་ཚེག་བར་གསུམ་དང་གཉིས་པར་ཚེག་བར་དགུ། གསུམ་པར་ཚེག་བར་བརྒྱད། ཚིག་རྐང་བཞི་པ་དང་ལྔ་པར་་ཚེག་བར་གཉིས་རེ། མཇུག་མཐའི་ཚིག་རྐང་དེར་ཚེག་བར་གསུམ་བཅས་ཡིན་པས་ཚིག་རྐང་གོང་འོག་གི་ཆ་ཡ་ཡང་མི་མཉམ་པས་གཅིག་གྱུར་གྱི་འགྲོས་ལུགས་ཤིག་ཆགས་མེད། གཞན་ད་དུང་གནམ་རི་སྲོང་བཙན་གྱི་རིང་མྱང་ཙེང་སྐུ་དང་དབའ་དབྱི་ཚབ་གཉིས་ཀྱིས་བླངས་པའི་མགུར”གཟུས་ནི་ལྷ་བོན་ཏོ། ཁྲོན་མཚན་སློན་ཀོལ་གཟུས་ནྀ་ལྷ་བོན་ཏོ། །སྲིན་བྱ་རྒོད་ཀྱིས་བཏགསྟེ། །ཚེས་པོང་ནག་སེང་གིས་བཏགས་སོ། །རྗེ་བདེན་གྱྀས་ནྀ་བཀོལ་ཏོ། །སྒ་བདེན་གྱྀས་ནྀ་བསྟད་དོ། །མྱྀ་སྨོན་རུམ་དུ་སྤུང་ངོ་། །མཚེ་གཟུགས་རུམ་དུ་འཁྲུངས་སོ། །”⑩ ཞེས་པའང་ཚིག་རྐང་རེ་རེའི་ཚེག་བར་གསུམ་པར་ནི་ {ནྀ}སྒྲ་མེད་པར་མ་ཟད་ཆ་གཅིག ཡ་གཅིག་ཆ་གཅིག་གི་རྣམ་པ་ཅན་ཡང་མ་ཡིན་ལ། ཚིག་རྐང་གོང་འོག་གི་ཚེག་བར་ཡང་འདྲ་མཉམ་མ་ཡིན།
དེང་སྐབས་དམངས་ཁྲོད་དུ་དར་བའི་གཞས་ཚིག་གམ་ཡང་ན་ཕྱིས་བྱུང་བོད་ཀྱི་རྩོམ་རིག་དུས་སྐབས་སུ་བྱུང་བའི་མགུར་མ་དང་ཡང་མི་འདྲ་སྟེ། དུས་ཕྱིས་བླ་མ་དང་རྣལ་འབྱོར་བ་མང་པོས་མི་ལ་རས་པར་མིག་དཔེ་བལྟས་ཏེ་མགུར་གླུ་བསམ་གྱིས་མི་ཁྱབ་པ་ཞིག་བརྩམས་ཡོད་དེ། རྗེ་བཙུན་ཏཱ་ར་ནཱ་ཐའི་ཞལ་གདམས་མགུར་འབུམ། འཇིགས་མེད་དབང་བོའི་ཞལ་གདམས་མགུར་འབུམ། གུང་ཐང་བསྟན་པའི་སྒྲོན་མེའི་མགུར་དབྱངས། ཤར་སྐལ་ལྡན་རྒྱ་མཚོའི་གསུང་མགུར། བྱ་བཏང་ཚོགས་གསུམ་རང་གྲོལ་གྱི་གླུ་དབྱངས་སོགས་མགུར་གླུ་འདི་དག་ཆོས་ལྡན་རྒྱལ་རབས་སམ་དེའི་སྔོན་ནས་བྱུང་བའི་མགུར་གླུ་དང་གཏན་ནས་མི་འདྲ་བར་རྗེ་མི་ལའི་མགུར་འབུམ་གཙོ་བྱས་པའི་ཕྱིས་བྱུང་མགུར་གླུ་ཕལ་མོ་ཆེས་རང་གི་བུ་སློབ་དང་སྐྱེ་བོ་གཞན་པར་ཞལ་གདམས་ཚུལ་གྱིས་ཟབ་མོ་ཆོས་ཀྱི་ལྟ་བ་ཞིག་དྲིལ་སྒྲོག་བྱས་ཡོད། རྟོགས་སླ་བའི་ཕྱིར་དཔེ་ཙམ་དྲངས་ན། རྗེ་ཞབས་དཀར་བའི་མགུར་འབུམ་ཁྲོད་ཁོང་ཉིད་ཀྱིས་མཚོ་སྙིང་མ་ཧཱ་དེ་བ་ནས་སྐལ་བཟང་གི་གདུལ་བྱ་རི་བའི་ཚོགས་ཀྱི་ཞུས་ལན་དུ་གསུང་བའི་མགུར་ལ། “འགྲོ་རྣམས་སྒྲོལ་བའི་ཁུར་ཆེན་བསྣམས། །འགྲོ་གསུམ་ཐར་བའི་གནས་འདྲེན་པའི། །འགྲོ་མགོན་རྒྱལ་བ་ཐུགས་རྗེ་ཅན། །འགྲོ་ཀུན་ཁ་ལོ་ཆོས་ལ་སྒྱུར། །འགྲོ་བའི་དོན་དུ་གླུ་ཞིག་ལེན། །འགྲོ་ལ་ཕན་པར་བྱིན་གྱིས་རློབས། ། ……”11ཞེས་པ་དང”མི་ངན་ཕལ་ཆེར་གྱི་ཁ་འདི་འོག་སྒོ་འདྲ། །བཟའ་སྡིགས་མི་གཙང་ལ་ནམ་ཡང་འཛད་པ་མེད། །བཟའ་སྡིགས་མི་གཙང་དྲིས་ཁྱིམ་ཚང་བཟང་བ་སུན། །འོག་སྒོར་ཁ་གཅོད་ཅིག་ཡོད་ན་ཅི་མ་རུང་། ། “12ཞེས་པ། “བོད་ཡུལ་གྱི་ལྷ་སྐལ་སྤྱན་རས་གཟིགས། །བོད་རྣམས་ལ་ཐུགས་རྗེའི་སྤྱན་གྱིས་གཟིགས། །བོད་ཕྱོགས་ལ་ཕན་པའི་གླུ་ཞིག་ལེན། ཁོད་མི་ལ་ཕན་པར་བྱིན་གྱིས་རློབས། ། “13ཞེས་པ། “སྐྱབས་མཆོག་འཕགས་པ་ཐུགས་རྗེ་ཆེན་པོ་ལ། །གསོལ་བ་འདེབས་སོ་བོད་ལ་ཐུགས་རྗེས་གཟིགས། །བོད་ཀྱི་ལྷ་སྐལ་སྤྱན་རས་གཟིགས་དབང་གི །མཚན་མཆོག་གང་གིས་བརྗོད་ཀྱང་ཐོས་ཚད་ཀྱི། །འགྲོ་རྣམས་ཚེ་འདིའི་ཉེས་པ་ཀུན་ལས་བསྐྱབས། ། “14ཞེས་པ་སོགས་ཕྱི་མ་དོན་གཉེར་གྱི་ཕྱིར་དུ་དམ་པའི་ལྷ་ཆོས་གཙོ་བོར་གཉེར་དགོས་ཤིང་འཇིག་རྟེན་ལས་རྒྱུ་འབྲས་དང་མཐུན་དགོས་པ་གཙོར་བདམས་པའི་མགུར་གླུ་འདི་དག་ནི་ཤོ་ལོ་ཀ་དང་པོ་དེའི་རིགས་ལ་ཚིག་རྐང་རེར་ཚེག་བར་བདུན་རེ་དང་ཤོ་ལོ་ཀ་གཉིས་པའི་རིགས་ལ་ཚིག་རྐང་རེར་ཚེག་བར་བཅུ་རེ། ཤོ་ལོ་ཀ་གསུམ་པ་འདིའི་རིགས་སུ་ཚིག་རྐང་རེར་ཚེག་བར་བརྒྱད་རེ། ཤོ་ལོ་ཀ་བཞི་པ་འདིའི་རིགས་སུ་ཚིག་རྐང་རེར་ཚེག་བར་དགུ་རེ་བཅས་ཡོད་པས་དུས་སྐབས་གཅིག་གི་ནང་དུ་མགུར་གསུང་མཁན་གཅིག་གི་ངག་ལས་ཐོན་པའི་མགུར་གླུའི་ཚིག་འགྲོས་དང་ཆ་ཡ་སྡེབ་སྟངས་ཀྱང་མི་འདྲ་བ་མཐོང་ཐུབ།
དེས་ན་ཆོས་ལྡན་རྒྱལ་རབས་ཀྱི་མཚམས་ནས་གཅོད་དོན་ཡང་གཅིག་གྱུར་གྱི་མགུར་གླུའི་སྲོལ་ཞིག་ཆགས་ཡོད་པའི་རྒྱུ་རྐྱེན་གྱིས་ཡིན་ལ་སྐབས་འདིའི་མགུར་གླུ་ཡོངས་ལ་གཅིག་གྱུར་གྱི་ཚིག་གི་འགྲོས་ལུགས་ཤིག་ཆགས་ཡོད་ཟེར་བའི་རྒྱུ་མཚན་ཡང་གོང་གི་ཆོས་ལྡན་རྒྱལ་རབས་སྔོན་ནས་བྱུང་བའི་མགུར་གླུ་དང་ཕྱིས་ཀྱི་མགུར་གླུ་སོགས་དང་བསྡུར་བ་བགྱིས་ན་ངང་གིས་རྟོགས་ཐུབ།
གཉིས་པ། དབྱངས་ཀྱི་འདེགས་འཇོག་གཅིག་ལངས་གཅིག་འཇགས་ཀྱི་ཁྱད་ཆོས།
དབྱངས་ཀྱི་འདེགས་འཇོག་གཅིག་ལངས་གཅིག་འཇགས་ཞེས་པའང་ཆོས་ལྡན་རྒྱལ་རབས་དུས་སྐབས་ཀྱི་མགུར་གླུ་རྩོམ་རིག་ཐུན་མོང་ལ་ཡོད་པའི་ཁྱད་ཆོས་ཤིག་སྟེ། ཆ་གཅིག་གི་རྗེས་སུ་ཡ་གཅིག་དང་། དེའི་རྗེས་སུ་ཆ་གཅིག་དང་ཡ་གཅིག་བཅས་བྱས་ནས་གྱེར་དགོས་པས་ཚིག་རྐང་རེ་རེའི་ཚེག་བར་དོ་མཉམ་ཡིན་པ་གོང་གི་གཅིག་གྱུར་གྱི་ཚིག་གི་འགྲོས་ལུགས་ལྡན་པའི་ཁྱད་ཆོས་གླེང་བའི་སྐབས་སུ་བཤད་པ་བཞིན། མགོ་མཇུག་ཡོངས་སུ་འདི་ལྟ་བུའི་གདངས་དབྱངས་ཤིག་སྟེ།
(ཆོས་ལྡན་རྒྱལ་རབས་ཀྱི་མགུར་གླུའི་གདངས་དབྱངས་རགས་མཚོན་རི་མོ)
མཚོ་མོའི་རྦ་རླབས་དང་ཆུ་ཡི་རུས་གཉེར་ཇི་བཞིན་གཅིག་ལངས་གཅིག་འཇགས་ཀྱི་འགྲོས་ཤིག་ཆགས་ཡོད། ཚིག་རྐང་གཅིག་གི་ངོས་ནས་དབྱེ་ཞིབ་བྱས་ན། སྔོན་མའི་ཚེག་བར་ཆ་གཅིག་གི་སྒྲ་གདངས་མཐོ་བ་དང་དེའི་རྗེས་ཀྱི་ཡ་གཅིག་སྟེ་ནིའི་སྒྲ་ཅུང་མཐོ་ཞིང་སྲིང་བ། དེའི་རྗེས་ཀྱི་ཚེག་བར་ཆ་གཅིག་གི་སྒྲ་དེ་སྔོན་མའི་ཚེག་བར་ཆ་གཅིག་གི་སྒྲ་དང་ཕལ་ཆེར་མཚུངས་ལ་ཚིག་རྐང་གཅིག་གི་མཇུག་མཐའི་ཡ་གཅིག་གི་སྒྲ་དེ་ཅུང་ཞན་པའི་ཚུལ་གྱིས་སོང་ཡོད། ཡང་ན་གོང་གི་རིས་དབྱིབས་ལས་ཀི་ཁི་གི་ངི་ཅི་ཆི་ཞེས་སྒྲ་ལེན་སྟངས་གཞན་དེའི་སྔོན་མའི་ཚེག་བར་ཆ་གཅིག་གི་སྒྲ་གདངས་ཅུང་མཐོ་བ་དང་དེའི་རྗེས་ཀྱི་ཡ་གཅིག་སྟེ་ནིའི་སྒྲ་མཐོ་ཞིང་སྲིང་བ། དེའི་རྗེས་ཀྱི་ཚེག་བར་ཆ་གཅིག་གི་སྒྲ་སྔོན་མའི་ཚེག་བར་ཆ་གཅིག་གི་སྒྲ་དང་ཕལ་ཆེར་མཚུངས་ལ་ཚིག་རྐངགཅིག་གི་མཇུག་མཐའི་ཡ་གཅིག་གི་སྒྲ་དེ་ཅུང་ཞན་པའི་ཚུལ་གྱིས་སོང་ཡོད།
དཔེར་ན། ཆོས་ལྡན་རྒྱལ་རབས་སྐབས་ཀྱི་སྲོང་བཙན་གྱི་སྲིང་མོ་སད་མར་ཀར་གྱིས་ཞང་ཞུང་གི་ཡུལ་ནས་བླངས་པའི་མགུར་ལ། “ཡུལ་གྱི་ནི་སྐལ་པོག་པ། ཁྱུང་ལུང་ནི་རྡུལ་མཁར་ཞིག། མུ་སུ་ནི་གཞན་ན་ནེ། ཕྱི་བལྟས་ནི་ངམ་དང་བྲག། ནང་བལྟས་ནི་གསེར་དང་དབྱིག། །བདག་གི་ནི་གཡར་སྔ་རུ། མཆིས་ཆུ་ནི་མ་ཐོའམ། ཡར་གྱི་ནི་བྱེ་མ་ལ། ལྷན་ལྷན་ཎྀ་འགྲོས་མོ་འདི། །སྐྱི་འི་ཎྀ་པུར་ཐབ་སུ། ཟ་དུར་ཎྀ་བཏབ་ཀྱང་རུང་། །”15 ཞེས་པ་ལྟ་བུ་ད་ལྟ་ངག་ནས་ཡང་དང་ཡང་དུ་བཀླགས་པས་ཀྱང་མངོན་ཐུབ། དེ་ཡང་དམངས་ཁྲོད་ཀྱི་ངག་ཐོག་ནས་བྱུང་བའི་རྩོམ་རིག་ཅིག་ཡིན་པས་དུས་སྐབས་དེའི་ངག་ཐོག་རྩོམ་རིག་གི་ཁྱད་ཆོས་རྒྱུད་འཛིན་བྱས་ཡོད་ལ། མགུར་གླུ་དེ་དང་དེ་ལྟ་བུ་ལེན་པར་དེང་གི་རྩོམ་པ་པོས་བརྩམས་པའི་གླུ་ཚིག་ཇི་བཞིན་མ་ཡིག་ཅིག་གི་ངོར་ཅེར་ནས་བླངས་ཏེ་སྒྲར་ཕབ་པ་ལྟ་བུ་ཞིག་མ་ཡིན་པར་དུས་ཐོག་ཏུ་རང་གི་བློ་གྲོས་ཀྱི་སྒོ་མོ་ལས་བྱུང་བ་ཡིན་པས། སྐད་ཅིག་མ་གཅིག་གི་ནང་ལ་ངག་ནས་ཁྲོལ་བར་བྱེད་པའི་དབྱངས་ཀྱི་འདེགས་འཇོག་གམ་བསྲིངས་བའི་དབྱངས་དེས་སྔ་མ་སྔ་མ་ལེན་པའི་ཞོར་དུ་ཕྱི་མ་ཕྱི་མར་ཅི་ཞིག་ལེན་དགོས་མིན་ལ་གྲ་སྒྲིག་དང་མནོ་བསམ་གཏོང་བའི་དུས་ཚོད་ཀྱང་ཡོད་དེ། “དེ་འདྲའི་དབྱངས་ཀྱི་སྡེབ་སྦྱོར་གྱིས་ངག་ཚིག་ཇི་ལྟར་བཀོལ་རྒྱུར་ཚོད་འཛིན་ངེས་ཅན་ཞིག་ཐེབས་མོད། དེས་ངག་སྦྱོར་ལ་སྙན་ངག་གི་རྣམ་པ་དང་དྲན་ཤེས་གསོ་བ། རྟོག་པའི་རྒྱུན་འཁྱོངས་པ་སོགས་ལ་དེ་བས་གྲོགས་སུ་གྱུར་ཡོད་སྙམ”16 ཞིང་། ད་ལྟ་ཡང་ད་དུང་དམངས་ཁྲོད་ཀྱི་སྟོན་མོ་སོགས་མང་ཚོགས་འདུ་སར་གླུ་བ་གླུ་མའམ་གཏམ་བཤད་མཁན་པོ་རྣམས་ཀྱིས་དུས་བབ་དང་བསྟུན་ནས་གང་ལ་གང་འཚམ་གྱི་སྐད་ཆ་བསྒྲིགས་ཏེ་གླུ་དང་ལ་གཞས་ལེན་པའམ་གཉེན་བཤད་དང་ཇ་བཤད། མག་བཤད། སྐྲ་བཤད་སོགས་བཤད་པའི་ནུས་པ་ཡོད་པས། ཞིབ་ཏུ་བསམ་ན་གནའ་བོའི་བོད་ཆོས་ལྡན་རྒྱལ་རབས་ཀྱི་རིང་ཡི་གེ་དེ་དམངས་ཡོངས་སུ་ཁྱབ་བརྡལ་དུ་སོང་མེད་པའི་དུས་དེ་ལྟ་བུར་རྒྱལ་ཁབ་ཅིག་གི་སྲིད་འབྱོར་རིག་གསུམ་ལ་ཁ་ལོ་སྒྱུར་མཁན་གྱི་རྗེ་བོ་དང་བློན་པོ་དེ་དག་ལ་ཐད་ཀར་དུས་ཐོག་ཏུ་མགུར་གླུའི་གླུ་ཚིག་དེ་འདྲ་བསྒྲིག་པའི་རྣམ་དཔྱོད་ཡོད་དགོས་ལ་ཡོད་འོས་ཀྱང་འོས། དེ་བས་དམངས་ཁྲོད་ངག་ཐོག་རྩོམ་རིག་གི་ཁྱད་ཆོས་ཤིག་རྒྱུད་འཛིན་བྱས་ཡོད་ཅེས་བརྗོད་ཆོག་ཆོག་ཡིན་ལ། ངག་ཐོག་རྩོམ་རིག་དེ་ཡང་གཙོ་བོ་དབྱངས་ཀྱི་འདེགས་འཇོག་གི་སྟེང་ནས་བཤད་པ་ལགས།
དེས་ན་བོད་ཀྱི་ཆོས་ལྡན་རྒྱལ་རབས་སྐབས་ཏེ། གཙོ་བོ་ཆོས་རྒྱལ་སྲོང་བཙན་དང་བཙན་པོ་འདུས་སྲོང་མང་པོ་རྗེ། ཆོས་རྒྱལ་ཁྲི་ལྡེ་གཙུག་བརྟན་བཅས་ཀྱི་རིང་བྱུང་ཞིང་ཏུན་ཧོང་ཡིག་རྙིང་ཁྲོད་ད་ལྟ་མིག་མཐོང་ལག་ཟིན་དུ་གྱུར་བའི་མགུར་གླུ་གཞན་དག་ཀྱང་དེ་ལྟར་ཡིན་པས་གཅིག་ཤེས་ཀུན་གྲོལ་གྱིས་སོ། །
གསུམ་པ། དཔེ་མང་བཀོད་དེ་བརྗོད་བྱའི་དོན་སྟོན་པའི་ཁྱད་ཆོས།
མི་རིགས་གང་ཞིག་ཡིན་ནའང་མི་རིགས་གང་དེའི་རྩོམ་རིག་བརྩམས་ཆོས་ཁྲོད་དཔེ་མེད་པར་ཐད་ཀར་བརྗོད་བྱའི་དོན་དེ་ཉིད་ཚིག་སྐྱ་བོ་རྐྱང་རྐྱང་གིས་བྲིས་པ་ཞིག་མ་ ཡིན། དེ་བཞིན་དུ་བོད་རང་གི་རྩོམ་རིག་བརྩམས་ཆོས་ཀྱི་ཁྲོད་ནའང་དཔེ་བཀོད་པ་ཧ་ཅང་མང་། འོན་ཀྱང་མཚར་དགོས་པ་ཞིག་ལ་ཐ་ན་བོད་བྱིངས་ཀྱིས་བཀོལ་བའི་ཡི་གེ་གསར་དུ་བཟོས་ནས་ཀྱང་དུས་ཡུན་ཐུང་ངུ་ཙམ་ལས་སོང་མེད་པའི་སྐབས་དེར་བྱུང་བའི་ཆོས་ལྡན་རྒྱལ་རབས་སྐབས་ཀྱི་མགུར་གླུའི་ཁྲོད་ན་གསོན་ཉམས་ལྡན་ཞིང་འོས་ཤིང་འཚམ་པའི་དཔེ་མང་པོ་བཀོད་དེ་བརྗོད་བྱའི་དོན་བསྟན་པ་ཕུན་སུམ་ཚོགས་པས་ད་ལྟ་བསམ་ན་བློ་ཡུལ་ལས་འདས་པ་ཞིག་ཏུ་སྣང་། དཔེ་རུ་བཀོད་པ་དག་ཀྱང་དུས་རབས་བཅུ་གསུམ་པར་རྒྱ་གར་ནས་བོད་དུ་དར་བའི་སྙན་ངག་གི་གཞུང་ཆེན་མོ《མེ་ལོང་མའི》ཁྲོད་ཀྱི་དཔེ་བརྗོད་པད་མ་དང་པད་རྫིང་། ཟླ་འོད་སོགས་གཞན་ཡུལ་རྒྱ་གར་གྱི་སྤྱི་ཚོགས་དང་འབྲེལ་བ་ལྟ་བུ་མ་ཡིན་པར་བོད་རང་ས་རང་ཡུལ་གྱི་རི་ཆུ་བྱ་བྱེའུ་འབའ་འབུ་དང་རི་དྭགས་གཅན་གཟན་སོགས་ཡིན་པས་བོད་རང་སའི་དྲི་མ་མ་ཡལ་བའི་རྩོམ་རིག་བརྩམས་ཆོས་སུ་བགྲང་ཆོག་ཆོག་ཡིན། “དེ་ཡང་རང་བྱུང་ཁམས་ཀྱི་ཆ་རྐྱེན་དང་མཐུན་པའི་སྒོ་ནས་འབྲོག་ལས་གཙོ་གཉེར་ཐོག་ཞིང་ལས་ཀྱང་གཉེར་བའི་ཐོན་སྐྱེད་རྣམ་པ་དེ་ནི་ས་མཐོའི་ཁྱད་ཆོས་གཙོ་བོ་ཡིན་པས་སྐབས་དེའི་མགུར་གླུའི་ནང་དུ་དྲངས་པའི་སྲོག་ཆགས་སྣ་ཚོགས་དང་། རང་བྱུང་ཁམས་ཀྱིདངོས་པོ་གཞན་སྣ་ཚོགས་ཀྱི་དཔེ་ཡིས་བོད་ས་མཐོའི་ཁྱད་ཆོས་གང་ལེགས་མཚོན་པར་བྱས་ཡོད།”17དཔེར་ན། བཙན་པོ་སྲོང་བཙན་གྱིས་དབའ་དབྱི་ཚབ་ཀྱི་ཁྱིམ་ནས་བླངས་པའི་མགུར”ཡར་མོ་ནོ་ཆུ་ཐུངས་ཀྱིས”ཞེས་པར་དབྱི་ཚབ་ཀྱིས་སྔར་བཙན་པོ་སྤུར་རྒྱལ་གྱི་རིང་དུ་ཆབ་སྲིད་ཀྱི་སྣ་ཐུང་མོད་དུས་ད་ལྟ་རིང་དུ་བསྲིངས་ལ། སྔར་ཆབ་སྲིད་ཀྱི་རྒྱ་ཆུང་ཡང་ད་ལྟ་རྒྱ་བསྐྱེད་པའི་དོན་དེ་ཐད་ཀར་མ་བརྗོད་པར་དཔེ་རུ”ཡར་མོ་ནི་ཆུ་ཐུངས་ཀྱིས། །མདོ་ནས་ནི་རྩང་བུ་བསྲིང་། །ཡར་མོ་ཎྀ་ཞེང་ཆུངས་ཀྱིས། །ལྷོ་ནས་ནི་བྱང་དུ་བསྐྱེད། །”18ཅེས་ སྔར་ཡར་ཀླུང་ཆུ་བོ་སྣ་ཐུང་ཡང་དུས་ད་ལྟ་མདོ་ནས་གཙང་དུ་བསྲིངས་བ། སྔར་ཡར་ཀླུང་གཙང་བོ་ཞེང་ཆུང་ཡང་དུས་ད་ལྟ་ལྷོ་ནས་བྱང་དུ་བསྐྱེད་འདུག་ཅེས་བརྗོད་པ་ལྟ་བུ་དང་། སྲོང་བཙན་གྱིས་བླངས་པའི་མགར་”ཡར་མོ་ནྀ་ཆུ་ཐུངས་ཀྱིས་། ཞེས་པའི་ལན་དུ་དབའ་དབྱི་ཚབ་ཀྱིས་བཙན་པོའི་བཀའ་དྲིན་དེ་ལྟ་བུ་གནངས་པ་ལ་ཐུགས་མཉེས་ནས་བླངས་པའི”བཚན་དུ་ནི་བདག་འཚལ་ན”ཞེས་པར། བཙན་པོས་དབྱི་ཚབ་ཀྱི་བུ་ཚ་ཞིག་ལ་གསེར་གྱི་ཡི་གེ་རྒྱུན་མི་འཆད་པར་སྩོལ་རྒྱུ་ཁས་བླངས་པའི་བཀའ་དྲིན་དེ་ནི་བསྐལ་བ་མ་སྟོང་གི་བར་དུ་བརྗེད་མི་སྲིད་པའི་དཔེར། “བྱ་འིས་ནི་ཞུ་པུབ་ན། །ལ་པྱི་ནི་གདངས་སུ་དྲོ། །”19ཞེས་བྱ་མོས་བྱ་ཕྲུག་རུམ་པ་བཞིན་བཙན་པོའི་བཀའ་དྲིན་གྱིས་བསྐྱངས་པའི་བློན་པོ་བདག་ཅག་གི་སེམས་པ་ནི་ཤིན་ཏུ་དྲོའོ་ཞེས་བརྗོད་པ་ལྟ་བུ་ནི་དཔེ་བཀོད་པ་འོས་ཤིང་འཚམ་པ་ཞིག་རེད། གཞན་སྲོང་བཙན་གྱི་གཅུང་མོ་སད་མར་ཀར་གྱིས་ཞང་ཞུང་གི་ཡུལ་ནས་སྤུག་གྱིམ་བཙན་རྨང་ཆུང་ལ་བླངས་པའི་མགུར་གླུའི་ཁྲོད་དུ་ལིག་མྱི་རྷྱ་དེ་བྱང་འབྲོག་ཐང་གི་འབྲོང་བྲེ་སེར་རྭ་རྩེ་རྣོན་པོ་ཅན་དང་ཆུ་ནང་གི་ཉ་མོ་བཅས་ཀྱི་དཔེ་ལ་བྱས་པ་དང་ང་ཞུང་གི་རྒྱལ་པོས་སད་མར་ཀར་ལ་ཡ་མ་བྱས་པས་སད་མར་ཀར་གྱིས་ཁོ་གཉིས་ནི་ནམ་མཁའི་དགུ་ཚིགས་དང་ས་ཡི་ཆུ་མིག་འདྲ་བར་གཉེན་དུ་མི་མཐུན་པའི་དཔེ་རུ་བཀོད་པ་ལྟ་བུ།
གཞན་ཡང་རྟོགས་བདེ་བའི་ཕྱིར་དུ་བཙན་པོ་ཁྲི་འདུས་སྲོང་གི་རིང་ལ་བློན་པོ་མགར་གྱི་བུ་རྒྱུད་གློ་བ་རིང་བའི་ཚེ་འདུས་སྲོང་གིས་བླངས་པའི་མགུར་གླུ་ཁྲོད་བྱུང་བའི་དཔེ་དག་ཐད་ཀར་བཀོད་ན། དགུང་གི་ཉི་མ། དོག་མོ་ས་གཞི། མདའ་དྲང་མོར་སྒྲོ་ཡིས་བརྒྱན་པ། མདའ་དྲང་མོ་ལྟོང་ལ་སྤྲད་པ། མདའ་ཡི་མདེའུ་རྣོ་མོ། འདབ་ཆགས་བྱ། བྱ་ཡི་གཤོག་སྒྲོ། བྱ་ཚེ་ཟད་ཁྲ་ཡི་གཟན་དུ་གྱུར་བ། རུས་སྦལ་འཕུར་ལ་རེ་བ། ཆུ་མིག་དགུང་ལ་འཕྱུར་བ། རྡོ་ཕ་བོང་གྱེན་ལ་འགྲིལ་བ། འོད་སྣང་མེ་ལྕེ་སྦར་བ། ཡར་ལྷ་ཤམ་པོའི་གངས། ཡར་ཀླུང་གཙང་པོའི་ཆུ། གླང་བ་མོ། འབྲོང་ཕོ་མོ། སྟག་དམར་ཡག མཁའ་ལྡིང་གི་རྒོད་པོ། སྐྱིད་ཆུ་སྔོན་མོ། གནུབས་ཀྱི་མཚོ་མོ་གླིང་དགུ། གྲང་པོའི་མཚོ་མོ་ལེ་གོང་། ཤ་མེད་རི་བོ་གངས་དཀར། པྱ་མདའི་ཡུལ་གྱི་ཁང་སྐྱ། ཕྱིང་བའི་ཡུལ་གྱི་སྟག་རྩེ། ནམ་མཁའི་ཉི་ཟླ། མི་ཡིས་རྟ་ལ་ཞོན་པ། རྟ་ཡིས་མི་ལ་ཞོན་པ། རྩྭ་ཡིས་ཟོར་བ་གཅོད་པ། ཟོར་བས་འཇག་རྩྭ་འབྲེག་པ། རྟ་ཕོ་མི་ལ་ཞོན་མི་རུང་བ། རྩྭ་ཡིས་ཟོར་བ་གཅོད་མི་ཐུབ་པ། བྱ་བྱིའུ་མ་བུ་ཁྱུ་གཅིག་ཡོད་པ་ཙི་ཙིས་འུར་སྒྲ་དང་བཅས་མ་ཉིད་ཁྲ་ཡིས་བཟུང་ཞིང་བྱ་ཕྲུག་ཐམས་ཅད་ཐང་ལ་འཁྱམས་པ་ལྟ་བུ་སོགས་དཔེ་མང་པོ་འདི་དག་གིས་གསོན་ཉམས་ལྡན་པའི་སྒོ་ནས་ཁྲི་འདུས་སྲོང་གིས་མགར་གྱི་བུ་རྒྱུད་ལ་བཀྱོན་གནངས་ཚུལ་ སོགས་གསལ་གྱི་ལེར་བསྟན་ཡོད། འདུས་སྲོང་གིས་འཇང་ཡུལ་དུ་དམག་འདྲེན་ཁར་ཅོག་རོ་བཟའ་དང་བརྩེ་དུང་ཟབ་མོ་ཡོད་པས་ཕན་ཚུན་འབྲལ་མི་ཕོད་པ་ལྟར་མཛད་པའི་ཚེ། བློན་པོ་ཁེ་རྒྱལ་ཏོ་རེ་མདོ་སྣང་གིས་རྒྱལ་པོ་ལ་ཐུགས་གསོ་མཛད་པའི་མོད་ལ། བཙན་མོ་ཅོག་རོ་བཟའ་ལ་མཚང་འདྲུ་བའི་གླུ་བླངས་པའི་ཁྲོད་ཀྱང་དཔེ་མང་པོ་ཡོད་དེ། དཔེར་ན། འབྲོང་རུ་ཐུར། སྟག་རིས་བཀྲ། རྟ་མདོ་བ། འབྲོང་གི་རྭ་ཅོ། སྟ་མ་སྟེའུ། ཉ་ཡི་དྲི། ཟངས་ཀྱི་གཡའ། ཁྱི་ཡིས་བདའ་བ། བསེར་མ་རླུང་བཅས་དང་། གཞན་ཅོག་རོ་བཟས་བློན་པོ་ཁེ་རྒྱལ་ཏོ་རེ་ལ་བླངས་པའི་མགུར་དང་པ་ཚབ་རྒྱལ་ཏོ་རེའི་མགུར། མགར་མང་པོ་རྗེ་སྟག་བཙན་གྱིས་བཟའ་ཟླ་ཅོག་རོ་བཟའ་དང་ལྷན་ཅིག་ཏུ་རྒྱ་ལ་བླངས་པའི་མགུར་གྱི་ཁྲོད་ནའང་དཔེ་མང་པོ་ཡོད་མོད་རེ་རེ་བཞིན་མ་བཀོད་པས་གོང་གི་འདི་དག་ལས་ཆོས་ལྡན་རྒྱལ་རབས་དུས་སྐབས་ཀྱི་མགུར་གླུའི་ཐུན་མིན་གྱི་ཁྱད་ཆོས་གཞན་ཞིག་སྟེ། རང་ས་རང་ཡུལ་དང་འབྲེལ་བའི་དཔེ་མང་བཀོད་དེ་བརྗོད་བྱའི་དོན་སྟོན་པའི་ཁྱད་ཆོས་ཤིག་ཡོད་པ་སུ་ཡིས་བལྟས་ཀྱང་མཐོང་ཐུབ་བོ། །
བཞི་བ། ཤུགས་དྲག་པོའི་བརྩེ་ཚོར་གྱིས་ཕྱུག་པའི་ཁྱད་ཆོས།
སྤྱིར་རྩོམ་རིག་བརྩམས་ཆོས་གང་ཡིན་ནའང་ཚོར་འདུ་ཤུགས་དྲག་པོ་ཞིག་གིས་བཅིངས་ཡོད་དེ། ལྷག་པར་དུ་སྐབས་འདིའི་མགུར་གླུ་ལ་མཚོན་ནའང་བརྩེ་དུང་དང་ཚོར་འདུས་ཆེས་ཆེར་ཕྱུག་པ་ལས། རང་དགར་ཅི་བྱར་མི་ཤེས་པའི་སྐབས་སུ་བླངས་པ་ལྟ་བུ་ཞིག་མ་ཡིན་ལ། མགུར་གླུ་བཞེངས་མཁན་ཚང་མའི་སེམས་པ་དགའ་བ་དང་སྐྱོ་བའི་སྐབས་སུ་མགུར་གླུའི་ལམ་ནས་སོ་སོའི་སེམས་སུ་དྲན་པའི་དོན་དེ་ཕན་ཚུན་ལ་སྟོན་བཞིན་ཡོད་དེ། དཔེར་ན། བཙན་པོ་སྲོང་བཙན་སྒམ་པོའི་དུས་སུ་མཐའ་བཞིའི་རྒྱལ་ཕྲན་དབང་དུ་བསྡུ་ཞིང་ཆབ་སྲིད་དང་དཔལ་འབྱོར་འཚོ་བ། རིག་གནས་བཅས་ཕྱོགས་གང་ཐད་ནས་འཕེལ་རྒྱསསུ་ཕྱིན་ཏེ་རྒྱལ་པོ་སྲོང་བཙན་སྒམ་པོ་ཐུགས་དགྱེས་ཏེ་དབའ་དབྱི་ཚབ་ལ་བླངས་པའི་མགུར་ལས། “ད་ནས་ནི་ཕན་ཆད་དུ། ཁྱོད་ཀྱིས་འྀ་ང་མ་གཏང་བཏང། ང་འྀས་ཡིས་ནི་ཁྱོད་མྱྀ་གཏང་། ང་འྀས་ཡིས་ནྀ་ཁྱོད་བཏང་ན། དགུང་མཐའི་ནི་སྲུང་དུ་རུང་། ཁྱོད་ཀྱིས་ཎྀ་ང་བཏང་ན། ངས་པོ་རྣུ་རྨད་སྨད་དུ་རུང་།” 20ཞེས་པ་འདི་ནི་དབྱི་ཚབ་ཕ་ཚན་ནས་བཙན་པོ་ལ་གློ་བ་ཉེ་བས་སྲོང་བཙན་གྱིས་རྒས་ནས་ཡོད་པའི་དབྱི་ཚབ་ཀྱི་བུ་གང་རུང་ལ་གསེར་གྱི་ཡི་གེ་རྒྱུན་མི་ཆད་པར་སྩོལ་རྒྱུར་ཁས་བླངས་ཏེ་མགུར་བླངས་པ་ཡིན་ལ། འདི་ནི་གཙོ་བོ་རྗེ་བློན་ཕན་ཚུན་བར་དུ་ཡིད་ཆེས་ཟབ་མོ་སྟོན་པའི་བརྩེ་ཚོར་དང་ཀུན་སློང་ཞིག་གིས་བསླངས་ཏེ་བླངས་ཡོད།
དབྱི་ཚབ་ཀྱིས་བཙན་པོར་བླངས་པའི་མགུར་ལས”བཙན་དུ་ནྀ་བདག་འཚལ་ན། ཆུང་ན(ནས)ནི་རྗེ་ཁུར་ཆིག(ཅིང)པྱུག་དུ(ཕྱག་ཏུ)ནྀ་བདག་འཚལ་ན། ལྷ་རྀ(རིས)ནི་གཡང་སྐྱོང་ཤྀག རྗེ་འྀས་ཡིས་ནི་བཀའ་སྩལ་བསྩལ་ན། གཞའ་མ་ཎྀ་ཡུན་ཀྱི(གྱི)སྲིད།”21ཅེས་པའང་བློན་པོའི་སེམས་ཤིན་ཏུ་མགུ་ཞིང་སྐྱིད་པ་སྟོན་པའི་བསམ་པ་དེ་བཅོས་མིན་དུ་མགུར་ལ་དྲངས་ནས་བསྟན་པ་རེད། སྲོང་བཙན་གྱི་གཅུང་མོ་སད་མར་ཀར་གྱིས་བླངས་པའི་མགུར་ལས”སྐྱ་མོ་ཎྀ་བསེང་བསེང་མོ”ཞེས་པའི་ཚིག་སོགས་ཀྱིས་སད་མར་ཀར་རང་ཉིད་ཞང་ཞུང་གི་ཡུལ་ནས་རྒྱལ་པོ་ལིག་མྱི་རྒྱ་དང་འགྲིག་ཐབས་མེད་པས་སེམས་ཤིན་ཏུ་སྐྱོ་བའི་དོན་སྟོན་ཞིང་རང་ཡུལ་དྲན་པའི་འདུན་པའང་ཅིག་ཅར་དུ་བསྟན་ཡོད་ལ། བཙན་པོ་སྲོང་བཙན་རྗེ་འབངས་ཀྱིས་ཞང་ཞུང་དབང་དུ་བསྡུ་བའི་རྒྱལ་ཁར་རྟེན་འབྲེལ་ཞུ་ཆེད་སྟོན་མོའི་སྐབས་སུ་བླངས་པའི་མགུར་ལས་སྲོང་བཙན་སྒམ་པོས་བློན་པོ་མགར་ལ་མཐོང་ཆེན་པོ་མཛད་པ་དང་རྗེ་བློན་བར་གྱི་མཛའ་བཤེས་དང་བརྩེ་བའི་དུང་བ་ཟབ་མོ་མངོན་ཡོད་ཅིང་། བློན་ཆེན་པོ་མགར་སྟོང་བཙན་ལ་བསྟོད་བསྔགས་ཀྱང་མཛད་ཡོད་པས་མགུར་བཞེངས་མཁན་གྱི་ཚིག་རྐང་རེ་ལ་ཤུགས་དྲག་པོའི་བརྩེ་ཚོར་གྱིས་ཕྱུག་ཡོད།
གཞན་ཡང་རྗེ་བློན་ཕན་ཚུན་བར་འགལ་བ་བྱུང་དུས་བླངཔ་ལ་འདུས་སྲོང་མང་པོ་རྗེའི་རིང་བླངས་པའི་མགུར་དེ། བཙན་པོ་འདུས་སྲོང་གིས”ཀྱེ་གནའི་ནི་ཐོག་མ་རུ། གཞེ་འི་ནི་དང་པོ་ལ། དགུང་སྔོ་ནི་མ་འོག་གི། དོག་མོན་ནི་ཡ་སྟེངས་ན། མ་འཕང་ནི་ཤ་མྱི་ཁུམས། །འཕངས་ན་ནི་རལ་ཡང་སྟོངས། །རེ་ན་ནི་གཐང་དུ་ན། །རེ་དཀུའ་ནི་མཚུལ་དུ་དཀུའ། །”22ཞེས་པ་ནི་བཙན་པོ་འདུས་སྲོང་མང་པོ་རྗེའི་རིང་བློན་པོ་མགར་གྱི་བུ་རྒྱུད་གློ་བ་རིང་པར་བླངས་ཤིང་མགུར་འདི་ནི་ཏུན་ཧོང་ཡིག་རྙིང་དུ་ཚུད་པའི་མགུར་གླུ་ཁྲོད་ཅུང་རིང་བའི་གྲས་ཡིན་ལ། འདིར་བཙན་པོ་རང་ཉིད་དང་སྐུ་གོང་མའི་བཀའ་དྲིན་དང་ཆེ་བ་བརྗོད་ཡོད་པ་དང་། མགར་གྱི་བུ་རྒྱུད་མགར་ཁྲི་འབྲིང་བཙན་བྲོད་ལ་རྗེ་བོ་བྱེད་རྒྱུའི་ཧམ་སེམས་ཡོད་ཀྱང་དེ་ནི་རྦབ་རྡོ་གྱེན་ལ་འགྲིལ་འདྲའི་དཔེ་མི་སྲིད་པར་བརྗོད་ཅིང་རྗེ་བློན་གཉིས་ཀྱི་དབང་ཐང་དང་ཆབ་སྲིད་ཀྱི་མངའ་རིས་ལ་ཁྱད་པར་ཤིན་ཏུ་ཆེ་བས་མགར་གྱི་བུ་རྒྱུད་ཀྱིས་རང་ཚོད་མ་ཟིན་ན་བཅོམ་ཉེན་ཆེ་ཞེས་ཐ་ཚིག་དྲག་པོ་བསྒྲགས་པ་ཞིག་ཡིན་པས། ཐ་ཚིག་འདི་སྒྲོག་པ་པོ་རྒྱལ་པོ་འདུས་སོང་ཁོ་རང་ལ་མཚོན་ནའང་ཤིན་ཏུ་གཟབ་ནན་གྱིས་བླངས་ལ་ཉན་པ་པོ་མགར་གྱི་བུ་རྒྱུད་ཁྲི་འབྲང་བཙན་བྲོད་རང་ཉིད་ལ་མཚོན་ནའང་ཧ་ཅང་ཚབས་ཆེ་བའི་གནས་ཤིག་ཡིན་པས། འདི་ལྟ་བུའི་མགུར་གླུ་རྗེ་བློན་ཕན་ཚུན་བར་ལ་བཞེང་དུས་ཕྱོགས་གཉིས་ཀར་སེམ་པའི་བརྩེ་ཚོར་དྲག་པོ་ཞིག་སྟེ། གཅིག་ནི་ཁྲོ་ཞིང་དཔའ་བའི་ཚུལ་གྱིས་དང་ཅིག་ཤོས་ཉམས་ཆུང་ཞིང་སེམས་པ་ཀློང་ཀློང་པོར་བྱེད་པ་ཞིག་གོ །
དེ་ཡང་བརྩེ་ཚོར་གྱིས་ཕྱུག་པའི་མགུར་གླུ་འདི་དག་གི་འབྱུང་ཁུངས་སམ་དམིགས་ས་གཙོ་བོ་ནི་སྐབས་དེའི་ཆབ་སྲིད་དགོས་མཁོ་དང་གོ་གནས་འཕྲོག་རྩོད། རྒྱལ་སའི་མངའ་ཁོངས་འཕྲོག་རྩོད་བཅས་ཀྱི་ངོས་ཁོ་ན་ལས་བྱུང་བའི་བརྩེ་དུང་ཤུགས་དྲག་པོས་ཕྱུག་པ་ལས་གོང་ནས་གླེང་ཟིན་པའི་རྗེ་མི་ལའི་མགུར་འབུམ་སོགས་ཕྱི་དར་མགུར་གླུ་མང་པོ་ཞིག་དང་གཏན་ནས་མི་འདྲའོ། །
ལྔ་བ། ཞར་བྱུང་དུ་མགུར་གླུ་གཞན་འགའ་གླེང་བ།
ཞར་བྱུང་དུ་གླེང་དགོས་པ་ཞིག་ལ་ཕྱིས་བྱུང་བསྟན་བཅོས་མང་པོ་རུ་ཁྲི་སྲོང་ལྡེ་བཙན་རིང་བྱུང་བར་གྲགས་པའི་མགུར་གླུ་འགའ་སྟེ། བསམ་ཡས་མི་འགྱུར་ལྷུན་གྱིས་གྲུབ་པའི་གཙུག་ལག་ཁང་མ་བཞེངས་གོང་སློབ་དཔོན་པདྨ་འབྱུང་གནས་བསམ་ཡས་ཧས་པོ་རིར་བྱོན་དུས་ཆོས་རྒྱལ་ཁྲི་སྲོང་ལྡེ་བཙན་དང་བློན་པོ་ཐམས་ཅད་བསུ་བར་བྱོན་མོད། དེར་རྒྱལ་པོས་ང་ས་བདག་རྒྱལ་པོ་ཡིན་ལ་རྒྱལ་ཁྲིམས་དང་ཆོས་ཁྲིམས་གཉིས་ཀྱི་བདག་པོ་ཡིན་པས་སློབ་དཔོན་གྱིས་ང་ལ་ཕྱག་བྱེད་སྙམ། སློབ་དཔོན་གྱི་ཐུགས་དགོངས་ལ་ང་སྤྲུལ་བའི་སྐུ་ཡིན་ལ་གྲུབ་པ་ཐོབ་པའི་རྣལ་འབྱོར་པ་ཚེའི་རིག་འཛིན་བརྙེས་པ་ཡིན་པས་རྒྱལ་པོས་ང་ལ་ཕྱག་བྱེད་སྙམ་སྟེ་སུས་ཕྱག་འཚལ་རྒྱུ་ལ་མ་མཐུན་པས། དེ་ལ་སློབ་དཔོན་གྱིས་ང་ཆེ་ང་བཙན་གྱི་མགུར”ཁམས་གསུམ་སེམས་ཅན་འཆི་ལ་རྟག །ཡོ་ག་ཚེའི་རིག་འཇིན་བརྙེས། །ང་འཆི་མེད་པད་མ་འབྱུང་གནས་ཡིན། །ཁམས་གསུམ་དབང་སྡུད་ཀྱི་གདམས་ངག་ཡོད། ། བོད་ཀྱི་མངའ་བདག་ལྷ་སྲས་ལ། །ཁྱེད་མངའ་ཐང་ཆེ་བར་གློ་བ་དགའ། །རྒྱལ་པོ་ཉིད་ལ་ཕྱག་མི་འཚལ། །རྒྱལ་པོའི་ན་བཟའ་བཞེས་ཕྱག་འཚལ། །”23ཞེས་པ་དེ་བེས་པ་དང་། སློབ་དཔོན་གྱིས་ལྷ་འདྲེ་ཐམས་ཅད་ཟིལ་གྱིས་གནོན་པའི་ཕྱག་རྒྱ་མཛད་ནས”ཧཱུྃ་ང་ནི་པད་མ་འབྱུང་གནས་ཏེ། མངལ་གྱི་དྲི་མས་མ་གོས་མཚོ་སྐྱེས་རྡོ་རྗེ་ཡིན། །ལུས་ལ་གནོད་པས་མི་ཚུགས་རྒྱུ་ལུས་དག །ཡོ་ག་ཚེ་ཡི་རིག་འཛིན་གྲུབ་པ་བརྙེས། །ངའི་ལུས་ངག་ཡིད་གསུམ་ལྷ་རུ་གསལ། ། “24ཞེས་པའི་མགུར་བཞེས་པ། ད་དུང་བསམ་ཡས་གཙུག་ཁང་བཞེངས་གྲུབ་གནངས་ནས་དགའ་སྟོན་བསྟོད་དབྱངས་ཀྱི་མགུར་སོགས་མང་པོ་ཞིག་བྱུང་མོད། ཆོས་ལྡན་རྒྱལ་རབས་ཀྱི་མགུར་གླུའི་ཁྱད་ཆོས་དག་གླེང་སྐབས་འདི་དག་གླེང་མེད། དེ་ཡང་སྐབས་འདིའི་མགུར་གླུ་དག་ནི་ཚིག་གི་འགྲོས་ལུགས་དང་དབྱངས་ཀྱི་འདེགས་འཇོག དཔེར་བཀོད་པ། བརྗོད་བྱའི་བསམ་བློ་སོགས་གང་ཐད་ནས་ཆོས་ལྡན་རྒྱལ་རབས་ཀྱི་མགུར་གླུ་གཞན་དང་མི་འདྲ་བ་དང་གཅིག ཏུན་ཧོང་གི་མ་ཡིག་དངོས་སུ་མཐོང་རྒྱུ་མི་འདུག་པ་དང་གཉིས། ཕྱིས་བྱུང་བསྟན་བཅོས་རྩོམ་མཁན་དག་གིས་སྐབས་དེའི་ལོ་རྒྱུས་དང་བསྟུན་ནས་འོས་འཚམ་གྱི་མགུར་བསྒྲིགས་པའང་མི་སྲིད་པ་མེད་པ་དང་གསུམ་བཅས་ཀྱི་རྒྱུ་མཚན་གྱིས་ཆོས་ལྡན་རྒྱལ་རབས་སྐབས་སུ་གཅིག་ཏུ་བསྲེས་ཏེ་མ་གླེང་ལ། དཔལ་དོན་གྲུབ་རྒྱལ་སོགས་སྔོན་མའི་མགུར་གླུར་དཔྱད་མཁན་དག་གིས་ཀྱང་གོང་གི་མགུར་གླུ་འདི་དག་མ་གླེང་བ་ལའང་རྒྱུ་མཚན་མེད་པ་མ་ཡིན་སྙམ།
མདོར་ན། ཆོས་ལྡན་རྒྱལ་རབས་ཀྱི་དུས་སྐབས་སུ་བྱུང་བའི་མགུརགླུ་དག་ནི་དེའི་སྔོན་གྱི་མགུར་གླུ་དང་མ་འདྲ་ལ་ཕྱི་དར་མགུར་གླུ་དང་ཡང་མ་འདྲ་བས། འདིར་ཆེད་དུ་དུས་མཚམས་དེར་བྱུང་བའི་མགུར་གླུ་དག་གི་གདངས་དབྱངས་ལས་མངོན་པའི་ཁྱད་ཆོས་དང་ཚིག་འགྲོས་ལས་མངོན་པའི་ཁྱད་ཆོས། དཔེ་མང་བཀོད་པའི་ཁྱད་ཆོས། གཞན་ད་དུང་མགུར་གླུ་བཞེངས་མཁན་གྱི་རྗེ་བློན་འབངས་གསུམ་སུ་ཡིན་ནའང་ཤུགས་དྲག་པོའི་བརྩེ་དུང་དང་ཚོར་འདུས་བཅིངས་ཏེ་བཞེངས་པའི་ཁྱད་ཆོས་བཅས་ཡོད་པ་མ་ཟད། ཡིག་ཐོག་སྙན་ངག་གི་སྔོན་འགྲོའི་ཆ་རྐྱེན་བསྐྲུན་པའི་ཁྱད་ཆོས་ཀྱང་ཡོད་མོད། ནུས་ཚོད་ཀྱིས་གོང་གི་དེ་དག་ལ་རང་བློས་དཔྱད་ཙམ་བྱས་པ་ཡིན། དེ་ཡང་རིག་ཚན་མི་འདྲ་བའི་ངོས་དང་དཔྱད་མཁན་མི་འདྲ་བ་སོ་སོས་བལྟས་ན་ད་དུང་ཡང་སྔོན་མའི་དཔྱད་མཁན་དག་གིས་གླེང་ཟིན་པ་དང་ཕྲན་གྱིས་གླེང་བའི་ཁྱད་ཆོས་མ་འདུས་པའི་རིག་ཚན་གཞན་གྱི་ཁྱད་ཆོས་གང་མང་མཆིས་ངེས་པས། ཕྲན་གྱིས་སྔོན་མ་དག་གི་གྲུབ་འབྲས་ལ་བསྐྱར་བཟློས་ཀྱི་ངལ་བ་དང་དུ་བླངས་པ་མ་ཡིན་པར་བོད་རང་གི་ཡབ་མེས་གོང་མའི་རིག་གནས་བང་མཛོད་ལས་རྩོམ་རིག་བརྩམས་ཆོས་ཀྱི་ཞིང་ས་གཤིན་པོར་འཁྲུངས་པའི་མགུར་གླུའི་ཁྱད་ཆོས་གཞན་དག་ལ་ཁ་གསབ་ཙམ་དང་གཟུར་གནས་མཁས་པ་རྣམས་ནས་ད་དུང་དེའི་ཁྱད་ཆོས་ལ་གོམ་གང་མདུན་སྤོས་ཀྱིས་ཞིབ་འཇུག་བྱེད་སྨོན་གྱི་ཀུན་སློང་དག་པོས་བྲིས་པའོ། །
ཡོང་ཁུངས་བོད་ནང་གི་དྲ་བ།


བོད་སྐད་སྡེ་ཚན།
| གཏམ་གླེང་།
| གཏམ་གླེང་ཞལ་པར།
t052212-call.mp3
༄༅༎དེ་རིང་གི་གཏམ་གླེང་ཞལ་པར་གྱི་ལེ་ཚན་ནང་དུ་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ཨོས་ཁྲརི་ཡའི་ནང་ཆིབས་བསྒྱུར་སྐབས་ཀྱི་མཛད་འཆར་དང༌།དམིགས་བསལ་ཉེ་ཁོར་ནས་མཇལ་ཁར་བཅར་བའི་བོད་མི་ཚོར་སྩལ་བའི་བཀའ་སློབ་ཁག་སྒྲོལ་དཀར་ལགས་ཀྱིས་ངོ་སྤྲོད་ཞུས་པར་གསན་རོགས༎
༸གོང་ས་མཆོག་ནས་ཁོར་ཡུག་སྲུང་སྐྱོབ་སྐོར་བཀའ་སློབ་སྩལ་བ།
བོད་མིའི་སྒྲིག་འཛུགས་ངོས་ནས་བསྔོ་སྨོན།
༸གོང་ས་མཆོག་ནས་ལྡི་ལི་རུ་ཡོད་པའི་མཆིན་པ་དང་མཁྲིས་པའི་སྨན་བཅོས་ལྟེ་གནས་ཁང་དུ་ཆིབས་བསྒྱུར་བསྐྱངས་བ།


བོན་ནམ་བོད་ཀྱི་བཀའ་རིན་པོ་ཆེའི་མཚན་དང་མ་ཕྱི་ཞུ་དག་ཐད་ལ་བསམ་ཚུལ་ཞིག
རྩོམ་བྲིས་པ། རིས་མེད་པ། (ཁམས་སྟོད་སྦྲ་ཆེན།)
བོན་ནམ་བོད་ཀྱི་བཀའ་རིན་པོ་ཆེའི་མཚན་དང་མ་ཕྱི་ཞུ་དག་ཐད་ལ་བསམ་ཚུལ་ཞིག
གཅིག
དེ་རིང་ཉིན་བཟང་འདི་ལ་བོན་གྱི་ཤེས་རིག་བདག་ཉིད་མཚན་བརྗོད་པར་དཀའ་བ་དོན་གྱི་སླད་དུ་མཚན་སྨྲོས་ན་རྒྱལ་བ་གཤེན་ཚང་གི་གདུང་འཛིན་དམུ་སྲས་ཡིན་གཞིན་ནོར་བུ་དབང་གི་རྒྱལ་པོ་རིན་པོ་ཆེ་ཡིས་སྤྱིར་བོན་བསྟན་སྤྱི་དང་། སྒོས་སུ་བོད་དམ་བོན་གྱི་བཀའ་རིན་པོ་ཆེའི་མཚན་དང་ཕྱོགས་བསྒྲིགས་སྐོར་ལ་གཅིག་མཚུངས་དགོས་པའི་བཀའ་སློབ་གསེར་ཞུན་མ་དུས་ཐོག་ཆར་དང་། ནད་ཐོག་སྨན་བསྩལ་བ་ལ་ཐོག་མར་འདི་ནས་གུས་པའི་ཕྱག་དང་མོས་པའི་དད་པ་སྔོན་དུ་འབུལ་བ་ལགས།
གཉིས།
བཀའ་ཡི་མཚན་གྱི་ཐད་ལ་ཞུ་ཡས་ནི། དེང་སང་བཀའ་འགྱུར་ཟེར་བའི་ཐ་སྙད་འདི་ཡོངས་ཁྱབ་རང་བཞིན་དུ་སངས་རྒྱས་དང་ཆེད་དུ་འབྲེལ་བའི་དཔེ་ཆའི་མིང་ཞིག་ལས། གང་འདོད་འདོད་ཅིག་གི་དཔེ་མིང་མིན་ལ། ཐ་སྙད་དེ་ཐོབ་ཐང་ཡང་ཡོད་མེད་བར་ཁྱད་པར་ཆེ་བའི་གནས་སུ་ལགས། དེ་བཞིན་བཀའ་ཡི་པོད་མང་ཉུང་ཐད་ལ་བརྒྱ་ཕྲག་དང་བཅུ་ཕྲག་ཡར་མར་མཉམ་དུ་ཡོད་པ་དེ་ཚོ་ལ་བཀའ་འགྱུར་ཞེས་པའི་ཐ་སྙད་བཏགས་མ་བཏགས་དབང་གིས་ཁྱད་པར་མཐོང་ཐོས་དངོས་སུ་བྱུང་བཞིན་པས་གསལ། ཡིན་ནའང་བོན་གྱི་བཀའ་རིན་པོ་ཆེ་འདི་བཀའ་འགྱུར་ཞེས་པའི་འགྱུར་དེ་མི་དགོས་པའི་ཚུལ་དང་ཡང་ན་མི་ཐོབ་པའི་ཚུལ་རྒྱུ་མཚན་དང་བཅས་མཁས་དབང་འགའ་ཞིག་གིས་བཞེད་བཞིན་གྲགས། ཁོ་བོས་མཐོང་ཕྱོགས་ལ་ཞང་ཞུང་ནས་བོད་སྐད་དུ་བསྒྱུར་བ་ལ་འགྱུར་དེ་ཐོབ་པ་མ་ཟད་དེ་ནི་བོད་མི་འགའ་ཞིག་དང་ཉེ་རབས་ཀྱི་རྗེས་སུ་སོང་བ་མ་ཡིན་པར་བོན་རང་གི་མཁས་དབང་གོང་མས་འདོད་བཞིན་ཡོད་ས་རེད། རྒྱུ་མཚན་ནི། ལྷ་སྲས་སྤར་མ་པོད་ ༧༠ པ་གཏེར་དུ་མ་སོང་བའི་བཀའ་མ་ <<ཕྱག་གཤེན་ཐེག་པའི་བོན་སྒོ་ལས་དཔྱད་དོན་རྒྱུ་མ་གསེར་འབུམ>> ལས (སྲིད་པ་རྒྱུད་འབྱུང་གི་ལེའུ་དང་པོའི) ཤོག་གྲངས ༢༨༥ ཡིག་ཕྲེང་བདུན་པའི་ནང་ནས། ” འདི་སངས་རྒྱས་སྟོན་པའི་ཞལ་ནས་གསུངས། །གཉེར་གཏད་པ་ལེགས་རྒྱལ་ཐང་པོར་གཏད། །འགྱུར་བོན་གྱི་ཡུལ་དུ་འགྱུར། །ལྕོ་ཀླུ་གྲུབ་སྙིང་པོས་མཛད། ” ཞེས་པའི་ལུང་ཚིག་འདིས་བཀའ་འགྱུར་གྱི་འགྱུར་དེ་བོན་རང་གི་མཁས་པ་སྔོན་མ་རྣམས་ཀྱིས་བོན་གྱི་ཤེས་རིག་དེ་བོད་ལ་བསྒྱུར་བའི་རྒྱུ་མཚན་གྱིས་འགྱུར་ཞེས་འབོད་བཞིན་ཡོད་པ་གསལ་འདུག རེད་དེ ” བཀའ་འགྱུར ” ཞེས་མཉམ་དུ་འབྲི་སྲོལ་མཁས་དབང་ཀུན་གྲོལ་རྗེས་སུ་བྱུང་ཟེར་ན་ཆོག་པའི་ཚོད་དུ་སྙམ། གོང་གི་བོན་ཡུལ་དེ་བོད་ལ་གོ་བ་གཞུང་དེའི་མཇུག་ལ་གསལ་པོ་འདུག
གསུམ།
བཀའ་འགྱུར་གྱི་མ་ཕྱིའི་ཐད་ལ་ཞུ་ཡས་ནི། དཔེ་ཆ་མང་ཕལ་ཆེར་ལྟར་བཀའ་འགྱུར་གྱིས་བཀའ་འགྱུར་གྱི་སྐར་ཆག་ལ་མི་བལྟོས་ནས། བཀའ་འགྱུར་གྱི་དཀར་ཆག་གིས་བཀའ་འགྱུར་ལ་བལྟོས་ནས་བཤད་ན། ད་ལྟ་འཛམ་གླིང་འདིར་བོན་གྱི་བཀའ་ཕྱོགས་གཅིག་ཏུ་བསྒྲིག་བཞག་པའམ་བཀའ་འགྱུར་ཞེས་འབོད་སའི་མ་དཔེ་བྲིས་མ་ཉག་རོང་དབལ་ཁྱུང་དགོན་དུ་ཡོད་པའི་བོད་རང་གི་རྒྱལ་བའི་བཀའ་བྲིས་མ་ཚར་གཅིག་རང་ལས་མི་འདུག དཔེ་འདི་མི་ལོ་བརྒྱ་ཕྲག་དང་སྟོང་ཕྲག་མང་པོ་སོང་བསྡད་པ་ཞིག་མིན་རུང་འདིའི་མ་དཔེ་དེ་ཆེས་དཔེ་རྙིང་ཞིག་ཡོད་པའི་བཟོ་འདུག་པ་དེར་བརྟེན་བོད་དང་བོན་ལ་དགོས་པའི་ནོར་བུ་གང་མང་ཞིག་དཔེ་འདིའི་ནང་ལ་གསར་བརྗེ་བ་རྣམས་ཀྱིས་མ་ཟིན་ནས་ལུས་འདུག མ་ཟད་ང་ཚོའི་བཀའ་རིན་པོ་ཆེ་འདི་གཞན་གྱི་དཔེ་ཆ་ལྟར་འདོན་པ་འདོན་སྤྱད་ཙམ་མམ་ཉམས་ལེན་བྱེད་སྤྱད་ཙམ། ཡང་ན་ཁ་ནས་ཀློག་བདེ་ཐབས་ཙམ་མ་ཡིན་པར་བོད་དང་བོན་པོའི་ལོ་རྒྱུས་ཀྱི་དཔྱད་གཞི་གལ་ཆེན་ཞིག་གཞན་དང་མི་འདྲ་སའི་གོ་གནས་ཅན་ཞིག་ཡིན་པ་ཡང་ངེས་དགོས་པར་སྙམ། བཀའ་འགྱུར་ཕྱོགས་བསྒྲིགས་འདིའི་ནང་མེད་པའི་བཀའ་གཞུང་དག་མ་རྣམས་མཉམ་དུ་སྦོམ་ན་བཀྲ་ཤིས་གཉིས་རྩེག་ལོས་ཡིན། གཞན་རྒྱལ་རོང་གི་ཤིང་པར་དེ་ཚོ་མིང་ཆེ་རུང་དོན་ལ་རྩོམ་འགྲོས་བསྒྱུར་བཅོས་བྱས་ཚར་ཡོད་ས་འདུག་པས་ཀློག་བདེ་བ་ཙམ་ལས་ལོ་རྒྱུས་རིང་བའི་བདེན་དཔང་གཙོ་བོ་ཚིག་འགྲོས་ཀྱི་ཐོག་ལ་དཔྱད་རིན་གང་ཡང་མ་མཐོང་ངོ་། །
བཞི།
བཀའ་འགྱུར་གྱི་ཞུ་དག་ཐད་ལ་ཞུ་ཡས་ནི། སྤྱིར་དེང་སང་དཔེ་རྙིང་གང་མང་ཞིག་གི་ཡིག་འབྲུ་གློག་ཀླད་ནང་བསྟར་ནས་གང་སར་ལྡེབ་རིང་དང་དེབ་གཟུགས་སུ་སྤེལ་བཞིན་པ་འདི་དག་སྤྲོ་ཞིང་དྭངས་བའི་ངང་ནས་དགའ་བསུ་ཞུ་འོས་པ་ཞིག་ལོས་ཡིན་མོད་དེ། དེ་ཚོ་དུས་རབས་གང་གི་རྩོམ་ཡིན་མིན་དཔེ་ཆ་རང་ཐོག་ནས་བྲོ་བའི་ལྷད་མེད་ལྷན་སྐྱེས་ཀྱི་སྤོས་དྲི་དེ་མ་ཡལ་བ་བྱ་རྒྱུ་གལ་ཆེན་ནང་གི་དོན་ཆེན་དུ་འདོད། དེ་བཞིན་གཡུང་དྲུང་བོན་གྱི་བཀའ་རིན་པོ་ཆེའམ་བོད་ཀྱི་བཀའ་གཞུང་འདི་མ་ཕྱི་ནས་གློག་ངོས་ལ་ལེན་ཞིང་འགྲེམ་སྤེལ་བྱེད་སྐབས་སུ། དཔེ་བསྡུར་བྱས་ན་དཔེ་རྒྱུད་གཅིག་པ་ལ་བྲིས་པས་ཆད་ལྷག་དང་བྲིས་ཉེན་བྱས་ཡོད་མེད་ལྟ་བ་ཙམ་ལས། གཏེར་ཁ་མི་འདྲ་བ་ནས་ཐོན་པའི་གཏེར་དཔེ་རྣམས་ཕར་ཚུར་དཔེ་བསྡུར་བྱས་ན་རྩམ་པ་དང་ཆུར་བ་མར་བཅས་མཉམ་དུ་རིལ་རིལ་བཟོས་པ་དེ། རྩམ་པ་དང་ཆུར་བ་དེ་བཞིན་མར་སོགས་སོ་སོའི་ངོ་བོ་མ་བསྡད་པའི་དངོས་པོ་གཞན་ཞིག་ཏུ་འགྱུར་འགྲོ་བ་ལྟར། གཏེར་ཁ་མི་འདྲ་བ་སོ་སོ་ནས་ཐོན་པའི་ཁྱད་བོན་ངོ་མཚར་ཅན་དེ་ཚོ་སྟོང་པའི་ཀློང་དུ་རྒྱས་གདབ་པའི་ཉེན་ཆེ་བར་མཐོང་། སྤྱིར་བཏང་དཔེ་རྒྱུད་གཅིག་ཡིན་ན་དཔེ་སྔ་ཕྱིའི་ཁྱད་པར་གྱིས་གསལ་བའི་འབྲུ་ནོར་ལས། རྒྱལ་བའི་བཀའ་ལ་བྲིས་པས་བྲིས་ནོར་ཡིན་མིན་དེ་ཡང་ཧ་ཅང་གོ་དཀའ་བའི་སྦས་གནས་ཤིག་ཡིན་པས་མཁས་ལས་བྱེད་ས་ཤིན་ཏུ་ནས་དཀོན་སྟབས། གཙོ་བོ་མ་དཔེ་ཇི་བཞིན་དུ་ཐོན་ན་བསྟན་པ་རིན་པོ་ཆེ་སྲོག་འཛིན་ཐུབ་མིན་ཅི་བཤད་དགོས་སྙམ། དེ་མ་གཏོགས་ངའི་མཐོང་ཕྱོགས་ལ་དང་པོ་མ་དཔེ་ཇི་བཞིན་དུ་མི་ཡོང་ནས་ཆད་ལྷག་ནོར་གསུམ་གང་མང་བསྟར་ནོར་ཤོར། བར་དུ་དཔེ་མང་གི་ཚིག་རེ་གཉིས་རེ་གཉིས་ར་ལུག་གསེས་པ་ལྟར་བྱེད། ཐ་མ་བརྡ་གསར་པའི་ལུགས་ལ་སྒྱུར་ཤེས་སྟངས་སྒྱུར་བ་སོགས་ནི་བཀའ་རིན་པོ་ཆེས་སྔར་ནས་གསལ་མ་ཐུབ་པ་ཞིག་གསལ་བའི་ཕན་ཐོག་གམ། ཡང་ན་དེ་ལས་ལྡོག་སྟེ་གསལ་བ་དེ་མི་གསལ་བར་བསྒྱུར་བའི་རྒྱུ་རྐྱེན་གང་ཡོང་ཐེ་ཚོམ་མོ། །སྔ་རབས་བོད་རང་གི་སྲོལ་ལམ་བོན་གྱི་ལམ་སྲོལ་ལ་ཡང་ཆེད་དུ་མ་དཔེ་ཇི་བཞིན་འབྲི་སྲོལ་ཡོད་པ་ལྷ་སྲས་སྤར་མ་པོད་དང་པོ། <<གཡུང་དྲུང་ལས་རྣམ་པར་དག་པའི>> མཇུག་བྱང་ལས། ” དེས་རྨ་སྲིད་འཛིན་ལ་བྱིན། ཆད་རུང་ལྷག་རུང་བླ་དཔེ་ཇི་བཞིན་བྲིས་སོ། ། ” ཞེས་དང་། དེ་བཞིན་པོད་སོ་གསུམ་པ། <<སྣོད་རྟེན་འབྱུང་བ་ཆགས་འཇིག་གི་མདོ>> ཡི་མཇུག་བྱང་ལས། ” ཤད་ཐམས་ཅད་གཉིས་རྩིགས་ཡིན་ནོ། །འབྲུ་རེ་ཆད་པ་འདྲ་བ་ཡང་ཤོག་སེར་ནང་ནས་ཡང་དེ་འདྲ་ཡིན་ནོ། །དཔེ་བཙན་དུ་བྱས་པ་ཡིན་ནོ། ། ” ཞེས་དང་། གཞན་བླ་མེད་གོ་འཕོང་སྒྲུབ་ཐབས་མདོ་སོགས་མང་ཞིག་ནས་གསལ་བ་ལྟར་ལགས། ང་ཚོས་རང་རྩོམ་མིན་པའི་དཔེ་རྙིང་དེ་ཚོ་འབྲི་སྤེལ་བ་ཙམ་དང་དཔྱད་བསྡུར་པ་གཉིས་སོ་སོ་རང་ཉིད་གང་ཡིན་ཁ་ཁར་ཤེས་ཟིན་རྗེས་གཞི་ནས་ལས་ལ་འཇུག་ན་ཡག་ས་རེད། དཔྱད་བསྡུར་པ་ཡིན་ན། རང་གི་མཐོང་ཚོད་ཀྱི་དཔེ་རྣམས་མི་འདྲ་ས་དང་དོགས་ཡོད་རྣམས་ལོགས་ཤིག་ཏུ་ཟིན་བྲིས་བཟོ་བ་ལས་གཞུང་དང་མཉམ་དུ་བསྲེ་མི་རུང་བར་སྙམ། འབྲི་སྤེལ་བ་ཙམ་ཡིན་ན་འབྲི་སྤེལ་ཙམ་བྱས་ན་ལས་ཀ་ཐོན་བསྡད་ཡོད་ས་རེད། དེ་མིན་འབྲི་སྤེལ་ཙམ་ལས་མི་ཤེས་མཁན་རྣམས་ཀྱིས་དཔྱད་བསྡུར་བྱེད་མདོག་ངང་ནས་མཐོང་ཐོས་ཚང་མ་དཔྱད་ཡིག་ཟུར་དུ་མི་བྲི་ནས་མ་ཕྱི་དང་མཉམ་དུ་སྲེ་གཏོང་མཁན་ཡོད་ཀྱི་མ་རེད་ལ་དེ་ལྟར་བྱས་ན་འགྲིག་ས་མ་རེད་སྙམ་སོང་། རྒྱུ་མཚན་ནི། གཞན་རྩོམ་ལ་གཞན་རྩོམ་གྱི་ཐོབ་ཐང་འཇོག་ནས་ལྷད་མི་བསྲེ། རང་གི་མཐོང་ཚོད་དང་བསམ་ཚུལ་རྣམས་ཁ་གཙང་ལོགས་ཤིག་ཏུ་བྲིས་ན་བསམ་བཞིན་འདུག
ཅེས་རྒྱལ་བ་གཤེན་རིན་པོ་ཆེ་ཡི་བཀའ་ཡིག་མཐོང་བའི་དགའ་ཚོར་དབང་གིས་བཀའ་རིན་པོ་ཆེ་ཞབས་ཕྱི་ཅུང་ཟད་བྱས་པའི་ཟུར་ནས་མཐོང་ཚོད་ཙམ་དུ་ཤོར་སོང་། གཞན་བཤད་ཅིང་གླེང་བར་འོས་མཁན་སྤྱིར་བོན་བསྟན་སྤྱི་ཡི་འགན་འཛིན་༧མཁན་སློབ་གཤེན་གསུམ་ལྟ་བུ་ག་ལ་ཡིན་ཏེ་མིན་ལ། དེ་བཞིན་བརྩོན་འགྲུས་ཚེགས་དང་ཡོད་བྱེད་རྒྱུ་གང་ལ་ཡང་རྒྱལ་བའི་བཀའ་རིན་པོ་ཆེ་ཡི་ཆེད་དུ་གཏོང་མཁན་གྲལ་དུ་མིན་སྟབས། འདི་ནས་མ་ཡིན་ཡིན་མདོག་ངང་འཚང་ཁ་བྱེད་པའི་བཟོ་ལྟ་བུ་གྱུར་སོང་བ་༧སྐྱབས་རྗེ་མཁན་སློབ་གཤེན་གསུམ་དང་རྒྱུ་ཚེགས་བཀའ་ཡི་དོན་ལ་འབུལ་མཁན་ཡོངས་ལ་དགོངས་དག་ལན་བརྒྱར་ཞུ་ཞུ།།
ཞེས་ཡབ་གཞིས་དགེ་མིང་པ་ཤེས་རབ་མཐར་ཕྱིན་གྱིས་ཕྱི་ལོ་ ༢༠༡༦ ཟླ་ ༦ ཚེས་ ༦ ཉིན།།


ཧྥ་རན་སི། པེ་རེ་སི། སྤྱི་ལོ་2017ཟླ་12ཚེས་4ཉིན། ད་ལྟ་ཆུ་ཚོད་འགའི་སྔོན་དུ་ཨ་རིའི་དཔལ་འབྱོར་རྒྱལ་ས་ནེའུ་ཡོག་ཏུ་རྟེན་གཞི་བྱས་པའི་ཆ་འཕྲིན་ཚན་རྩལ་དུས་བབ་(Tech Times)གསར་ཁང་གིས་གནས་ཚུལ་སྤེལ་གསལ་བཞིན། འཛམ་གླིང་གི་ཆ་འཕྲིན་ཚན་རྩལ་ཡར་རྒྱས་གོང་འཕེལ་རླབས་ཆེན་འགྲོ་བཞིན་པ་དང་ལྷན། རང་རེའི་འགྲོ་བ་མིའི་སྤྱི་ཚོགས་ལའང་འགྱུར་ལྡོག་ཤུགས་ཆེན་འབྱུང་གིན་ཡོད། དེ་ཡང་སྔར་བང་ཆེན་ཚོས་ལ་ལུང་བརྒྱུད་ནས་ལག་བྲིས་འཕྲིན་ཡིག་བསྐྱལ་བར་འགྲོ་གི་ཡོད། འོན་ཀྱང་། རིམ་པས་གློག་ཀླད་ཐོན་ཏེ་གློག་ཀླད་ཕན་ཚུན་བར་གློག་འཕྲིན་བསྐུར་རྒྱུ་དར་རྒྱས་བྱུང་བ་དང་། ཕྱིས་སུ་ལོ་རབས་དགུ་བཅུ་པའི་ནང་ལག་ཐོག་ཁ་པར་ཐོན་འགོ་ཚུགས་རྗེས་འཕྲིན་ཐུང་དར་ཁྱབ་འགྲོ་འགོ་ཚུགས་ཡོད།
ཡར་རྒྱས་དགུང་ལ་རེག་བཞིན་པའི་དེང་སྐབས་ཀྱང་ང་ཚོའི་སྤྱི་ཚོགས་ནང་ངེས་པར་མཁོ་བའི་ཚོང་ལས་ཞབས་ཞུ་ཁག་གིས་འཕྲིན་ཐུང་བརྒྱུད་ང་ཚོའི་ཉིན་རེའི་འཚོ་བ་དང་འབྲེལ་ཡོད་གནད་དོན་དུ་མ་ཞིག་གི་ཞབས་ཞུ་སྒྲུབ་བཞིན་ཡོད། དཔེར་ན། ཁྱེད་ཀྱི་དངུལ་ཁང་དང་འབྲེལ་ཡོད་གསལ་བརྡ། འགྲིམ་འགྲུལ་སྐབས་ཀྱི་འཛིན་བྱང་། གློག་རིན་དང་ཆུ་རིན། གཞུང་འབྲེལ་གལ་ཆེའི་གསལ་བརྡ་སོགས་འཕྲིན་ཐུང་བརྒྱུད་ཁྱེད་ལ་འབྱོར་བཞིན་ཡོད། ད་དུང་། ནང་མི་དང་གྲོགས་གྲོགས་མོ། དེ་བཞིན་ལས་རོགས་ཕན་ཚུན་སོགས་ལས་བྲེལ་སྐབས་ཁ་པར་ཐོག་ཐད་ཀར་སྐད་ཆ་ཤོད་དབང་མེད་ཚེ་འཕྲིན་ཐུང་སྐུར་རེས་བྱེད་བཞིན་ཡོད།
དེ་ལྟར་འདས་པའི་དུས་ཚོད་ནང་འཕྲིན་ཐུང་གིས་ང་ཚོའི་སྤྱི་ཚོགས་སུ་ལེགས་སྐྱེས་རླབས་ཆེན་ཕུལ་ཟིན་པ་དངོས་ཡོད་ཆགས་ཀྱི་ཡོད། དེས་ན་ང་ཚོས་ཕྱིར་མིག་ཅིག་བལྟས་ཚེ་འཛམ་གླིང་གི་ཁ་པར་ལོ་རྒྱུས་ཁྲོད་འཕྲིན་ཐུང་བྱུང་ནས་དུས་ཡུན་ཇི་ཙམ་འདས་ཟིན་མིན་དེ་རེད། དེ་ནི་སྤྱི་ལོ་1992ཟླ་12ཚེས་3ཉིན་ཧྥ་རན་སིར་རྟེན་གཞི་བྱས་པའི་སེ་མཱ་ཆ་འཕྲིན་ཚད་ཡོད་ཚོང་ཚོགས་(Sema Group)ཀྱི་མཉེན་ཆས་བཟོ་སྐྲུན་པ་སྐུ་ཞབས་པཱབ་ཝོར་རྡི་(Neil Papworth)ལགས་ཀྱིས་ལོ་རྒྱུས་ཐོག་གི་ཆེས་ཐོག་མའི་འཕྲིན་ཐུང་དེ་ཉིད་བསྐུར་ཡོད་པ་རེད་འདུག
ཁོང་གིས་བསྐུར་བའི་ལོ་རྒྱུས་ཁྲོད་ཀྱི་འཕྲིན་ཐུང་ཐོག་མ་དེ་ཉིད་ནི་“སྟོན་པ་ཡེ་ཤུའི་འཁྲུངས་སྐར་སྤྲོ་བར་ཤོག་”(Merry Christmas)ཟེར་བ་དེ་རེད་འདུག འཕྲིན་ཐུང་དེ་ཉིད་བསྐུར་ཡུལ་ནི་ཡོ་རོབ་ཀྱི་ཁ་པར་དྲ་འཕྲིན་ཚོང་ཚོགས་ཆེན་པོ་ཝོ་ཊ་ཧྥོན་(Vodafone)གྱི་འགན་འཛིན་སྐུ་ཞབས་རི་ཆར་ཊི་(Richard Jarvis)ལགས་རེད། ཕྱིས་སུ་སྐུ་ཞབས་པཱབ་ཝོར་རྡི་ལགས་ཀྱིས་བརྗོད་དོན།“སྐབས་དེར་ཁོང་ཚོས་དངོས་གནས་འཕྲིན་ཐུང་དེ་ཉིད་འབྱུང་འགྱུར་སྤྱི་ཚོགས་ཀྱི་ཆ་ཤས་ཧ་ཅང་ཆེན་པོ་ཞིག་ཆགས་ཀྱི་ཡོད་མིན་ཐད་བསམ་བློ་འཁོར་ཡོད་མེད་ཤེས་མ་སོང་།”ཞེས་བརྗོད་འདུག
དེ་རྗེས་ལོ་གཅིག་ཙམ་གྱི་རྗེས་སུ་ཡོ་རོབ་ཧྥིན་ལན་ཊིར་(Finland/芬兰)རྟེན་གཞི་བྱས་པའི་ནོ་ཁི་ཡས་(NOKIA)ཆེས་ཐོག་མར་མང་ཚོགས་ཀྱིས་སྤྱོད་ཆོག་པའི་འཕྲིན་ཐུང་བསྐུར་རྒྱུ་ཡོད་པའི་ཁ་པར་བཏོན་ཡོད། དང་ཐོག་སྤྱི་ལོ་1995ལོར་འཕྲིན་ཐུང་སྐུར་མཁན་གྱི་གྲངས་ཚད་ཧ་ཅང་ཉུང་ཞིང་། སྤྱི་ལོ་2006བར་དུ་འཕྲིན་ཐུང་གི་བསྟན་པ་དར་མ་ཐུབ་པར་ལུས་འདུག དེ་ལྟར་སྤྱི་ལོ་2006ལོར་འཕྲིན་ཐུང་གི་བསྐུར་གྲངས་ཚད་བསམ་ཡུལ་ལས་འདས་པ་འཕར་ཏེ་ཨ་རི་ཁོ་ནའི་ནང་དུ་འཕྲིན་ཐུང་བསྐུར་གྲངས་ཁྱོན་ཐེར་འབུམ་12.5བྱུང་འདུག དེ་བཞིན་སྤྱི་ལོ་2007ལོར་ཨ་རིའི་ནང་འཕྲིན་ཐུང་བསྐུར་གྲངས་ལྡབ་འགའ་འཕར་ཏེ་ཁྱོན་འཕྲིན་ཐུང་ཐེར་འབུམ་45བསྐུར་ཡོད་པ་རེད་འདུག ད་སྐབས་འདི་ལོའི་སྤྱི་ཟླ་6ཁོ་ནའི་ནང་དུ་ཁྱོན་ཨ་རིའི་ནང་འཕྲིན་ཐུང་བསྐུར་གྲངས་ཐེར་འབུམ་781ཟིན་འདུག དེ་ལྟར་འཕྲིན་ཐུང་བྱུང་ནས་ཁྱོན་ལོ་ངོ་25ཏག་ཏག་སོང་ཡོད།
ད་ལྟའི་ཆར་ང་ཚོར་དྲི་བ་དུ་མ་ཞིག་ཡོང་བཞིན་པ་ནི་སྤྱི་ཚོགས་དྲ་གནས་དུ་མ་ཞིག་གི་འཕྲིན་འབྲེལ་འཕེལ་རྒྱས་འབྱུང་བཞིན་པ་དང་ལྷན་འཕྲིན་ཐུང་དེ་ཉིད་མྱུར་དུ་ང་ཚོའི་མིག་ལམ་ནས་ཡལ་འགྲོ་ཉེན་དུ་མངོན་གྱི་ཡོད། འོན་ཀྱང་། དོན་དངོས་ཐོག་གནས་ཚུལ་དངོས་ནི་དེ་འདྲ་ཞིག་མིན་པར་འཕྲིན་ཐུང་ནི་མུ་མཐུད་གནས་རྒྱུ་ཡིན་པ་ནི་སྨྲོས་མེད་དུ་བརྗོད་བཞིན་འདུག ད་དུང་ཡང་འཛམ་གླིང་གི་ས་ཕྱོགས་གང་སར་དྲ་རྒྱའི་མཐུན་རྐྱེན་གྱིས་སྙོབ་ཀྱི་མེད་ཅིང་། ས་ཁུལ་དེ་དག་ཏུ་འཕྲིན་ཐུང་ནི་མེད་དུ་མི་རུང་བ་ཞིག་ཆགས་ཀྱི་ཡོད་པར་གླེང་། ད་དུང་། དེང་དུས་ཀྱི་ཚོང་ལས་ཞབས་ཞུ་ཕལ་མོ་ཆེའི་འབྲེལ་ཡོད་གསལ་བརྡ་ཡོད་ཚད་འཕྲིན་ཐུང་བརྒྱུད་སྐུར་བཞིན་ཡོད་པས་འཕྲིན་ཐུང་གནས་སྐབས་རིང་འཛམ་གླིང་དང་ཁ་འབྲལ་འཆར་མེད་པ་མངོན་སུམ་དུ་གྲུབ་ཡོད་སྐོར་བརྗོད།
©བོད་ཀྱི་དེ་ཕོའི་དྲ་བའི་ཐོག་ནས་གསར་འགྱུར་དང་རྩོམ་ཡིག་ཅི་ཞིག་བརྒྱུད་སྐུལ་གནང་ཡང་ཡིན་ཅིག་(ཡོང་ཁུངས། བོད་ཀྱི་དེ་ཕོ་གསར་ཁང་།)ཞེས་འགོད་དགོས། དེ་ནི་སྒེར་གྱི་གཤིས་སྤྱོད་ཀྱི་གནད་དོན། ཤེས་ཡོན་གྱི་ཆུ་ཚད། རྩོམ་ཡིག་གི་བདག་ཐོབ། ཁྲིམས་ལུགས་ཀྱི་གནད་དོན་བཅས་ཡིན།
བོད་ཀྱི་དེ་ཕོ་གསར་ཁང་།


ཕྱི་ལོ་༢༠༠༨་ལོར་བོད་ས་ཡོངས་སུ་རྒྱ་ནག་གི་དབང་སྒྱུར་ལ་ཞི་བའི་ངོ་རྒོལ་བྱུང་སྟེ་བོད་མདོ་སྨད་ཀླུ་ཆུའི་སེར་སྐྱ་མང་ཚོགས་ཀྱིས་ཀྱང་སྐབས་དེར་རྒྱ་ནག་གཞུང་ལ་ཞི་རྒོལ་བྱས་ཡོད་ཅིང་། དེར་བརྟེན་རྒྱ་ནག་གཞུང་གིས་ཤིས་ཚང་དགོན་པའི་དགེ་མདུན་པ་༢༨་འཛིན་བཟུང་བྱས་པ་དེ་དག་གི་གྲས་སུ་ཆོས་གྲགས་རྒྱ་མཚོ་ཡོད་པ་མ་ཟད། ཁོང་ལ་ལོ་ངོ་༨་ཀྱི་བཙོན་འཇུག་ཁྲིམས་ཐག་བཅད་ཀྱང་། དེ་རིང་ཁོང་གློད་གྲོལ་བཏང་ནས་རང་ཡུལ་གྱི་དགོན་པར་ཕྱིར་ལོག་བྱས་པའི་སྐབས་སུ་ཀླུ་ཆུའི་སེར་སྐྱ་ཕོ་མོ་བརྒྱ་ཕྲག་མང་པོས་ཕེབས་བསུ་རྒྱ་ཆེར་ཞུས་ཡོད་པའི་སྐོར། མོ་ཚེ་རིང་སྐྱིད་ཀྱིས་སྙན་སྒྲོན་ཞུ་ཡི་རེད།།


འབྲི་རྫས་སྣག་ཚ་བཟོ་བའི་ལག་ཤེས།
བོད་ཀྱི་ལག་ཤེས་ཀུན་བཏུས་ཆེན་མོ་ལས། 2012-12-11
སྣག་ཚའི་རྒྱུ་དགུ་ལས་ཆེས་བཟང་བ་ནི། མར་ནག་གི་མེ་ཏོག སྒྲོན་ཤིང་། ཉ་སྦྲིད། གྲོ་ག ཐང་ཚིལ་ལྔ། དེ་དག་ལའང་རབ་མར་ནག་གི་མེ་ཏོག་དང་སྒྲོན་ཤིང་། འབྲིང་ཉ་སྦྲིད་དང་གྲོ་ག ཐ་མ་ཐང་རྒན་གྱི་ཐང་ཚིལ་ལོ། །
བཟོ་ཐབས་སུ་མར་ནག་གི་མེ་ཏོག་སྣུམ་གྱི་མར་མེའི་རྩེར་ཆགས་པའི་དྲེག་པ་ནག་པོ་མང་དུ་བསགས། སྒྲོན་ཤིང་དང་ཉ་སྦྲིད་དང་གྲོ་ག་གསུམ་གྱི་ཤུན་པ་སྔོ་བཤུ་བྱ། ཐང་ཚིལ་གཞོན་ཆེས་འབྱར་བག་ཅན་དེ་མ་ཡིན་པའི་ཐང་རྒན་གྱི་ཐང་ཚིལ་ཚིལ་བུ་འདྲ་བ་དེ་མང་དུ་བསགས། དེ་ནས་འཁོར་མོའམ་བྲུ་ཐབ་ཅེས་པའི་སྒོ་དང་སྟེང་བུག་ཅན་གྱི་ཐབ་སྟེང་དུ། དུ་བ་རྒྱུ་ཞིང་འཐུལ་བའི་རྫ་ཁོག་ཞབས་རྡོལ་ལྔ་ནས་བདུན་གྱི་བར་དུ་བརྩེགས། ཐབ་ཏུ་སྣག་ཚའི་རྒྱུ་གང་ཡིན་པ་དེ་ལ་མེ་སྦར་བའི་དུད་དྲེག་རྫ་ཁོག་ལ་ཆགས་པ་དེ་ཡིན་ལ། རྫ་ཁོག་འོག་མའི་དྲེག་པ་མི་ལེགས་པས་སྤང་། གཞན་རྣམས་ཀྱི་དུད་དྲེག་བསྡུས་ནས་ལྕགས་སྣོད་དུ་སྤྱིན་ཆུ་དྭངས་མ་ལ་བཏབ་སྟེ་མེའི་སྟེང་དུ་ཅུང་ཟད་དཀྲུགས། དེ་ནས་རྐྱལ་དུ་བླུགས་ཏེ་མཉེ་བསྲུབ་ཤེད་མཉམ་ཞིང་རན་པར་འདུལ་ལ། མི་རེས་ཉིན་རེར་བྲེ་གང་རེ་འདུལ་བར་བཤད་ཅིང་། དུལ་རྟག་ཚེག་སྒྲ་གྲག་ན་ཚད་དུ་བཤད་དོ། །དེའང་འདུལ་ཇི་ཙམ་ཐུབ་ན་དེ་ཙམ་གྱིས་ལེགས་ལ། སྐམ་ཐག་ཡང་ཡང་གཅོད་པ་ནི་སྣག་འདུལ་གྱི་མན་ངག་མཆོག་ཏུ་བཟུང་ངོ། །
དམ་ཚད། གར་སླ་ཟན་ཙམ་གྱུར་པའི་དུས་རེག་ན་ལག་པར་འབྱར་ན་དམ་ཆུང་བའི་རྟགས། སྲ་ཞིང་འཐས་ན་ཆེ་བའི་སྐྱོན། ཤ་རྗེན་དོད་ཅིང་མི་འབྱར་བ་ནི་ཚད་དུ་བཤད་དོ། །སྣག་ཚ་ལ་མཉེ་བསྲུབ་ཀྱི་དུས་སམ། སླད་ནས་ཀྱང་རུང་སྟེ། པི་པི་ལིང་དང་ཀ་ཀོ་ལའི་ཆུར་སྦང་ན་དགུན་མི་འཁེངས། ག་པུར། ཏང་ཀུ། ཙན་དན་དཀར་པོའི་ཆུར་སྦྱངས་པས་དབྱར་མི་རུལ། གླ་རྩི་དང་གི་ཝཾ་གི་ཆུས་ཕབ་ན། ཤིན་ཏུ་རྒྱུག་ཅིང་མི་འཆད། རྒྱལ་མོ་ཀ་ར་དང་རྒྱ་སྐེག་ཆུས་ཕབ་ན་ཁ་དོག་སྣུམ། ལི་ཤི། རུ་རྟ། ག་པུར། རྒྱ་ཡོས། ཏང་ཀུན། ཤུ་མོ་ཟ། ཨར་ནག་རྣམས་ཀྱི་ཆུ་ཕབ་ན་དྲི་བཟང་། ཡོས་ཚིག་ཁུ་བ་དང་བེ་ཁྲག་གཉིས་ཀྱི་དྭངས་མ་བླུགས་ན་དངུལ་འོད་འཚེར། སྤྱི་བཞུར་ཁུ་བས་མཐིང་མདངས། སྐྱེར་ཤུན་ཁུ་དྭངས་བླུགས་ན་གསེར་མདོག སྐག་ཁུས་ཟངས་མདངས་འབྱུང་ངོ་། །
དམ་ཆེན་ནས་མི་རྒྱུག་ན། དར་མཚུར་རམ་ཚྭ་ལ་བསྲེག་ཐལ་ཉུང་ཙམ་བཏབ། སླ་ན་ནས་སམ་སྲན་མའི་རྡོག་པོ་བཏབ་པས་དེས་ཆུ་འཐུང་ནས་གར་བར་ནུས། སྤྱིན་མེད་ན་གྲོ་ནས་ཀྱི་ཡོས་ཁུའམ། ཐང་ཁྲག་སོགས། དམ་དུ་སེམས་ཅན་རྗུད་པའི་ཆུ་སེར་དྭངས་མ་ཁྲག་མེད་པ་སོགས་བསྲེས་པས་འོད་དང་ལྡན་ཞིང་དགུན་འཁྱགས་དུས་ཕྱིར་འཇིབ་མི་འོང་བས་བཟང་། འོན་ཀྱང་རླན་ཆེར་མི་ཁྱགས། བུལ་ཏོག་ཇ་བསྐོལ་ནང་བཏབས་ནས་འཇུབ་དེ་སྣག་ཚའི་དམ་རྩི་མཆོག་ཏུ་བཤད་པ་སོགས་མང་ལ། འཇམ་མགོན་ཀོང་སྤྲུལ་རིན་པོ་ཆེས། སྲེ་བའི་ལག་ལེན་མང་ན་ཡང་། ། སུག་པ་སྤྱི་བཞུར་སོགས་འགའ་ལས། ། ཕལ་ཆེར་སྐྱོན་དང་བཅས་ཉིད། ། སྡེབ་སྦྱོར་མང་བས་ལེགས་པ་མིན། ། རྒྱུ་བཟང་གནད་ཤེས་ལས་ནུས་དགོས། ། ཞེས་གསུངས་པས་རྒྱུ་ངན་ན་ལག་ལེན་ལ་ཇི་ལྟར་མཁས་ཀྱང་མི་ཕན་པས་སྲེ་སྦྱོར་ཡང་བརྟགས་ཏེ་བྱའོ། །
སྣག་ཚའི་རྒྱུ་དགུ་ལས་སྤྱོད་སྣག་ཚ་འགའ་ཞིག་བྱེད་ཐབས་བྱེ་བྲག་ཏུ་བཤད་པར། བཟོ་གནས་ཉེར་མཁོ་ལས།
དང་པོ། དྲེག་པ་ལས་སྦྱར་ཚུལ་ནི། སྣུམ་ནག་གི་དྲེག་པ་བོངས་ཆེ་བར་འོང་ཡང་འདུལ་དཀའ། ཀྱི་ལྕེའི་དྲེག་པ་འདུལ་སླ་ལེགས་ཀྱང་འོད་ཆུང་། ཤིང་དྲེད་ལེགས་ལ་བོངས་ཆེ། དམར་ཆེན་རྩེའི་དྲེག་པ་མདོག་ལེགས་བོངས་ཆེ་འདུལ་སླ་ཡང་རུལ་རྐྱེན། དེའི་ཕྱིར་དགུན་དུས་དམར་ཆེན་རྩེ་དྲག་དང་། ཡང་ན་སྣུམ་དྲེག་ཀྱི་ལྕེའི་དྲེག་པར་མཉམ་སྦྱར་བྱས་ན་མདོག་ལེགས་འདུལ་སླ་བོངས་ཆེ་བའི་དགོས་པ་ཡོད། དེ་ལ་མཐིང་ཀ་འདོད་ན་རམ་གྱི་ཁ་ཆུ་ནག་པོ་དང་སྤྱི་བཞུར་ཁུ་བ། སྔོ་སྐྱ་འདོད་ན་སྤྱི་བཞུར་ཁུ་བ་ཁོ་ན། དངུལ་མདོག་འབྲས་དཀར་དང་མ་ནུ་རུ་རྟའི་ཁུ་བ་ཆ་མཉམ་མང་དུ་བཏང་སྟེ་ཡུན་རིང་ཉི་མར་མཉེས་པས་འོང་། དམར་མདངས་འཚེར་བར་འདོད་ན། སྣུར་ཐག་ཆོད་ཁར་གཙོད་ཁྲག་སྦངས་བའི་དྭངས་མ་ཅུང་ཟད་བཏང་ནས་མེ་ལ་མི་བརྟེན་པར་ཉི་མར་མཉེས་པས་འོང་། ཤིན་ཏུ་གནག་ཅིང་འོད་ཆེ་བར་འདོད་ན། ལ་ཆུ་ཅུང་ཟད་བཏང་སྟེ་ཆུ་གྲང་མི་བླུགས་པར་དྲོ་ཁོ་ནར་བརྟེན་པས་འོང་། དེ་རྣམས་གང་བྱེད་ཀྱང་མ་ནུ་རུ་རྟའི་ཁུ་བ་བཏང་བས་འཇམ་ལ་རྨེ་བའི་གནད་ཡོད་དོ་། ། དམ་གྱི་སྤྱི་ཆུའི་ཚབ་འབྲས་ཁུ་ཉག་གཅིག་གིས་བྱས་ན་འདྲེན་བདེ་སྐམ་མགྱོགས་དབྱར་མི་རུལ་ལོ། ། སུག་ཆུ་དྭངས་མ་དང་སྤྱིན་ཆུ་ཅུང་ཟད་བཏང་ན་འོད་ཆེ། སྤྱིར་ཡུན་རིང་དུ་མཉེས་པ་དང་། མཉེ་དུས་སྐོར་ཕྱོགས་ངེས་མེད་དུ་བྱས་ན་མི་འཆད་པ་འདྲེན་བདེ་ལ་གནག་སྙིང་ཉུང་། འོད་ཆེ་བའི་གནད་ཡོད་དོ། །
གཉིས་པ། མེ་ཏོག་ལས་བཟོ་ཚུལ། སྣུམ་གྱི་མར་མེའི་རྩེར་ཆགས་པའི་དྲེག་པ་ནག་པོའི་མེ་ཏོག་གི་སྣུམ་དྲེག་དང་འདྲ། མེ་ཏོག་གཞན་འབྲས་ཁུར་ཧ་ལོ་སྨུག་པོ་དང་རྒྱ་ལྕམ་མེ་ཏོག་གཉིས་སོ་སོར་སྦང་ལ་ནག་པོར་གྱུར་པ་དང་ལྷན་གཅིག་བསྲེ། དེ་ལ་ཚོས་ཁུ་དང་། མཚུར་ནག་ར་ཁྲག་ཅུང་ཟད་བཏང་ནས་བྲིས་པས། དང་པོར་སྣག་ཚ་འཆིང་ཁ་སླ་འདྲེན་བདེ་བ་ཞིག་འབྱུང་། བྲིན་ཟིན་ནས་ལོ་རེ་བཞིན་གསུབ་འགྲོ།
གསུམ་པ། ས་ལས་བྱེད་ཚུལ་ནི། ས་སྨྱག་གཤིན་པོ་སྤྱིན་ཆ་གསུམ། ཞིབ་ཟན་ཆ་གཅིག་བསྲེས་ལ་གོང་ལྟར་བྱ། སྐམ་ཐག་ཚད་པ་དང་མེ་ལ་བཙན་བསྲེག་བྱ། དམར་པོར་སོང་བ་དང་། དེ་འཕྲལ་གཏུན་ཁུང་མེ་ཐུབ་ཀྱི་ནང་དུ་མཉེས་ནས་ཅུང་ཟད་དྲོ་བ་དེ་ལ་ཉེ་ཤིང་མ་ནི་དྭངས་མ་ཅུང་ཟད་དང་། སྤྱིན་ཆུང་བླུག་ལ་ཆུ་ཡོད་ཚེ་མཆོག་ཏུ་བཟང་། མེད་ནའང་ཡུན་རིང་མཉེས་པས་མདོག་ནག་བོངས་ཆེ། རྩེ་འཐུབ་ཞལ་བ་ཐབ་ཚང་དང་ཐབ་ཁ་ལ་བྱུག་པའི་སྣག་ཚ་མཆོག་ཡིན་ནོ། །
བཞི་པ། ཕ་བ་སྒོ་སྒོ་ལས་བྱེད་པ་ནི། བ་མོ་དུ་གོལ་ཡང་ཟེར། དེ་སྐྱེས་བྲལ་གྱི་ཁྲེས་བོ་ཐུས་ལ། མེ་ལ་བཙན་བསྲེག་བྱ། དམར་ཏིང་ངེ་བ་དེ་ཆུ་ལ་བསྐྱུར། དེ་བཏོན་ནས་གཏུན་ཁུང་དུ་མཉེས། སྐམ་ཐག་ཆོད་ནས་བརྔོས་ལ་ཉེ་ཤིང་མའི་ཁུ་བ་དང་སྤྱིན་ཆུ་བླུགས། ཡུན་རིང་མཉེས་པས་མདོག་ནག་བོངས་ཆེ་བ་འོང་སྟེ། འདི་ཀོ་ནག་ལ་བྱུག་པའི་འོས་ཡིན་ནོ། །
ལྔ་པ། ལྕི་བ་ལས་བཟོ་ན། བ་ལང་གི་ལྕི་བ་སེར་ཀ་མ་བཏུས། དེ་ཡང་སྔ་ལྕི་སེར་ཁ་མ་ཡིན་ན་བཟང་། དེ་མེར་བསྲེགས་དམར་པོར་སོང་དུས་ཆུ་ལ་བསྐྱུར་ནས་བཏོན། དེ་ནས་ཞིབ་ཟན་མཐེབ་ཀྱུ་སྐམ་པོ་བསྲེག་པ་ཆུར་བསྒྱུར་བ་ཅུང་ཟད་བསྲེས་ཏེ། གཏུན་དུ་བསྒྱུར་ཚུལ་གོང་ལྟར་བྱས་པས་མདོག་ཤིན་ཏུ་གནག་པ་འོང་སྟེ་རྩི་བྱ་བར་འོས་སོ། །
དྲུག་པ། སེར་ཤ་ལས་བྱེད་ཚུལ། དབྱར་གྱི་སེར་ཤ་ལས་བྱེད་ཐབས་ཡོད་ཀྱང་ཆད་སླད་འཛུད་ཅེས་དཔེ་ལྟར་རོ། །
བདུན་པ། ཙི་དྲ་ཀའི་འབྲས་བུ་སྨིན་པ་དེ། རློན་པ་ཡིན་ན་ཁབ་ཀྱིས་བཙེག་པའི་ཁུ་བ་ལྕགས་སྣོད་དུ་བླངས། སྐམ་པོ་ཡིན་ན་ཆོལ་ཙམ་བརྡུང་ལ་ལྕགས་སྣོད་དུ་ཆུར་སྦངས། ཉི་མར་འདུལ་བས་ཁུ་བ་སྨུག་ནག་འབྱུང་བ་ལ། ཐར་ནུ་དང་མཚུར་ནག་གི་ཁུ་བ་དྭངས་མ་བླུགས་ན་བྲིས་པ་སྣག་ཚ་མཆིན་ཁ་དྲུག་སིང་ངེ་བ་འདྲེན་བདེ་མོ་ཞིག་འབྱུང་།
བརྒྱད། དུད་འགྲོའི་རྒྱུངས་པ་ཁྲག་དང་རྩ་དང་ལྐོག་མེད་པ་གཅིག་ཚོན་ཙམ་རྫ་ཕོར་འཇམ་པོའི་ནང་དུ་བླུགས། དེ་ལ་གོང་གི་དྲེག་པ་རྣམས་གང་ཡོད་བཏབ་ལ་མཉེ། ཆུ་འཇམ་ཙམ་བླུགས་གར་སླ་རན་པོར་བྱུང་བ་དང་བྲིས་པས། འདྲེན་བདེ་མོ་རང་མིན་པའི་མདོག་ལེགས་པོ་གཅིག་འོང་། འདི་མེ་ཉི་མི་ཕོག་པའི་ཞལ་བ་སོགས་ལ་བྱུག་ན་ལེགས། རྒྱུངས་པ་ཆེ་ན་གོག་འོང་བས་ཚོད་ཟིན་པར་བྱའོ། །
དགུ་པ། ལ་ཕུག་བརྡར་གསེབ་དྲེག་པ་གང་འདོད་ཅིག་བླུགས། ལག་པས་མཉེ་ལ་ཆུ་གཙང་ཅུང་ཟད་བླུགས་ཏེ་བཙིར་བས་འཕྲལ་དུ་སྣག་ཚ་འབྱུང་སྟེ་མདོག་ལེགས་རང་མིན་ཡང་འདྲེན་ཤིན་ཏུ་བདེ་བ་གཅིག་འོང་། ཡུན་རིང་ན་ཅུང་ཟད་ཡལ་འགྲོ་བ་ཡིན། འཕྲལ་དུ་སྣག་ཚ་དགོས་ན། འདི་དང་རྒྱུངས་པ་ལས་བྱས་པ་གཉིས་མགྱོགས་སྣག་ཡིན་ཅེས་གསུངས་སོ། །
གོང་གི་སྣག་ཚ་བཟོ་ཐབས་ལས་འཕྲོས་པའི་མགྱོགས་སྣག་སྦྱར་ཐབས་ལ། དེང་གི་སྣག་ཆུའི་རིགས་དང་གོང་སྨྲས་རྒྱུངས་པ་སོགས་ཀྱི་མགྱོགས་སྣག་ཡོད་ན་དེར་ཟད། མ་ཡོད་ན་གང་ཡང་རུང་བའི་སྣག་ཚ་བུམ་གང་ནང་དུ་ཆུ་འཇམ་བླུགས་ཏེ་མེར་རན་པར་བསྲོས་ལ་ཚ་ལའི་སྦུ་བ་བླུགས་པས་འབབ་པར་བཤད། རྒྱ་ནག་པས་ནི་རྡོ་གཞོང་དུ་ཆུ་འཇམ་བླུགས་ཏེ་དབུར་བར་བྱེད་དོ། ། མདོར་ན་སྣག་རྒྱུ་ངན་པ་དང་། ཡུན་དུ་མི་གནས་པར་མདངས་ཡལ་ཉེན་ཆེ་བའི་སྣག་གི་རིགས་ཀྱིས་གླེགས་བམ་བྲིས་པ་དང་། སྣག་དམ་དུ་བྱ་སྒོང་གི་སྤྲི་དང་ཆུ་སེར་དྭངས་མ་ལས་བྱེད་བ་སོགས་འཕྲལ་ལ་བདེ་ཡང་ཡུན་དུ་འཇོག་ན་རུལ་ཉེན་ཆེ་བའི་རིགས་ཀྱི་སྐྱོན་ཅན་སྤངས་ཏེ། ལོ་གྲངས་ལོན་ཀྱང་མདངས་མི་ཡལ། ། རླན་དང་ཕྲད་ཀྱང་འབྱར་འགོས་མེད། ། བཀྲག་སྣུམ་འོད་དང་ལྡན་པ་ནི། ། གླེགས་བམ་འབྲི་བའི་སྣག་དམ་མཆོག ། ཅེས་གསུངས་པ་ལྟར་གཟབ་གལ་ཆེའོ། །
དེང་གི་སྣག་ཚ་ལ། ཤེལ་དམ་དུ་བླུགས་པའི་རྒྱུ་སྣག་གི་ཆུའི་རིགས་དང་། སོལ་རྒྱུའི་སྣག་ཆུ་ཞེས་རྒྱུ་སོལ་བ་ལས་བསྒྲུབས་པའི་ཁ་དོག་སྣག་དང་ཉེ་བ་དང་། ཚོན་གྱི་རིགས་ལས་བྱུང་བའི་སྣག་སྐམ་རློན་སྦྱར་མ་སྣ་ཚོགས་པ་དང་། རིན་གོང་ཆུང་ཞིང་ཐུན་མོང་དུ་སྤྱོད་པའི་སྣག་ཚ་གྲུ་བཞི་ནར་མོ་སྒྲོན་ཤིང་གི་འོད་ལ་སོགས་པར་འབོད་པའི་སྣག་གི་རིགས་མང་ཡང་། དེ་ཐམས་ཅད་ནི་ཤིང་དང་ལྡུམ་བུ་གཏེར་རྡོ་སོགས་ལས་བླངས་པ་དང་། སོལ་བ་ལས་བྱས་པ་དང་། ཡང་ན་ཤིང་སྣ་ཚོགས་ཀྱི་པགས་པ་དང་། འབྲུ་སྣུམ་དང་ཚིལ་གྱི་སྙིགས་མ། གསོམ་ཤིང་དང་རྡོ་སྣུམ་གྱི་སྙིགས་མའི་དུད་དྲེག་སོགས་ལས་བཟོས་པ་ཡིན་པས་གླེགས་བམ་འབྲི་བར་མི་འོས་ལ། དེང་གི་སྣག་ཚ་ཚད་དང་ལྡན་པ་ནི། ཀྲུང་གོའི་རི་མོ་ཞེས་སྣག་ཆུའི་རི་མོར་སྤྱོད་པའི་མདོག་གནག་སྣུམ་ཅན། དྲི་བཟང་པོ། ཤོག་བསེ་དང་གོས་ཀྱི་ཤུབས་དང་བཅས་པའི་སྟེང་དུ་རི་མོ་དང་གསེར་ཡིག་བཀོད་ལེགས་རིན་ཐང་ཆེ་བ་དེ་ཡིན་ལ། རྒྱུ་བོད་དང་མཚུངས་པའི་རབ་སྣུམ་དྲེག་དང་། འབྲིང་སྒྲོན་ཤིང་གཉིས་ལས་ལྷག་པ་མེད་དོ། །


༄༅།། ༢༠༡༦ ཕྱི་ཟླ་ ༡༠ ཚེས་ ༨ ཉིན་སྔ་དྲོ་སློབ་དཔོན་ཟམ་གདོང་རིན་པོ་ཆེ་མཆོག་གོ་པཱལ་པུར་བོད་ཁྱིམ་སློབ་གྲྭར་ཧི་མཱ་ཅལ་ཁུལ་བོད་ཁྱིམ་སློབ་གྲྭ་ཁག་གི་རིགས་ལམ་འདུ་འཛོམས་ཆེན་མོ་ཐེངས་དྲུག་པའི་མཇུག་སྡོམ་མཛད་སྒོའི་སྐུ་མགྲོན་གཙོ་བོར་གདན་ཞུས་ཀྱིས་རིགས་ལམ་སྦྱོང་བའི་དགོས་དམིགས་དང་ཕན་ཡོན་སོགས་ཀྱི་ཐོག་ལམ་སྟོན་གསུང་བཤད་སོགས་གནང་ཞིང་།
སྐབས་དེར་བོད་ཁྱིམ་ཤེས་ཡོན་འགན་འཛིན་དང་། འབྲེལ་ཡོད་བོད་ཁྱིམ་ཁག་གི་འགན་འཛིན་ནམ་སློབ་སྤྱི། གོ་པཱལ་པུར་བོད་ཁྱིམ་འགན་འཛིན་དང་སློབ་སྤྱི། འབྲེལ་ཡོད་སློབ་གྲྭ་ཁག་གི་ལྟ་གྲུབ་དགེ་རྒན། འདུ་འཛོམས་ཆེན་པོའི་ནང་ཆ་ཤས་བཞེས་མཁན་སློབ་གྲྭ་ཁག་གི་སློབ་ཕྲུག དེ་བཞིན་གོ་པཱལ་པུར་བོད་ཁྱིམ་སློབ་གྲྭའི་དགེ་ལས་དང་སློབ་ཕྲུག་སོགས་ཕེབས་འདུག
ཐོག་མར་འདུ་འཛོམས་པ་ཡོངས་ནས་གང་བློ་མ་དང་རྒྱལ་བའི་ཞབས་བརྟན་གསུང་འདོན་གནང་ཞིང་། དེ་རྗེས་གོ་པཱལ་པུར་བོད་ཁྱིམ་ལྟ་གྲུབ་དགེ་རྒན་གྱིས་རིགས་ལམ་འདུ་འཛོམས་ཀྱི་དགོས་དམིགས་དང་བྱུང་རིམ་སོགས་ངོ་སྤྲོད་གནང་འཕྲལ། རིམ་བཞིན་སློབ་གྲྭ་ནང་ཁུལ་རིགས་ལམ་རྩོད་པ་སྤྱན་འབུལ་ཞུས་ཤིང་། དེ་རྗེས་སློབ་ཕྲུག་གི་སྐུ་ཚབ་ནས་རིགས་ལམ་སྦྱོང་བདར་དང་རིགས་ལམ་འདུ་འཛོམས་ཐོག་མྱོང་ཚོར་གསུངས་ཏེ་སྔོན་འགྲོའི་ལས་རིམ་ཁག་གྲུབ།
དེ་ནས་བདག་ཉིད་ཆེན་པོ་སློབ་དཔོན་ཟམ་གདོང་རིན་པོ་ཆེ་མཆོག་གིས་ལམ་སྟོན་གསུང་བཤད་གནང་དོན། འགྲོ་བ་མིའི་རྒྱུད་ལ་རང་ཆས་སུ་ཡོད་པའི་རྣམ་དཔྱོད་དང་ཤེས་རབ་འཕེལ་བའི་ཆེད་དུ་རིགས་ལམ་བསླབ་དགོས་པ་ཧ་ཅང་གལ་ཆེན་པོ་རེད། ནང་ཆོས་ཚན་རིག་དང་མཉམ་བསྐྱོད་ཐུབ་པ་དེ་རིགས་ལམ་ལ་བརྟེན་ནས་ཡིན། སྟོན་པ་འཇིག་རྟེན་དུ་མ་བྱོན་གོང་དུ་རྟོག་གེའི་གྲུབ་མཐའ་སྨྲ་བ་ཚོ་ཡོད་པ་ཡིན་སྟབས། རིགས་ལམ་དེ་ཕྱི་ནང་ཐུན་མོང་བ་ཡིན། འོན་ཀྱང་སངས་རྒྱས་ཀྱི་བསྟན་པ་དར་བའི་རྗེས་སུ་རྒྱ་གར་གྱི་གྲུབ་མཐའ་ཁག་གི་ནང་ཚད་མ་རིག་པའི་རྣམ་གཞག་ཧ་ཅང་ཡར་རྒྱས་ཕྱིན་པ་རེད། རིགས་པ་བཞིའི་ནང་གཙོ་ཆེ་བ་འཐད་སྒྲུབ་རིགས་པ་རེད། ཚུལ་གསུམ་གྱི་ལམ་ནས་ལོག་རྟོག་སུན་འབྱིན་པ་དང་། ཡང་དག་པའི་རྗེས་དཔག་བསྐྲུན་རྒྱུ་དེ་འཐད་སྒྲུབ་རིགས་པའི་ལམ་ནས་ཡོང་དགོས། ནང་པའི་ཚད་མ་རིག་པའི་སྐོར་སྟོན་པ་འཇིག་རྟེན་དུ་ཞལ་བཞུགས་སྐབས་ནས་མདོའི་ནང་མང་པོ་གསུངས་རུང་། རིག་གནས་ཁྱད་པར་བའི་ངོ་བོར་ཟུར་དུ་བཏོན་ནས་ཤིང་རྟའི་སྲོལ་འབྱེད་མཁན་དེ་སློབ་དཔོན་ཕྱོགས་ཀྱི་གླང་པོ་དང་། ཁོང་གིས་གསུངས་པའི་རིག་པའི་གཞུང་ལུགས་ལ་ཡང་དག་པའི་འགྲེལ་པ་གནང་མཁན་དེ་སློབ་དཔོན་ཆོས་ཀྱི་གྲགས་པ་རེད། རྗེས་སུ་ཕྱི་རོལ་པའི་རིགས་པ་སྨྲ་བ་ཚོས་ནང་པའི་ཚད་མ་རིག་པ་དང་བསྡུར་ནས་ཁོ་རང་ཚོའི་རིགས་ལམ་ལ་ཡར་རྒྱས་བཏང་བ་བྱུང་ཡོད་ཅེས་དང་།
རིགས་ལམ་གྱི་རྣམ་གཞག་འདི་ལ་རྒྱུའམ་གཏན་ཚིགས་རིག་པ་དང་། དེ་བཞིན་རྩོད་པའི་རིག་པ། རྟོག་གེའི་རིག་པ་སོགས་འབོད་ཚུལ་ཁ་ཤས་ཡོད་ཅིང་། དོན་དུ་མངོན་སུམ་ཚད་མས་དངོས་སུ་རྟོགས་མི་ནུས་པའི་ཅུང་ཟད་ལྐོག་གྱུར་དང་། ཤིན་ཏུ་ལྐོག་གྱུར་རྣམས་རྒྱུ་མཚན་ནམ་རྟགས་ལ་བརྟེན་ནས་རྟོགས་པར་བྱེད་པ་ཞིག་ལ་རིགས་ལམ་ཞེས་བརྗོད། ༧སྤྱི་ནོར་༧གོང་ས་༧སྐྱབས་མགན་ཆེན་པོའི་ཐུགས་རྗེ་བཀའ་དྲིན་ལ་བརྟེན་ནས་སྐྱ་སེར་ཕོ་མོ་དབྱེར་མེད་ལ་རིགས་ལམ་ལ་སྦྱོང་བའི་གོ་སྐབས་བྱུང་བ་འདི་སྐལ་བ་བཟང་པོ་རེད། རིགས་ལམ་ཤེས་ན་ཐུན་མོང་དང་ཐུན་མོང་མ་ཡིན་པའི་རིག་གནས་གང་ཡིན་རུང་ཤེས་སླ་བ་དང་། ནོར་འཁྲུལ་མི་ཡོང་བའི་ཕན་ཐོགས་ཧ་ཅང་ཆེན་པོ་ཡོད་ཅེས་དང་། རིགས་ལམ་སྦྱོང་བའི་སྐབས་སུ་ཁ་ནས་ལབ་ཤེས་པ་མགྱོགས་པོ་ཤེས་ཀྱང་། བསམ་བློའི་ནང་གོ་བ་ཆགས་རྒྱུ་ཧ་ཅང་ཁག་པོ་ཡོད། དེར་བརྟེན་གོ་བ་ཆགས་ཐུབ་པ་བྱེད་རྒྱུ་གལ་ཆེ། དེ་མིན་རིགས་པ་སྨྲ་བའི་ཚབ་ཏུ་རྟོག་གེ་མགོ་མཁྲེགས་ཆགས་རྒྱུའི་ཉེན་ཁ་ཡོད་ཚུལ་སོགས་རྒྱས་པར་གསུངས།
སྐུ་མགྲོན་གཙོ་བོ་མཆོག་ནས་སློབ་གྲྭ་ཁག་གི་སྐུ་ཚབ་རྣམས་དང་། ལྟ་གྲུབ་རྒན་ལགས་རྣམས་ལ་ཐུགས་རྗེ་ཆེ་ཞུའི་ཕྱག་འཁྱེར་དང་ཕྱག་རྟགས་གནང་བ་མ་ཟད། དགེ་རྒན་ཁག་ཅིག་ལ་བོད་ཁྱིམ་གྱི་གཞི་རིམ་འོག་མའི་སློབ་དགེའི་བོད་ཡིག་ཟུར་སྦྱོང་ཕྱག་འཁྱེར་དང་། ཁྱིམ་སྡེ་འདིའི་ནང་རིགས་ལམ་ཐོག་ཕྱག་རོགས་གནང་མཁན་རྣམས་ལ་ཐུགས་རྗེ་ཆེ་ཞུའི་མཇལ་དར་བསྩལ།
གོ་པཱལ་པུར་ཁྱིམ་སྡེའི་ངེས་སྟོན་པ་མཆོག་ནས་ཐུགས་རྗེ་ཆེ་ཞུའི་གསུང་བཤད་གནང་ཞིང་། དེ་རྗེས་གོ་པཱལ་པུར་སློབ་གྲྭའི་དགེ་ལས་ཡོངས་ནས་སྐུ་མགྲོན་གཙོ་བོ་མཆོག་གི་བཀའ་དྲིན་རྗེས་དྲན་དང་སྐུ་ཚེ་ཡུན་རིང་བརྟན་ཕྱིར་ཚེ་དཔག་མེད་ཀྱི་སྐུ་ཐང་ཞིག་སློབ་གྲྭའི་ངེས་སྟོན་པ་མཆོག་ནས་འབུལ་གནང་མཛད་པ་སོགས་ཀྱི་གནས་ཚུལ་དུ།


ཉེ་ཆར་ལྷ་ས་གྲོང་ཁྱེར་མཐོ་རིམ་སློབ་འབྲིང་གསུམ་པ་ཡིས་༼ཁྱིམ་བདག་ལ་སྤྲིངས་པའི་ཡི་གེ༽ཞེས་བྱ་བ་ཞིག་སྤེལ་ཏེ། སློབ་གྲྭ་དེའི་སློབ་མ་རྣམས་དབྱར་གནང་གི་སྐབས་སུ་ཆོས་ལུགས་བྱེད་སྒོ་སྣ་ཚོགས་སུ་ཞུགས་པར་ཁྱིམ་བདག་གིས་བཀག་སྡོམ་བྱེད་དགོས་ཞེས་འབོད་སྐུལ་བྱས་ཡོད། ཡང་། ད་ལོའི་ཟླ་ ༥་བའི་ཡས་མས་སུ་ལྷ་ས་གྲོང་ཁྱེར་གྱི་རྗེ་འབུམ་སྒང་སློབ་ཆུང་གིས་ཀྱང་བརྡ་སྦྱོར་ཞིག་སྤེལ་ཏེ། སློབ་གྲྭ་དེའི་དགེ་སློབ་དང་ལས་མི་སྣ་ཡོངས་ས་ག་ཟླ་བའི་ཆོས་ལུགས་དུས་ཆེན་དང་ཟླ་མཆོད་དུས་ཆེན་བཅས་ལ་ཞུགས་མི་ཆོག་ལ་སློབ་མའི་ཁྱིམ་བདག་ཀྱང་མི་ཞུགས་པའི་འགན་ཁུར་དགོས་པ་མ་
ཟད། ཆོས་ལུགས་བྱེད་སྒོ་དེ་དག་རྨོངས་དད་ཡིན་ཚུལ་བཤད། བོད་ཁུལ་གྱི་མང་ཚོགས་ཀྱི་ཁྲིམས་ལུགས་གོ་རྟོགས་ཞན་ཟེར་བ་ལས་བོད་ཁུལ་གྱི་སྲིད་གཞུང་དང་སློབ་གྲྭའི་ཁྲིམས་ལུགས་གོ་རྟོགས་ཞན་ཟེར་ན་བདེན་པ་ཡིན་པ་སློབ་གྲྭ་འདི་དག་གི་བརྡ་སྦྱོར་གྱིས་ར་སྤྲོད་བྱས་ཡོད། བོད་ཁུལ་གྱི་སྲིད་གཞུང་དང་སློབ་གྲྭ་ཁག་གིས་གཤམ་གྱི་ཁྲིམས་ལུགས་རྒྱུན་ཤེས་ཁག་ལ་དོ་སྣང་བརྩི་སྲུང་བྱས་ཏེ། དགེ་སློབ་དང་ཁྱིམ་བདག་གི་ཐོབ་ཐང་ལ་བརྩི་བཀུར་དང་མཐོང་ཆེན་བྱེད་དགོས།
དང་པོ། རྩ་ཁྲིམས་ཀྱི་དོན་ཚན་ ༣༦་གི་ནང་དུ། ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་སྤྱི་དམངས་ལ་ཆོས་ལུགས་དད་མོས་རང་དབང་ཡོད། རྒྱལ་ཁབ་ཀྱི་སྲིད་གཞུང་དང་ལས་ཁུངས། སྤྱི་ཚོགས་ཚོགས་པ་དང་གང་ཟག་སུ་གང་གིས་བཙན་ཤེད་ཀྱིས་སྤྱི་དམངས་ལ་ཆོས་དད་བྱེད་དུ་འཇུག་པའམ། སྤྱི་དམངས་ཀྱིས་ཆོས་དད་བྱེད་པ་ལ་བཙན་ཤེད་ཀྱིས་བཀག་སྡོམ་བྱས་མི་ཆོག་ཅེས་གཏན་འབེབས་བྱས་པ་མ་ཟད། མི་རིགས་རང་སྐྱོང་ས་ཁུལ་གྱི་རྩ་ཁྲིམས་ལྟ་བུའི་གོ་གནས་ཡོད་པའི་མི་རིགས་ས་གནས་རང་སྐྱོང་གི་ཁྲིམས་ཀྱི་དོན་ཚན་ ༡༡་གི་ནང་དུ། མི་རིགས་རང་སྐྱོང་ས་ཁུལ་གྱི་དབང་འཛིན་ལས་ཁུངས་ཀྱིས་རིགས་སོ་སོའི་མི་རིགས་ཀྱི་ཆོས་ལུགས་དད་མོས་རང་དབང་ལ་ཁག་ཐེག་བྱེད་དགོས་ཤིང་། སྤྱི་དམངས་ཀྱི་ཆོས་དད་རང་དབང་ལ་བཙན་ཤེད་ཀྱིས་བཀག་སྡོམ་བྱས་མི་ཆོག་པ་དང་། དོན་ཚན་༥༣་ནང་དུ། རིགས་སོ་སོའི་མི་རིགས་ཀྱི་ཆོས་ལུགས་དད་མོས་དང་སྐད་ཡིག་གོམས་གཤིས་སོགས་ལ་བརྩི་བཀུར་བྱས་ཏེ། མི་རིགས་མཐུན་སྒྲིལ་ལ་མཉམ་དུ་སྲུང་སྐྱོབ་བྱེད་དགོས་ཞེས་གཏན་འཁེལ་བྱས་ཡོད། དེས་ན། ལྷ་ས་གྲོང་ཁྱེར་མཐོ་རིམ་སློབ་འབྲིང་གསུམ་པ་དང་རྗེ་འབུམ་སྒང་སློབ་ཆུང་གིས་སློབ་མ་དང་། ལས་བྱེད་དང་ཁྱིམ་བདག་ཆོས་ལུགས་བྱེད་སྒོར་ཞུགས་པར་བཀག་སྡོམ་བྱེད་པའི་བྱ་སྤྱོད་དེ་རྩ་ཁྲིམས་དང་མི་རིགས་ས་གནས་རང་སྐྱོང་གི་ཁྲིམས་དང་དངོས་སུ་འགལ་བའི་བྱ་སྤྱོད་ཅིག་རེད། རྒྱལ་ཡོངས་ནས་རྩ་ཁྲིམས་ཞྭ་ལྟར་གྱོན་ནས་བརྩི་མཐོང་བྱེད་པའི་སྐབས་འདིར་། ལྷ་ས་གྲོང་ཁྱེར་གྱི་སློབ་གསོ་ལས་ཁུངས་ཀྱིས་རྩ་ཁྲིམས་མཆིལ་མ་ལྟར་འདོར་ཕོད་པ་དེར་མི་མཚར་རམ། རྨོངས་པའི་མི་ལ་འཇིགས་པ་དབེན་ཟེར་བ་ཅིས་མ་བདེན།
གཉིས་པ། ས་ག་ཟླ་བ་སྲུང་བརྩི་བྱེད་པ་ནི་བོད་བརྒྱུད་ནང་བསྟན་མ་ཟད་པའི་འཛམ་གླིང་གི་ནང་པའི་ཆོས་ལུགས་ཡོངས་ཀྱིས་བརྩི་སྲུང་བྱེད་པའི་ཆོས་ལུགས་ཀྱི་བྱེད་སྒོ་ཞིག་ཡིན་པ་ལས་རྨོངས་དད་ཀྱི་གནས་ཤིག་མིན། ༡༩༩༩་ལོ་ནས་བཟུང་མཉམ་འབྲེལ་རྒྱལ་ཚོགས་ཀྱིས་ས་ག་ཟླ་བ་དུས་ཆེན་ནི་ལུགས་མཐུན་གྱི་ཆོས་ལུགས་བྱེད་སྒོ་ཡིན་པར་ངོས་འཛིན་བྱས་ཏེ་ལོ་རེ་བཞིན་དུས་ཆེན་དེ་་སྲུང་བརྩི་བྱེད་གྱིན་ཡོད། དེ་བཞིན་དུ། ༡༩༩༢ལོར་ཀྲུང་གོ་རྒྱལ་ཁབ་ཀྱིས་མིང་རྟགས་བཀོད་ནས་ཁས་བླངས་པའི་རྒྱལ་སྤྱིའི་གཞོན་སྐྱེས་སྤྱི་ཆིངས་( 儿童权利公约 )ཀྱིས་ཀྱང་ཆིངས་ཡིག་ངོས་ལེན་བྱེད་པའི་རྒྱལ་ཁབ་ཀྱིས་གཞོན་སྐྱེས་ཀྱི་བསམ་བློ་དང་དད་མོས། ཆོས་ལུགས་རང་དབང་གི་ཐོབ་ཐང་བཅས་ལ་བརྩི་བཀུར་བྱེད་དགོས་པ་བཅས་ཀྱི་གཏན་འབེབས་ལྟར། གཞོན་སྐྱེས་ཀྱི་ཆོས་དད་རང་དབང་ལ་བརྩི་བཀུར་དང་ཁག་ཐེག་བྱེད་པ་ནི་རྒྱལ་ཁབ་དང་རྒྱལ་སྤྱི་ཡོངས་ཀྱི་ཐུན་མོང་གི་མངོན་འདོད་ཡིན་པས། ཀྲུང་གོ་རྒྱལ་ཁབ་འདི་ནི་མཉམ་འབྲེལ་རྒྱལ་ཚོགས་ཀྱི་གྲུབ་ཆ་གཙོ་བོ་ཞིག་ཡིན་པ་མ་ཟད་ཆིངས་ཡིག་འདི་ངོས་ལེན་བྱེད་པའི་རྒྱལ་ཁབ་ཅིག་ཡིན། དེས་ན། ལྷ་ས་གྲོང་ཁྱེར་སྲིད་གཞུང་དང་སློབ་གསོའི་ལས་ཁུངས་དང་སློབ་གྲྭ་ཁག་གིས་ས་ག་ཟླ་བའི་དུས་ཆེན་རྨོངས་དད་ཡིན་ཚུལ་བཤད་པ་དང་གཞོན་སྐྱེས་ལ་ཆོས་དད་རང་དབང་མེད་ཚུལ་བཤད་ན། དེས་རྒྱལ་ཁབ་ཀྱིས་ཁས་བླངས་པའི་ཆིངས་ཡིག་དང་ལངས་ཕྱོགས་དང་། ཁྲིམས་ལུགས་བཅས་ལ་མངོན་སུམ་འཛེམ་མེད་ཀྱིས་ ངོ་ལོག་བྱས་པ་མ་རེད་དམ། རྩ་ཁྲིམས་ཀྱི་ནང་དུ་རྒྱལ་ཁབ་ཀྱིས་ཁྲིམས་མཐུན་གྱི་ཆོས་ལུགས་བྱེད་སྒོ་ལ་སྲུང་སྐྱོབ་བྱེད་གིན་ཡིན་ཞེས་གཏན་འབེབས་བྱས་ཡོད་པའང་འདི་ལ་ཐུག་ཡོད་པ་རེད། ཆོས་ལུགས་ལས་དོན་སྲོལ་ཡིག་( 宗教事务条例 )གི་དོན་ཚན་༦༢ པ་ལས། བཙན་ཤེད་ཀྱིས་སྤྱི་དམངས་ཀྱི་ཆོས་དད་རང་དབང་ལ་བཀག་སྡོམ་བྱས་ན་བདེ་སྲུང་དོ་དམ་གྱི་ཆད་པ་གཅོད་དགོས་ཤིང་། དད་ལྡན་སྤྱི་དམངས་ཀྱི་ཁྲིམས་མཐུན་གྱི་ཐོབ་ཐང་དང་ཁེ་ཕན་ལ་གནོད་འཚེ་བྱས་ན་དམངས་དོན་འགན་ཁུར་འཁུར་དགོས་པ་མ་ཟད་ཉེས་བྱས་བསགས་པ་ཡིན་ན་ཉེས་དོན་འགན་ཁུར་འདེད་དགོས་བཅས་འཁོད་ཡོད་པ་དང་། ཉེས་ཁྲིམས་ཀྱི་དོན་ཚན་༢༥༡་ལས། རྒྱལ་ཁབ་ཀྱི་ལས་བྱེད་པས་ཁྲིམས་འགལ་གྱི་སྒོ་ནས་སྤྱི་དམངས་ཀྱི་ཆོས་དད་རང་དབང་བཙན་འཕྲོག་གམ་བཀག་སྡོམ་བྱས་ཏེ་གནས་ཚུལ་ཚབས་ཆེན་ལྷག་ན་དེ་ལ་ལོ་གཉིས་ཀྱི་དུས་ཅན་བཙོན་འཇུག་དང་བཙོན་བཀོལ་གྱི་ཉེས་ཆད་གཅོད་དགོས་ཞེས་གཏན་འབེབས་བྱས་ཡོད། དེས་ན། སློབ་གསོ་ལས་ཁུངས་དང་སློབ་གྲྭའི་འགན་འཛིན་གྱིས་སློབ་མ་ཆོས་ལུགས་བྱེད་སྒོར་ཞུགས་པར་བཀག་འགོག་བྱས་ན་བཙོན་ཁང་དུ་འགྲོ་་སྲིད་པའི་གནད་དེ་ཤེས་ན་བཟང་། འགྲོ་མ་ཤེས་རྐང་སྣེ་རྡོ་ལ་ཐོགས། བཤད་མ་ཤེས་ཚིག་སྣེ་སྐྱོན་ལ་ཐོགས་ནས་ཆད་པ་ཉོས་ན་སྡུག་གྱོང་ཡིན།
གསུམ་པ། རྒྱལ་ཁབ་ཅིག་གི་སྤྱི་དམངས་ཀྱི་འགྲོ་འདུག་རང་དབང་ལ་ཚད་བཀག་བྱེད་དགོས་ན་ངེས་པར་དུ་ཁྲིམས་ལུགས་ཀྱི་བཅས་པ་ཡོད་དགོས། ཁྲིམས་ལུགས་ཀྱི་བཅས་པ་མེད་པར་སྤྱི་དམངས་ཀྱི་འགྲོ་འདུག་རང་དབང་ལ་ཚད་བཀག་དང་བཀག་སྡོམ་བྱས་མི་ཆོག རྩ་ཁྲིམས་ཀྱི་དོན་ཚན་ ༣༧་ནང་དུ་ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་སྤྱི་དམངས་ཀྱི་མི་ལུས་རང་དབང་ལ་གནོད་འཚེ་བྱས་མི་ཆོག མི་དམངས་ཞིབ་དཔྱོད་ཁང་གི་ཆོག་མཆན་དང་མི་དམངས་ཁྲིམས་ཁང་གི་ཐག་བཅད་མ་བརྒྱུད་ཅིང་སྤྱི་བདེ་བདེ་ལས་ཁུངས་ཀྱིས་ལག་བསྟར་མ་བྱས་པར་སྤྱི་དམངས་སུ་གང་ཡང་འཛིན་
བཟུང་བྱས་མི་ཆོག ཁྲིམས་འགལ་གྱི་སྒོ་ནས་མི་གཞན་བཀག་ཉར་དང་མི་གཞན་གྱི་མི་ལུས་རང་དབང་ལ་ཚད་འཛིན་དང་བཀག་སྡོམ་བྱས་མི་ཆོག་ཅེས་གཏན་འབེབས་བྱས་ཡོད། སྤྱི་དམངས་གང་ཞིག་གི་ས་ག་ཟླ་བ་དང་དགོན་ཆེན་ཁག་ལ་མཆོད་མཇལ་འགྲོ་བའི་ཐོབ་ཐང་ལ་བཀག་སྡོམ་བྱེད་དགོས་ན་ངེས་པར་དུ་ཁྲིམས་ལུགས་ཀྱི་བཅས་པ་གསལ་པོི་ཡོད་དགོས་པ་ཁྲིམས་བཟོའི་ཁྲིམས་(立法法)ཀྱི་དོན་ཚན་༨་པ་དང་༩་པ་ནང་དུ། སྤྱི་དམངས་ཀྱི་མི་ལུས་རང་དབང་ལ་བཀག་སྡོམ་བྱེད་པའི་ཁྲིམས་དེ་ངེས་པར་རྒྱལ་ཡོངས་མི་དམངས་འཐུས་མི་ཚོགས་ཆེན་གྱིས་བཟོས་པའི་ཁྲིམས་ལུགས་ཡིན་དགོས་ཞེས་ཁ་གསལ་པོས་གཏན་འབེབས་བྱས་ཡོད། དེའི་ཕྱིར། ལྷ་ས་གྲོང་ཁྱེར་གྱི་སློབ་གྲྭ་ཞིག་ཕར་ཞོག བོད་རང་སྐྱོང་ལྗོངས་ཀྱི་ཁྲིམས་བཟོ་ལས་ཁུངས་ལའང་སྤྱི་དམངས་ཀྱི་ཆོས་དད་རང་དབང་ལས་འཕྲོས་པའི་མཆོད་མཇལ་དང་ཆོས་ལུགས་བྱེད་སྒོར་ཞུགས་པའི་མི་ལུས་ཐོབ་ཐང་ལ་བཀག་སྡོམ་བྱེད་པའི་ཁྲིམས་དང་ཡིག་ཆ་བཟོ་བའི་དབང་ཐང་མེད།
བཞི་པ། སློབ་གྲྭ་ནི་སློབ་མའི་རྗེ་བོ་དང་བདག་པོ་མིན་ལ། སློབ་མ་ནི་སློབ་གྲྭའི་རྒྱུ་རྫས་དང་འཁོར་གཡོག་མིན། དབྱར་གནང་དགུན་གནང་གི་སྐབས་སུ་སློབ་གྲྭས་སློབ་མ་རྣམས་ལ་དོ་དམ་དང་བཀོད་འདོམས་བྱེད་པའི་དབང་ཐང་དང་འགན་ཁུར་མེད། དཔེར་ན། དབྱར་གནང་གི་སྐབས་སུ་སློབ་མ་གང་ཞིག་གིས་གཞན་ལ་གནོད་འཚེས་བྱས་ན། སློབ་མ་དེའི་ཁྱིམ་བདག་གིས་འཚེ་འགན་ཁུར་དགོས་པ་མ་གཏོགས་སློབ་གྲྭས་འགན་ཁུར་གི་མ་རེད་ལ་འགན་ཁུར་ཡོད་ཅེས་ངོས་ལེན་ཀྱང་བྱེད་གིན་མ་རེད། སུ་ལ་འགན་ཁུར་མེད་ན་དེ་ལ་ཐོབ་ཐང་མེད་ཅེས་པའི་ཁྲིམས་ལུགས་ཀྱི་རྩ་དོན་ཡང་འདི་ལ་ཟེར་གི་ཡོད། ཁྱིམ་བདག་གིས་རང་གི་བུ་ཕྲུག་མི་ཡ་རབས་དང་གཞན་ཕན་གྱི་སེམས་པ་ལྡན་པ། སློབ་གྲྭ་ནས་སློབ་མི་ཐུབ་པའི་ཤེས་རྒྱ་མཐོང་རྒྱ་བསྐྱེད་པའི་ཆེད་བུ་ཕྲུག་མཆོད་མཇལ་དུ་འཁྲིད་པ། སློབ་མ་རང་ངོས་ནས་ཀྱང་སློབ་གྲྭ་ནས་བསླབ་པའི་ཤེས་བྱ་དེ་དག་བརྡར་ཤ་གཅོད་པའམ་དབྱར་གནང་སྐབས་ལུས་བདེ་སེམས་སྐྱིད་ཅིག་ཡོང་བ་བཅས་ཀྱི་ཀུན་སློང་འདུ་ཤེས་སྣ་ཚོགས་ཀྱིས་ཆོས་ལུགས་ཀྱི་བྱེད་སྒོར་ཞུགས་པའམ་མཆོད་མཇལ་དུ་ཕྱིན་ན། དེ་ནི་སློབ་མའི་ལུས་སེམས་ལ་ཕན་པའི་ལས་ཤིག་ཡིན་ལ་ཁྱིམ་བདག་དང་སློབ་མའི་ལྷན་སྐྱེས་ཀྱི་ཐོབ་ཐང་ཞིག་ཀྱང་ཡིན། བཙན་དབང་ལ་རྒྱབ་སྐྱོར་དང་དེའི་རྗེས་སུ་ཞུགས་པའི་སློབ་གྲྭ་ཞིག་ཡིན་ན། དེས་སློབ་མས་ཕྱོགས་གཞན་ནས་ཤེས་བྱ་འཚོལ་བ་དང་སློབ་གྲྭ་ནས་སྦྱངས་པའི་ཤེས་བྱ་སྤྱི་ཚོགས་སྟེང་བརྡར་ཤ་གཅོད་པ་ལ་དགྲ་ལྟར་མཐོང་ནས་ཚར་གཅོད་བྱེད་པ་མ་གཏོགས་སྤྱི་ཚོགས་རིང་ལུགས་ཀྱི་ལྟ་བ་ཁས་ལེན་བྱེད་པའི་སློབ་གྲྭ་དང་སློབ་གསོ་ལས་ཁུངས་ཀྱིས་དེ་ལྟར་བྱས་ན་ནོར་བ་ཡིན། སློབ་གསོ་ཁྲིམས་ཀྱི་དོན་ཚན་༢༩་ལས། སློབ་གྲྭས་རྒྱལ་ཁབ་ཀྱི་ཁྲིམས་དང་ཁྲིམས་སྲོལ་བརྩི་སྲུང་བྱེད་དགོས་ཞེས་གཏན་འབེབས་བྱས་པའང་སློབ་གྲྭས་ཁྲིམས་བཤིག་པའི་གནས་ཚུལ་འགོག་པའི་ཆེད་དུ་བཟོས་པ་རེད། ཁྲིམས་དེའི་དོན་ཚན་༤༢་་ནང་དུ་། སློབ་གྲྭ་ཡིས་སློབ་མའི་མི་ལུས་ཐོབ་ཐང་དང་རྒྱུ་ནོར་ཐོབ་ཐང་ལ་སོགས་པའི་ཁྲིམས་མཐུན་གྱི་ཁེ་དབང་ལ་གནོད་འཚེ་བྱས་ན། སློབ་མས་ཐེར་འདོན་བྱེད་པའམ་ཁྲིམས་ལྟར་གཏུག་བཤེར་བྱེད་པའི་ཐོབ་ཐང་ཡོད། ཅེས་འཁོད་ཡོད་པ་ལྟར། སློབ་མ་དང་ཁྱིམ་བདག་གིས་སློབ་གྲྭ་འདི་རིགས་ཀྱིས་སློབ་མའི་ཐོབ་ཐང་ལ་གནོད་སོང་ཞེས་གྱོད་བཤད་ན་ཆོག
མདོར་ན།དེང་སང་བོད་ཀྱི་སློབ་གྲྭ་དང་སྲིད་གཞུང་གོང་འོག་ནི་རང་གི་དབང་ཚད་དང་དབང་ཐང་ལ་མི་བལྟ་བར་འོལ་ཚོད་ཀྱིས་སྤྱི་དམངས་ཀྱི་མི་ལུས་རང་དབང་དང་འགྲོ་འདུག་རང་དབང་ལ་ཚོད་འཛིན་བྱེད་པའི་ཡིག་ཆ་བཟོ་བ་དང་བརྡ་སྦྱོར་གཏོང་བར་སྤྲོ། དཔེར་ན། སྤྱི་དམངས་ཀྱི་ཕྱི་སྐྱོད་ལམ་ཡིག་དང་གྲོང་མིའི་ཐོབ་ཐང་ལག་ཁྱེར་གང་ཡང་ཁྲིམས་ལུགས་ཀྱི་རྒྱུ་མཚན་མེད་པར་ཕྱིར་བསྡུ་བྱེད་པའི་སྲིད་ཇུས་གཏན་འབེབས་བྱེད་པ་དང་། བོད་རིགས་རང་སྐྱོང་ས་ཁུལ་གྱི་སློབ་གྲྭའི་བོད་སྐད་ཡིག་གི་ཁྲིད་གཞི་འཕྲི་འཐེན་བྱེད་པའི་ཡིག་ཆ་བཟོ་བ། འོས་འགན་སློབ་གསོའི་དུས་ཡུན་འོལ་ཚོད་ཀྱིས་རིང་དུ་བཏང་ནས་དགོན་པའི་གཞོན་སྐྱེས་རྣམས་གྲྭ་ས་ནས་དབྱུངས་པ་ལ་སོགས་པའི་བྱ་སྤྱོད་འདི་དག་ནི་ཁྲིམས་ལུགས་ལ་མངོན་གསལ་གྱིས་ཐོ་འཚམས་པའི་བྱ་སྤྱོད་ཡིན་པ་ལས་རྒྱལ་ཁབ་ཀྱི་མངོན་འདོད་དང་འདུན་མ་མཚོན་པའི་ཡ་རབས་བཟང་སྤྱོད་མིན། ང་ཚོ་བོད་ལ་གཏམ་དཔེ་ཞིག་ཡོད། སྦྲང་མ་ཐིག་ལེ་ཅན་ལ་སྟག་མི་ཟེར། འབུ་ནག་རྭ་ཅོ་ཅན་ལ་འབྲོང་མི་ཟེར། ལས་ཁུངས་འདི་དག་ལ་དབང་ཐང་ཅུང་ཟད་བདོག་པས་རང་ཚོད་མི་འཛིན་པར་རང་སྣང་གང་དྲན་གྱིས་ཁྲིམས་དང་མི་མཐུན་པའི་ལས་དོན་སྒྲུབ་པའམ་མང་ཚོགས་ལ་མཛད་དཀའ་བཟོས་ནས་ཁོང་ཅག་ཆེ་
ལུགས་བཙན་ལུགས་ཡིན་པའི་སྟོན་་ཆེད་ཡིག་ཆ་འདི་རིགས་བཟོས་པ་རེད། ཁྲིམས་ལུགས་ཀྱི་རྒྱབ་རྩ་མེད་པའི་བརྡ་སྦྱོར་འདི་དག་ མང་ཚོགས་ཀྱིས་ལག་བསྟར་བྱེད་མི་དགོས་པ་མ་ཟད་གོང་རིམ་འབྲེལ་ཡོད་ལས་ཁུངས་ལ་ཡར་ཞུ་བྱས་ནས་སུན་འབྱིན་དང་ཐེར་འདོན་བྱེད་དགོས། ཁྲིམས་སྐྱོང་གི་སྤྱི་ཚོགས་ནང་དུ། སློབ་གྲྭ་ཞིག་གིས་ཅི་ཞིག་བྱེད་ཆོག་པ་དང་ཅི་ཞིག་བྱེད་མི་ཆོག་པ་ལ་ས་མཚམས་གསལ་པོ་ཡོད། སྤྱི་དམངས་ཀྱི་ཐོབ་ཐང་ནི་རྩ་ཁྲིམས་ཀྱིས་ཁག་ཐེག་བྱེད་པའི་སྲུང་བྱ་ཡིན་པས་སློབ་གྲྭ་དག་གིས་ཀྱང་རྩ་ཁྲིམས་ཡ་ཐོད་དུ་བཀུར་ནས་སློབ་མའི་རྒྱུད་ལ་ཁྲིམས་སྲུང་གི་གོ་རྟོགས་སྤེལ་དགོས་པ་ལས། སློབ་གྲྭས་མགོ་ཁྲིད་ནས་རྩ་ཁྲིམས་བཤིག་གིན་བསྡད་ན་ག་ལ་འགྲིག མི་རིགས་ཤིག་གི་རིག་གནས་དང་ལེགས་བྱང་མཆིལ་མ་ལྟར་དོར་ནས་དབང་བསྒྱུར་བའི་འདོད་འདུན་ཁོ་ནར་དམིགས་ཏེ་སློབ་མར་སྟངས་འཛིན་བྱེད་པའི་སློབ་གྲྭ་ནི་རང་དབང་དང་བདེ་སྐྱིད་ལྡན་པའི་སྤྱི་དམངས་བསྐྱེད་བསྲིང་བྱེད་སའི་སློབ་གྲྭ་ཞིག་མིན་པར་བཙན་དབང་དང་སྡུག་བསྔལ་ཅན་གྱི་བྲན་གཡོག་ཉར་ཚགས་བྱེད་སའི་བཙོན་ར་ཞིག་ཡིན།
ཁྲིམས་ཡིག་ཀུན་བཏུས།
རྩ་ཁྲིམས།
དོན་ཚན་༣༦་པ། ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་སྤྱི་དམངས་ལ་ཆོས་ལུགས་དད་མོས་རང་དབང་ཡོད། རྒྱལ་ཁབ་ཀྱི་ལས་ཁུངས་དང་སྤྱི་ཚོགས་ཚོགས་པ། གང་ཟག་སུ་གང་གིས་སྤྱི་དམངས་ཀྱི་ཆོས་ལུགས་དད་མོས་ལ་བཀག་སྡོམ་བྱས་མི་ཆོག རྒྱལ་ཁབ་ཀྱིས་རྒྱུན་ལྡན་གྱི་ཆོས་ལུགས་བྱེད་སྒོ་ལ་སྲུང་སྐྱོབ་བྱེད་གིན་ཡིན།
དོན་ཚན་༣༧་པ། ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་སྤྱི་དམངས་ཀྱི་མི་ལུས་རང་དབང་ལ་གནོད་འཚེ་བྱས་མི་ཆོག མི་དམངས་ཞིབ་དཔྱོད་ཁང་གི་ཆོག་མཆན་དང་མི་དམངས་ཁྲིམས་ཁང་གི་ཐག་བཅད་མ་བརྒྱུད་ཅིང་སྤྱི་བདེ་བདེ་ལས་ཁུངས་ཀྱིས་ལག་བསྟར་མ་བྱས་པར་སྤྱི་དམངས་སུ་གང་ཡང་འཛིན་བཟུང་བྱས་མི་ཆོག ཁྲིམས་འགལ་གྱི་སྒོ་ནས་མི་གཞན་བཀག་ཉར་དང་མི་གཞན་གྱི་མི་ལུས་རང་དབང་ལ་ཚད་འཛིན་དང་བཀག་སྡོམ་བྱས་མི་ཆོག
མི་རིགས་ས་གནས་རང་སྐྱོང་གི་ཁྲིམས།
དོན་ཚན་༡༡་པ། མི་རིགས་རང་སྐྱོང་ས་ཁུལ་གྱི་དབང་འཛིན་ལས་ཁུངས་ཀྱིས་རིགས་སོ་སོའི་མི་རིགས་ཀྱི་ཆོས་ལུགས་དད་མོས་རང་དབང་ལ་ཁག་ཐེག་བྱེད་དགོས་ཤིང་། སྤྱི་དམངས་ཀྱི་ཆོས་དད་རང་དབང་ལ་བཙན་ཤེད་ཀྱིས་བཀག་སྡོམ་བྱས་མི་ཆོག
དོན་ཚན་༥༣་ནང་དུ་རིགས་སོ་སོའི་མི་རིགས་ཀྱི་ཆོས་ལུགས་དད་མོས་དང་སྐད་ཡིག་གོམས་གཤིས་སོགས་ལ་བརྩི་བཀུར་བྱས་ཏེ་མི་རིགས་མཐུན་སྒྲིལ་ལ་མཉམ་དུ་སྲུང་སྐྱོབ་བྱེད་དགོས། ཞེས་གཏན་འབེབས་བྱས་ཡོད།
ཁྲིམས་བཟོའི་ཁྲིམས།
དོན་ཚན་༨་པ། གཤམ་གྱི་ལས་དོན་ཁག་ལ་ཁྲིམས་ལུགས་ཁོ་ནས་གཏན་འཁེལ་བྱེད་དགོས།
༼༥༽ སྤྱི་དམངས་ཀྱི་མི་ལུས་རང་དབང་ཚོད་འཛིན་བྱེད་པའི་དྲག་ཤུལ་ཐབས་ཚུལ་དང་ཆད་པའི་སྐོར།
ཉེས་ཁྲིམས།
དོན་ཚན་༢༥༡་པ། རྒྱལ་ཁབ་ཀྱི་ལས་བྱེད་པས་ཁྲིམས་འགལ་གྱི་སྒོ་ནས་སྤྱི་དམངས་ཀྱི་ཆོས་དད་རང་དབང་བཙན་འཕྲོག་གམ་བཀག་སྡོམ་བྱས་ཏེ་གནས་ཚུལ་ཚབས་ཆེན་ལྷག་ན་དེ་ལ་ལོ་གཉིས་ཀྱི་དུས་ཅན་བཙོན་འཇུག་དང་བཙོན་བཀོལ་གྱི་ཉེས་ཆད་གཅོད་དགོས།
སློབ་གསོ་ཁྲིམས།
དོན་ཚན་༢༩་པ། སློབ་གྲྭ་དང་སློབ་གསོ་ལས་ཁུངས་ཀྱིས་གཤམ་གྱི་འགན་འཁྲི་ཁུར་དགོས།
༼༡༽ ཁྲིམས་ལུགས་དང་ཁྲིམས་སྲོལ་སྲུང་བརྩི་བྱེད་པ།
དོན་ཚན་༤༢་པ། སློབ་གསོ་ཐོབ་མཁན་ལ་གཤམ་གྱི་ཐོབ་ཐང་ཡོད།
༼༤༽སློབ་གྲྭ་ཡིས་སློབ་མའི་མི་ལུས་ཐོབ་ཐང་དང་རྒྱུ་ནོར་ཐོབ་ཐང་ལ་སོགས་པའི་ཁྲིམས་མཐུན་གྱི་ཁེ་དབང་ལ་གནོད་འཚེ་བྱས་ན། སློབ་མས་ཐེར་འདོན་བྱེད་པའམ་ཁྲིམས་ལྟར་གཏུག་བཤེར་བྱེད་པའི་ཐོབ་ཐང་ཡོད།
ཆོས་ལུགས་དོ་དམ་སྲོལ་ཡིག
དོན་ཚན་༦༢་པ། བཙན་དྲག་གིས་སྤྱི་དམངས་ཀྱི་ཆོས་ལུགས་དད་མོས་ལ་བཀག་སྡོམ་བྱེད་པའམ་ཆོས་ལུགས་བྱེད་སྒོ་ལ་ཇུས་གཏོགས་བྱས་ན། བདེ་སྲུང་དོ་དམ་གྱི་ཆད་པ་བཅད་ཆོག་པ་དང་། དད་ལྡན་སྤྱི་དམངས་ཀྱི་ཁྲིམས་མཐུན་ ཁེ་དབང་ལ་གནོད་འཚེ་བྱས་ན་དམངས་དོན་འགན་ཁུར་འཁུར་དགོས་པ་མ་ཟད། གནས་ཚུལ་ཚབས་ཆེན་བྱུང་ན་ཉེས་དོན་འགན་ཁུར་ཀྱང་འདེད་དགོས།
གཞོན་སྐྱེས་ཐོབ་ཐང་གི་སྤྱི་ཆིངས།
ཆིངས་ཡིག་ལ་མོས་མཐུན་ཡོད་པའི་རྒྱལ་ཁབ་ཀྱིས་གཞོན་སྐྱེས་ལ་དབང་བའི་བསམ་བློ་དང་དད་མོས། ཆོས་ལུགས་རང་དབང་གི་ཐོབ་ཐང་ལ་བརྩི་བཀུར་བྱེད་དགོས།
《中华人民共和国宪法》
第三十六条：中华人民共和国公民有宗教信仰自由。
任何国家机关、社会团体和个人不得强制公民信仰宗教或者不信仰宗教，不得歧视信仰宗教的公民和不信仰宗教的公民。
国家保护正常的宗教活动。任何人不得利用宗教进行破坏社会秩序、损害公民身体健康、妨碍国家教育制度的活动。
宗教团体和宗教事务不受外国势力的支配
第三十七条 中华人民共和国公民的人身自由不受侵犯。
任何公民，非经人民检察院批准或者决定或者人民法院决定，并由公安机关执行，不受逮捕。
禁止非法拘禁和以其他方法非法剥夺或者限制公民的人身自由，禁止非法搜查公民的身体。
《民族区域自治法》
第十一条民族自治地方的自治机关保障各民族公民有宗教信仰自由。
任何国家机关、社会团体和个人不得强制公民信仰宗教或者不信仰宗教，不得歧视信仰宗教的公民和不信仰宗教的公民。
国家保护正常的宗教活动。
任何人不得利用宗教进行破坏社会秩序、损害公民身体健康、妨碍国家教育制度的活动。
宗教团体和宗教事务不受外国势力的支配。
第五十三条民族自治地方的自治机关提倡爱祖国、爱人民、爱劳动、爱科学、爱社会主义的公德，对本地方内各民族公民进行爱国主义、共产主义和民族政策的教育。教育各民族的干部和群众互相信任，互相学习，互相帮助，互相尊重语言文字、风俗习惯和宗教信仰，共同维护国家的统一和各民族的团结。
《中华人民共和国立法法》
第八条 下列事项只能制定法律：
（五）对公民政治权利的剥夺、限制人身自由的强制措施和处罚；
第九条本法第八条规定的事项尚未制定法律的，全国人民代表大会及其常务委员会有权作出决定，授权国务院可以根据实际需要，对其中的部分事项先制定行政法规，但是有关犯罪和刑罚、对公民政治权利的剥夺和限制人身自由的强制措施和处罚、司法制度等事项除外。
《中华人民共和国刑法》
第二百五十一条 国家机关工作人员非法剥夺公民的宗教信仰自由和侵犯少数民族风俗习惯，情节严重的，处二年以下有期徒刑或者拘役。
《宗教事务条例》
第六十二条 强制公民信仰宗教或者不信仰宗教，或者干扰宗教团体、宗教院校、宗教活动场所正常的宗教活动的，由宗教事务部门责令改正；有违反治安管理行为的，依法给予治安管理处罚。
侵犯宗教团体、宗教院校、宗教活动场所和信教公民合法权益的，依法承担民事责任；构成犯罪的，依法追究刑事责任。
《儿童权利公约》中规定：“缔约国应尊重儿童享有思想、信仰和宗教自由的权利。缔约国应尊重父母并于适用时尊重法定监护人以下的权利和义务，以符合儿童不同阶段接受能力的方式指导儿童行使其权利。”


མང་ཚོགས་ཀྱི་བསམ་འཆར་བསྡུ་རུབ་བྱས་ཏེ་ཡར་ཕུལ་བ་ལྟར་བོད་མི་མང་སྤྱི་འཐུས་རྣམ་པས་འོས་ཐེངས་གཉིས་བླུགས་རྒྱུ་མང་མོས་གཏན་འབེབ་བྱུང་བར་ཐུགས་རྗེ་ཆེ་ཞུ་ཡི་ཡོད་ཟེར།
དེ་རིང་སྔ་དྲོའི་ཆུ་ཚོད་ ༡༡ སྟེང་བོད་ཀྱི་འགྲོ་བ་མིའི་ཐོབ་ཐང་དང་མང་གཙོ་འཕེལ་རྒྱས་ལྟེ་གནས་ཁང་གིས། བོད་མི་མང་སྤྱི་འཐུས་ལྷན་ཚོགས་ཀྱི་གྲོས་ཚོགས་ཚོགས་དུས་ ༦ པའི་སྟེང་བཙན་བྱོལ་བོད་མིའི་འོས་བསྡུའི་སྒྲིག་གཞི་ཁག་ཅིག་བསྐྱར་བཅོས་གཏན་འབེབ་གནང་ཡོད་པ་དང་འབྲེལ་ཏེ། ལྟེ་གནས་ཁང་ནས་ལོ་ཤས་རིང་བཙན་བྱོལ་སྤྱི་ཚོགས་ནང་དམངས་གཙོའི་གོ་རྟོགས་གོང་སྤེལ་གྱི་ལས་འགུལ་སྤེལ་ཡོད་པའི་སྐོར་ནས་བཙན་བྱོལ་བོད་མིའི་མང་གཙོ། ཕྱི་ལོ་ ༢༠༡༨ ལོའི་དམིགས་བསལ་སྙན་ཐོ་ཞེས་པ་ཞིག་འདོན་སྤེལ་གསལ་བསྒྲགས་གནང་སོང་།
གསལ་བསྒྲགས་སྐབས་བོད་ཀྱི་འགྲོ་བ་མིའི་ཐོབ་ཐང་དང་མང་གཙོ་འཕེལ་རྒྱས་ལྟེ་གནས་ཁང་གི་འགན་འཛིན་ཚེ་རིང་མཚོ་མོ་ལགས་ཀྱིས། བཙན་བྱོལ་བོད་མིའི་སྤྱི་ཚོགས་ནང་འོས་བསྡུའི་སྐོར་ལ་བསམ་འཆར་བསྡུ་ལེན་བྱེད་སྐབས་མཉམ་ཞུགས་པའི་ཁྲོད་ནས་བརྒྱ་ཆ་ ༧༤ ལྷག་གིས་འོས་གཉིས་ལྡུག་དགོས་པ་དང་འོས་བསྡུའི་སྔོན་འགྲོ་དང་དངོས་གཞི་གཉིས་བར་དུས་ཡུན་ཐུང་དུ་གཏོང་དགོས་པའི་བསམ་འཆར་བྱུང་ཡོད་ལ། འོས་བསྡུའི་སྒྲིག་གཞི་བསྐྱར་བཅོས་འཆར་ཟིན་ཚོགས་ཆུང་དང་སྤྱི་འཐུས་མི་རེ་ངོ་རེར་དེའི་སྐོར་གྱི་སྙན་ཞུ་ཞིག་ཕུལ་ཡོད་པ། དེ་ལ་གཞི་བཞག་ནས་སྤྱི་འཐུས་རྣམ་པས་འོས་གཉིས་ལྡུག་དགོས་པའི་ཐོག་མང་མོས་གཏན་འབེབ་བྱུང་ཡོད་པ་དེར་ལྟེ་གནས་ཁང་གི་ངོས་ནས་རྗེས་སུ་ཡི་རངས་དང་། དེ་ནི་རྒྱ་ཆེའི་མི་མང་གི་མངོན་འདོད་ལ་རྒྱལ་ཁ་ཆེན་པོ་ཐོབ་པ་ཞིག་ཡིན་པར་ངོས་འཛིན་བྱེད་ཀྱི་ཡོད་སྐོར་བརྗོད་སོང་།
ཡང་བཙན་བྱོལ་བོད་མིའི་སྤྱི་ཚོགས་ནང་འོས་བསྡུའི་སྒྲིག་གཞི་བསྐྱར་བཅོས་དང་འབྲེལ་བའི་བསམ་འཆར་བསྡུ་རུབ་བྱས་སྐོར་ལ་མོས། ཕྱི་ལོ་༢༠༡༦ ལོར་རྒྱ་ཆེའི་མི་མང་ནས་བཙན་བྱོལ་བོད་མིའི་སྲིད་སྤྱི་འོས་འདེམས་སྐབས་སྔོན་འགྲོ་དང་དངོས་གཞི་གཉི་ག་དགོས་མིན་ཐད་ལ་རྙོག་གླེང་ཆེན་པོ་བྱུང་རྐྱེན། འོས་བསྡུའི་སྒྲིག་གཞི་བསྐྱར་བཅོས་འཆར་ཟིན་ཚོགས་ཆུང་ཞིག་འཛུགས་དགོས་བྱུང་ཡོད་པ་དང་། ཚོགས་ཆུང་ནས་མི་མང་གིས་ཀྱང་བསམ་འཆར་བཤད་ན་འགྲིག་གི་ཡོད་བརྗོད་སྟབས། ང་ཚོས་ཀྱང་ཚོགས་པའི་དམིགས་ཡུལ་བཞིན་མང་ཚོགས་ལ་དམངས་གཙོའི་གོ་རྟོགས་སྤེལ་རྒྱུ་དང་། མི་མང་ནང་ལས་འགུལ་སྤེལ་རྒྱུ་དེ་གལ་ཆེན་པོར་བཟུང་སྟེ་གོ་སྐབས་དམ་འཛིན་གྱིས་ཕྱི་ལོ་ ༢༠༡༦ ཟླ་ ༦ ནང་ཉིན་ ༢ རིང་ཚོགས་པ་ཁག་གི་འགན་འཛིན་དང་སྤྱི་འཐུས་ལས་ཐོག་སོགས་གཞུང་དང་གཞུང་འབྲེལ་མིན་པའི་ཚོགས་པ་སྐྱིད་སྡུག་ཁག་གི་གནད་ཡོད་མི་སྣ་དང་ཆེད་མཁས་པའི་ཚོགས་འདུ་ཞིག་ཚོགས་རྗེས། བདུན་ཕྲག་གཅིག་ལྷག་རིང་ཟིན་བྲིས་ལ་བཏབ་ཡོད་པའི་བསམ་འཆར་རྣམས་དབྱེ་བ་ཕྱེས་ཏེ། བསམ་འཆར་རྣམས་འོས་བསྡུའི་སྒྲིག་གཞི་བསྐྱར་བཅོས་འཆར་ཟིན་ཚོགས་ཆུང་ལ་ཕུལ་ཡོད་པ་དང་། དེ་བཞིན་ཕྱི་ལོ་ ༢༠༡༧ ལོར་འོས་བསྡུའི་སྒྲིག་གཞི་བསྐྱར་བཅོས་དང་སྤྱིར་བཙན་བྱོལ་བོད་མིའི་ལམ་ལུགས་ཚད་ལྡན་ཡོང་ཐབས་སུ་བསམ་ཚུལ་བསྡུས་ཡོད་པ་རེད་ལ། རྗེས་སུ་བུད་མེད་ལྷན་ཚོགས་དང་མཉམ་འབྲེལ་གྱིས་བོད་མིའི་སྤྱི་ཚོགས་ཁྲོད་དམངས་གཙོའི་གོ་རྟོགས་གོང་འཕེལ་གྱི་སྐོར་སྐྱོད་ཅེས་པའི་ལས་གཞི་ཞིག་སྤེལ་ནས་བསམ་འཆར་མང་པོ་བསྡུས་ཡོད་སྐོར་བརྗོད་སོང་།
དམངས་གཙོའི་གོ་རྟོགས་གོང་འཕེལ་གྱི་སྐོར་སྐྱོད་ཅེས་པའི་ལས་གཞི་དེའི་འགན་འཁུར་བ་ཁྲི་སྲོང་རྡོ་རྗེ་ལགས་གྱིས། དེ་སྔོན་མང་ཚོགས་ནང་བསམ་འཆར་བསྡུས་པ་རྣམས་ལ་གཞི་བཞག་ནས་བོད་དབྱིན་གཉིས་ཅན་གྱི་བསམ་ཤོག་ཅིག་བཟོས་ཏེ་ས་རཱ་བོད་ཀྱི་མཐོ་རིམ་སློབ་གཉེར་ཁང་ནས་མགོ་འཛུགས་ཀྱིས་ས་གནས་ཁག་ ༡༡ གྱི་ཡུལ་མི་རྒན་གཞོན་དར་གསུམ་དང་སྐྱ་སེར་གཉིས། དེ་བཞིན་མཁས་པ་དང་མཐོ་སློབ་སློབ་མ་སོགས་ལ་བསམ་ཚུལ་བྱུང་པ་རྣམ་བརྙན་དང་བསམ་ཤོག་གི་ལམ་ནས་བསྡུ་རུབ་བྱས་ཡོད་པ་རེད་ལ། སྐབས་དེར་འོས་བསྡུའི་སྒྲིག་གཞི་དང་འབྲེལ་བའི་སྐོར་ནས་མང་ཚོགས་ནང་བསམ་ཚུལ་ཆེ་ཤོས་ཁག་ནི་སྲིད་སྤྱི་གཉིས་ལ་འོས་ཐེངས་གཉིས་ལྡུག་རྒྱུ་དང་། སྔོན་འགྲོ་དང་དངོས་གཞིའི་བར་ལ་དུས་ཡུན་ཐུང་དུ་གཏོང་རྒྱུ། གྲྭ་བཙུན་རྣམས་ཀྱིས་འོས་ཤོག་གཉིས་ལྡུག་གི་ཡོད་པ་དེ་སྤྱིར་འོས་བསྡུའི་ལྟ་གྲུབ་དང་འགལ་གྱི་ཡོད་པའི་བསམ་ཚུལ་བྱུང་སྐོར་བརྗོད་སོང་།
བཙན་བྱོལ་བོད་མིའི་མང་གཙོ། ༢༠༡༨ ལོའི་དམིགས་བསལ་སྙན་ཐོ་ཞེས་པ་དེར་ས་བཅད་ ༦ དང་ དོན་ཚན་ ༡༡ བཅས་ཁྱོན་ཤོག་གྲངས་ ༢༤༥ ཡོད་པ་དང་། དེའི་ནང་དུ་དམངས་གཙོའི་ཀ་བ་གསུམ་གྱིས་གྲུབ་པའི་བཙན་བྱོལ་བོད་མིའི་དམངས་གཙོའི་ལམ་ལུགས་ཀྱི་བྱུང་རིམ་དང་འཕོ་འགྱུར། བོད་མིའི་སྒྲིག་འཛུགས་ཀྱི་སྲིད་སྤྱི་གཉིས་དང་ཆེས་མཐོའི་ཁྲིམས་ཞིབ་ཁང་། འོས་བསྡུ་ལས་ཁང་དང་ལས་བྱེད་འདེམ་བསྐོ་ལྷན་ཁང་། སྤྱི་ཁྱབ་རྩིས་ཞིབ་ལས་ཁང་སོགས་རང་དབང་ཅན་གྱི་སྡེ་ཚན་ཁགབཙན་བྱོལ་བོད་མིའི་བཅའ་ཁྲིམས་གཏན་འབེབ་དང་བསྐྱར་བཅོས། མ་འོངས་བོད་ཀྱི་དམངས་གཙོའི་ལམ་ལུགས་ཀྱི་ཁ་ཕྱོགས་དང་བཅའ་ཁྲིམས། དམིགས་བསལ་ཕྱི་ལོ་ ༢༠༡༡ ལོར་སྤྱི་ནོར་༧གོང་ས་སྐྱབས་མགོན་ཆེན་པོ་མཆོག་ནས་བོད་ཀྱི་ཆབ་སྲིད་འཛིན་སྐྱོང་གི་སྐུ་དབང་རྩིས་སྤྲོད་གནང་བའི་སྐོར། ཕྱི་ལོ་ ༢༠༡༦ ལོར་སྲིད་སྤྱི་གཉིས་ཀྱི་འོས་བསྡུ་དང་སྐབས་ ༡༦ པའི་བོད་མི་མང་སྤྱི་འཐུས་ལྷན་ཚོགས་ཀྱི་གྲོས་ཚོགས་ཚོགས་དུས་དང་པོའི་གྲོས་ཆོད་དེ། བཙན་བྱོལ་བོད་མིའི་འོས་བསྡུའི་སྒྲིག་གཞི་བསྐྱར་བཅོས་དང་། ཕྱི་ལོ་ ༢༠༡༧ ལོའི་སྲིད་སྤྱི་གཉིས་ཀྱི་འོས་བསྡུ་དང་འབྲེལ་བའི་བོད་མིའི་དམངས་གཙོའི་ལམ་ལུགས་ཐད་ལ་མི་མང་ནས་བསམ་འཆར་དང་མངོན་འདོད་ཅི་བྱུང་སྐོར་སོགས་འཁོད་འདུག
གསར་འགོད་པ། ཀླུ་མགོན་ཐར།


ཉེ་ཆར་མདོ་སྨད་ཐེ་བོ་སྨད་རྒྱུད་དམ་དེང་སང་འབྲུག་ཆུ་རྫོང་ཞེས་རྒྱ་ནག་དམར་པོའི་གཞུང་གིས་ས་ཆ་བཅད་བགོས་བྱས་པའི་ས་ཁུལ་འབྲུག་ཆུ་རྫོང་ནང་། རི་ཉིལ་དང་ཆུ་ལོག་འདྲེས་མས་གནོད་འཚེའི་འོག་འདས་གྲོངས་སུ་སོང་བ་རྣམས་ཀྱི་ཆེད་དུ་མཆོད་འབུལ་གཟབ་རྒྱས་ཤིག ༧ སྐྱབས་མགོན་ཀིརྟི་རིན་པོ་ཆེ་བཀའ་དྲིན་འོག་ཐེ་བོ་སྟོད་སྨད་བར་གསུམ་གྱི་བྱེས་འབྱོར་ཐེ་བོ་མི་མང་རྒྱ་བལ་ཁུལ་དང་ཕྱི་རྒྱལ་ཁག་ཏུ་གནས་སྡོད་ཐུན་མོང་གིས་གོ་སྒྲིག་བྱས་པའི་བདུན་ཚིགས་གཉིས་པའི་མཆོད་འབུལ། ཕྱི་ཟླ་ ༨ པའི་ཚེས་ ༢༡ གཟའ་སྤེན་པའི་སྔ་དྲོརཆུ་ཚོད་བརྒྱད་པའི་ཐོག་ཐེག་ཆེན་ཆོས་གླིང་གཙུག་ལག་ཁང་དུ་ ༧ སྒྲུབ་བརྒྱུད་བསྟན་པའི་མངའ་བདག་དཔལ་༧རྒྱལ་དབང་ཀརྨ་པ་མཆོག་ཚོགས་མགོན་དུ་དབུ་བཞུགས་ཐོག བཙན་བྱོལ་བོད་གཞུང་གི་བཀའ་ཁྲི་ཟམ་གདོང་རིན་པོ་ཆེ་མཆོག་དང་། བཀའ་བློན་ཕྱག་རོགས་རྣམ་པ། གཞན་སྤྱི་འཐུས་ཁག་ཅིག་དང་། བཀའ་ཟུར་ཨ་ལགས་འཇིགས་མེད་རིན་པོ་ཆེ། དཔལ་ལྡན་རྒྱུད་སྟོད་གྲྭ་ཚང་གི་མཁན་རིན་པོ་ཆེ་དང་། རྣམ་རྒྱལ་གྲྭ་ཚང་གི་མཁན་རིན་པོ་ཆེ། ཀིརྟིའི་བྱེས་པ་གྲྭ་ཚང་གི་མཁན་རིན་པོ་ཆེ་བཅས་མཁན་པོ་རྣམ་པ་གསུམ། དེ་བཞིན་བཞུགས་སྒར་ཁུལ་གྱི་དགོན་སྡེ་ཁག་གི་གྲྭ་བཙུན་སྔགས་གསུམ། བོད་གཞུང་གི་གཞུང་ཞབས་ལྷན་རྒྱས། མདོ་སྨད་དབུས་རྒྱུན་ལས། བོད་གཞུང་སྨན་རྩིས་ཁང་། བོད་གཞུང་དཔེ་མཛོད་ཁང་། བོད་གཞུང་བདེ་ལེགས་སྨན་ཁང་། བོད་གཞུང་ཟློས་གར། བོད་ཀྱི་གཞོན་ནུ་ལྷན་ཚོགས། བོད་ཀྱི་དབུ་མེད་ལྷན་ཚོགས། དགུ་བཅུ་གསུམ་ཚོགས་པ། བོད་རྒྱལ་ཡངས་མང་གཙོ་ཚོགས་པ། ངྷ་སྟེང་བོད་ཁྱིམ་གྱི་སློབ་ཕྲུག ནོར་གླིང་བོད་ཀྱི་རིག་གཞུང་གཅེས་སྐྱོང་ཁང་། བོད་ཀྱི་རྩོམ་པ་པོའི་མཐུན་ཚོགས་སོགས་ཚོགས་སྡེ་ཁག་དང་། བོད་གཞུང་ཕྱི་དྲིལ་དྲ་གནས་དང་། བོད་ཀྱི་དུས་བབས། བོད་མིའི་རང་དབང་། ཨེ་ཤ་ཡ་རང་དབང་རླུང་འཕྲིན་ཁང་། བོད་ཀྱི་བང་ཆེན། ནོར་ཝེ་བོད་ཀྱི་རླུང་འཕྲིན་ཁང་བཅས་གསར་ཁང་ཁག་གི་གསར་འགོད་པ། རྡ་སའི་མི་མང་བཅས་མཉམ་ཞུགས་ཀྱིས་བདུན་ཚིགས་གཉིས་པའི་མཆོད་འབུལ་གཟབ་རྒྱས་ངང་ཚོགས་འདུག
ཐེངས་འདིའི་མཆོད་འབུལ་སྐབས་བྱེས་འབྱོར་ཐེ་བོ་མི་མང་ནས་མཆོད་འབུལ་ཆེད་དུ་ཞབས་འདེབས་བསྡུ་རུབ་ཀྱི་ལས་འགུལ་གང་ཡང་སྤེལ་མེད་པ་དང་། ཁོང་ཚོས་ད་དུང་མུ་མཐུད་དེ་འདས་གྲོངས་སུ་སོང་བ་རྣམས་ཀྱི་ཆེད་དུ་དགེ་བསྔོ་སོགས་སྤེལ་རྒྱུའི་འཆར་གཞི་ཡོད་པའི་གནས་ཚུལ་འདུག


གཡུང་དྲུང་བོན་མཉམ་འབྲེལ་ལྷན་ཚོགས་འཛུགས་སྐུལ་བྱེད་པའི་གྲོས་འགོའི་ཚོགས་འདུའི་བརྒྱུད་རིམ་ཁག
གཡུང་དྲུང་བོན་མཉམ་འབྲེལ་ལྷན་ཚོགས་ཀྱི་ལོ་རྒྱུས་མཚམས་སྦྱོར།༼༡༠༽
2017-11-23 11:34:58 རྩོམ་པ་པོ། གངས་ལྗོངས་བོན། བྱུང་ཁུངས། གངས་ལྗོངས་བོན། ཀློག་གྲངས།
གཡུང་དྲུང་བོན་མཉམ་འབྲེལ་ལྷན་ཚོགས་ཀྱི་ལོ་རྒྱུས་འཕེལ་རིམ་བྱེ་བྲག་ཏུ་བཤད་པ།
གངས་ལྗོངས་དགེ་མཚན་དུས་ཀྱི་མཐར་ཡང་ཉམས་མེད་གཟི་བྱིན་ལེགས་འབར་བའི། །
ཞང་བོད་མེས་པོའི་གཙུག་ལག་མཛོད་ཆེན་གྱེར་བསྟན་ཉི་མ་འོད་པོ་ཆེ། །
འགྲོ་ཁམས་རྒྱ་མཚོའི་དཔལ་དུ་འདེགས་ལ་མཛད་བཟང་ཤིང་རྟ་འདྲེན་མཁས་པར། །
གནམ་སའི་བར་ན་འོད་ཀྱིས་བཞད་པའི་ལྷན་ཚོགས་ཏི་སེ་ལྟ་ན་སྡུག །
དང་པོ། གཡུང་དྲུང་བོན་མཉམ་འབྲེལ་ལྷན་ཚོགས་ཀྱི་ཚོགས་འདུ་རིམ་པའི་སྐོར།
གཅིགགཡུང་དྲུང་བོན་མཉམ་འབྲེལ་ལྷན་ཚོགས་འཛུགས་སྐུལ་བྱེད་པའི་གྲོས་འགོའི་ཚོགས་འདུའི་བརྒྱུད་རིམ་ཁག
གཡུང་དྲུང་བོན་མཉམ་འབྲེལ་ལྷན་ཚོགས་འཛུགས་སྐུལ་བྱེད་པའི་བྱ་བ་དངོས་ཀྱི་བརྒྱུད་རིམ་ལ་མཚོན་ན། དེ་ལ་སྤྱི་ཚོགས་འཕེལ་རིམ་གྱི་ལོ་རྒྱུས་ཇི་འདྲར་རྒོད་ཀྱང་ཡུལ་དངོས་ཀྱི་ཆ་ནས་ཁ་བའི་བླ་སྲོག་འགྲན་མེད་ཡིན་པའི་བོན་བསྟན་འཛིན་སྐྱོང་སྤེལ་གསུམ་གྱི་བྱ་བཞག་ལ་ནུས་པ་འདོན་པའི་ཤུལ་འཛིན་གྱི་དཔུང་སྡེ་ཡོད་པ་ཙམ་དུ་མ་ཟད། འཛམ་གླིང་སྤྱིའི་འགྲོ་ཕྱོགས་ལ་དཔེ་བལྟས་ནས་བོད་ཀྱི་ཐུན་མོང་མ་ཡིན་པའི་ཞང་བོད་ཆོས་རིག་གཙུག་ལག་རྒྱ་མཚོའི་ནོར་མཛོད་གང་ཞིག་སྙིགས་མའི་དུས་ཀྱི་རྒུད་པ་རྨང་ནས་གསོ་ཞིང་། མི་རབས་རྗེས་མའི་བསམ་བློའི་དཔལ་ཡོན་དུ་རྩིས་འབུལ་བརྒྱུད་སྤྲོད་བྱེད་པའི་འགན་འཁྲིའི་བྱ་བཞག་མངོན་འགྱུར་ཡོང་སླད་དུ་དམིགས་ཏེ། ༢༠༠༠ཐམ་པའི་སྟོན་ཁར་གཤེན་བསྟན་འཛིན་སྐྱོང་སྤེལ་གསུམ་བརྗོད་གཞིར་བཟུང་བའི་བོན་གྱི་འདུ་ཚོགས་མཛད་སྒོ་ཞིག་བོད་ལྗོངས་ལྷ་ས་གྲོང་ཁྱེར་དུ་དངོས་སུ་བསྡུས་པ་དང་། ཐེངས་དེར་ཚོགས་བཅར་གནང་མཁན་གྱི་བླ་སྤྲུལ་དགེ་བཤེས་དང་གྲྭ་སྔགས་སེར་སྐྱ་བཅས་མི་གྲངས་བཅོ་ལྔ་ཙམ་གྱིས་ཚོགས་ཐོག་ཏུ་རྒྱལ་བ་གཤེན་རབ་མི་བོའི་བསྟན་པའི་ངོ་བོ་དང་རིག་གཞུང་གི་ཕན་རླབས་སྐོར་ཟབ་ས་ནས་གླེང་བ་བཅས། མདོར་ན་བོད་ཀྱི་ཆོས་རིག་གཙུག་ལག་དར་སྤེལ་ལ་རང་རང་གི་ལས་གནས་སུ་སྤོབས་པའི་དཔུང་བ་མཉམ་གཤིབ་བྱེད་དགོས་རིགས་ཐད་ཕན་ཚུན་སེམས་པའི་ནང་དུ་སེམས་པ་བཞག་པའི་ཚོགས་འདུ་གལ་ཆེན་ཞིག་ཏུ་གྱུར་བ་དང་། དེ་རྗེས་སྤྱི་ལོ༢༠༠༣ལོའི་ཟླ༣ཚེས་༡༧ཉིན་གཤེན་བསྟན་འཛིན་སྐྱོང་སྤེལ་གསུམ་བརྗོད་གཞིར་བཟུང་བའི་བོན་གྱི་འདུ་འཛོམས་མཛད་སྒོའི་ཚོགས་འདུ་ཐེངས་གཉིས་པ་དེ་ཡང་བསྐྱར་བོད་ལྗོངས་ལྷ་ས་གྲོང་ཁྱེར་དུ་བསྐོང་འཚོགས་བྱས། ཚོགས་ཐོག་ཏུ་ལྷ་སར་ཡོད་པའི་བོན་པོའི་འབབ་ཚུགས་ཀྱི་སྐོར་ལ་གྲོས་མོལ་གླེང་བརྗོད་བྱས་པ་དང་འབྲེལ་བོན་གྱི་འདུ་གནས་སོ་བདུན་གྱི་ནང་ཚན་ཤུན་གྱི་བྲག་དཀར་རྩེ་རྫོང་ལ་བསང་གསོལ་འདུ་འཛོམས་བྱེད་པའི་དུས་ཚིགས་གཏན་འཁེལ་བྱེད་པའི་སྐོར་དང་། བསྟན་འགྲོ་སྤྱི་ཕན་བོན་གྱི་ཐེབས་རྩ་ལྷན་ཚོགས་སམ་ཡང་ན་བོན་འབངས་སྤྱི་ལ་དབང་བའི་བོན་གྱི་སྒྲིག་འཛུགས་ཞིག་འཛུགས་དགོས་པའི་སྐོར་ལ་གྲོས་ཞིབ་ཟབ་ཏུ་གནང་ལ། དེ་བཞིན་སྤྱི་ལོ༢༠༠༦ལོའི་ཟླ༥པའི་ཚེས༡༣ཉིན། གཡུང་དྲུང་བོན་མཉམ་འབྲེལ་ལྷན་ཚོགས་སྐུལ་འཛུགས་བྱེད་པའི་གྲོས་འགོའི་ཚོགས་འདུ་དེ་པེ་ཅིན་གྲོང་ཁྱེར་གྱི་བོད་ལྗོངས་གསོལ་མགྲོན་ཁང་ཆེན་དུ་བསྐང་བ་རེད། ཐེངས་དེའི་ཚོགས་ཞུགས་མི་སྣ་ལ། འཇར་མན་རྒྱལ་ཁབ་ཏུ་བསྡུས་པའི་རྒྱལ་སྤྱིའི་བོད་རིག་པའི་ཚོགས་འདུ་ཐེངས་བཅུ་གཅིག་པར་ཕེབས་མཁན་གྱི་མཁས་དབང་བོན་བརྒྱ་བ༧དགེ་ལེགས་ལྷུན་གྲུབ་རྒྱ་མཚོ་མཆོག་དང་། སྣང་ཞིག་སློབ་ཟུར་དགེ་བཤེས་བསྟན་འཛིན་ཕུན་ཚོགས། དབྲ་ཁྱུང་དགེ་བཤེས་སྐལ་བཟང་ནོར་བུ། ལན་གྲུ་སློབ་ཆེན་གྱི་དགེ་རྒན་ངག་དབང་རྒྱ་མཚོ། དེ་མིན་ཐར་བདེ་སྤྲུལ་སྐུ་ཚེ་དབང་འཇིགས་མེད་དང་། སེང་སྤྲུལ་རིག་འཛིན་ཉི་མ། འགོ་བ་དགེ་བཤེས་བསྟན་འཛིན་འབྲུག་གྲགས། སྤྲུལ་རིག་སྔགས་རྒྱ་མཚོ། མཁན་པོ་ཚེ་རིང་ནོར་བུ། རྟོགས་ལྡན་བསྐལ་ཁོ་སོགས་ཀྱིས་མཚོན་པེ་ཅིན་དུ་བཞུགས་པའི་བོན་གྱི་བླ་སྤྲུལ་དང་དགེ་བཤེས། རིག་གཞུང་ཞིབ་འཇུག་པ་བཅས་ཁྱོན་མི་གྲངས་བཅུ་གསུམ་ཐེངས་འདིའི་ཚོགས་འདུར་ཟབ་ཞུགས་གནང་།
ཚོགས་འདུ་དེ་ནི་གཞི་ཁྱོན་གྱི་ཆ་ནས་ཤིན་ཏུ་ཆུང་རུང་། དེ་ཡང་མི་བུ་ཆུང་ཡང་རིགས་ཀྱི་སྲས་ཤེས་པའི་དཔེ་ལྟར་མི་སེམས་སྒུལ་བར་བློ་བསྐྱེད་ཆེ་བའི་ཚོགས་འདུ་ཞིག་གི་ངོ་བོར་ཕྱིན་ཡོད་པ་སྟེ། ཤེས་འཇོན་ལྷག་གསུམ་གྱི་ཡོན་ཏན་མངོན་པར་མཐོ་བའི་ཚོགས་མི་རྣམ་པས་རྒྱལ་བསྟན་རིན་པོ་ཆེ་འཛིན་སྐྱོང་སྤེལ་གསུམ་གྱི་ནུས་པ་དུས་རབས་དང་བསྟུན་ནས་སྔར་ལས་དར་སྤེལ་ཇི་ལྟར་གཏོང་ཐབས་སྐོར་ཕན་ཚུན་ལ་བསམ་བློའི་ལྟ་ཚུལ་བརྗེ་རེས་བྱས་པས་མ་ཚད། བོན་འབངས་ཡོངས་ཀྱི་གཙུག་རྒྱན༧སྐྱབས་རྗེ་རྒྱལ་བ་སྨན་རིའི་མཁན་སློབ་ཉི་ཟླ་ཟུང་འབྲེལ་གྱི་སྐུ་ཚེ་ཧྲིལ་བོར་འཛམ་གླིང་གོ་ལའི་ཁྱོན་ཆེན་པོར། གཤེན་བསྟན་འཛིན་སྐྱོང་སྤེལ་བའི་གསང་གསུམ་མཛད་འཕྲིན་གྱི་བྱ་བཞག་བསྐྱང་བ་ལ་གུས་བཀུར་ཡི་རང་གི་སྡོམ་ཚིག་ཡང་དག་བཀོད་ཅིང་། བསྟན་པ་མཁའ་མཐར་སྤེལ་བའི་ཐུགས་སྟོབས་ལ་སྙིང་དབུས་ནས་ཚད་མཐོའི་གདེང་འཇོག་བླ་མེད་བྱས་པ་དང་འབྲེལ་སྔགས་བརྗོད་ཀྱི་མེ་ཏོག་ཀྱང་མཁའ་ལ་གཏོར།
དེས་མ་ཚད་བོད་དུ་བསྟན་པ་ཡང་དར་གྱི་ཉི་མ་ཤར་བའི་ལོ་རྒྱུས་ཀྱི་བཤུལ་ལམ་རིང་མོར་རྒྱང་བལྟ་བྱེད་པའི་ཁྲོད་དུ། སྔར་བྱོན་མཁས་པ་རྒན་རབས་པ་རྣམ་པའི་ཕྱག་རྗེས་ལ་རྒྱུས་མངའ་ལོན་པའི་སྒོ་ནས་མཐོང་ཆེན་བྱེད་པར་ཤུགས་སྣོན་བརྒྱབ་ཞིང་། གཞན་ཕན་བྱམས་བརྩེ་རིག་གནས་ཀྱི་ཡབ་ཆེན་དུ་བགྲངས་པའི་བོན་བསྟན་ཤེས་རིག་གི་གནས་བབ་ལ་དོ་སྣང་དང་། བོད་མི་རིགས་ཀྱི་བསམ་བློའི་མཚོན་བྱེད་ཉག་ཅིག་ཏུ་གྱུར་བའི་རིག་གཞུང་དེ་ཉིད་ཀྱི་སྙིང་སྟོབས་དར་སྤེལ་ལ་སེམས་ཁུར་བྱེད་པའི་མི་བུ་སྔར་ལས་ཇེ་མང་དུ་འགྲོ་ཕྱིར། ཚོགས་ཞུགས་མི་སྣ་རང་རང་གི་ངོས་ནས་ཀྱང་རང་ལ་བདོག་པའི་ཤུགས་རྐྱེན་དང་ནུས་པ་ཅི་ཡོད་འདོན་སྤེལ་གང་ལེགས་བྱས་ཏེ། དུས་སྐབས་འོས་འཚམས་ཤིག་ལ་རྔ་ཡུལ་སྣང་ཞིག་དགོན་ཆེན་ནས་རྒྱལ་ཡོངས་རང་བཞིན་ཅན་གྱི་བོན་པོའི་གྲོས་ཚོགས་ཤིག་བསྐང་ན་དགེ་ཕན་ཆེ་བའི་ལྟ་ཚུལ་ལ་བསམ་བློ་གཅིག་མཐུན་བྱུང་བ་བརྒྱུད། དེ་བཞིན་སྣང་ཞིག་དགོན་ཆེན་ལ་གྲོས་འདོན་རེ་ཞུའི་ཡི་གེ་འབུལ་རྒྱུ་ལག་ལེན་དུ་འཐུས་པར་མཛད་པ་སོགས། མདོར་ན་ཚོགས་འདུ་དེ་ནི་བོད་རང་གི་བློ་གྲོས་ཀྱི་རྩལ་ལས་ཐོན་པའི་བོན་བསྟན་ཤེས་རིག་འཕེལ་རྒྱས་ལ་སྒུལ་ཤུགས་ཀྱི་གྲུབ་འབྲས་གཟེངས་སུ་ཐོན་པར་དོན་སྙིང་ལྡན་པའི་གནས་ཚུལ་དགའ་འོས་པ་ཞིག་ཏུ་གྱུར་པ་དེ་རེད།


ཐ་སྙད་ཤན་སྦྱར།
|ཆ་ཕྲན་བསགས།||微积分||calculus|
|འཕེལ་བ།||增加||increasing|
|འགྲིབ་པ།||减少||decreasing|
|བར་ཁོངས།||区间||interval|
|འགྲིལ་ཚོགས།||并集||union of sets|
སྔོན་ལ་རྩོམ་ཡིག་ ལམ་གྱི་རྣམ་པ་གསུམ། ལ་ཅིག་གཟིགས་དང་། ཆ་ཕྲན་བསགས་ཞེས་པ་ནི་སློབ་ཆེན་གྲངས་རིག་གི་ནང་དོན་ཆེ་གྲས་ཤིག་ཡིན། དེའི་ནང་དུ་གཙོ་བོར་རྟེན་འབྱུང་གྲངས་ཀྱི་རང་བཞིན་ལ་བརྟག་དཔྱད་བྱེད་ཀྱི་ཡོད།
འཕེལ་འགྲིབ་ཀྱི་རྣམ་པར་བརྡར་ཤ་གཅད་རྒྱུ་ནི་ཤིན་ཏུ་གལ་ཆེ་བའི་གནད་དོན་ཞིག་ཡིན། གནད་དོན་དེ་རིགས་མཐོ་རིམ་སློབ་འབྲིང་གི་གྲངས་རིག་ཏུ་མཐོང་རྒྱུ་ཡོད་ལ། སློབ་ཆེན་གྱི་ནང་དོན་ཆ་ཕྲན་བསགས་ཞེས་པར་ཡང་རྟག་ཏུ་མཐོང་རྒྱུ་ཡོད། གལ་ཏེ་རྟེན་འབྱུང་གྲངས་ཤིག་གི་རིས་དབྱིབས་ནི་གོང་ལྟར་ཡིན་ན། ང་ཚོས་དེའི་འཕེལ་འགྲིབ་གནད་དོན་ལ་བརྡར་ཤ་གཅད་ཆོག།
རྟེན་འབྱུང་གྲངས་ཤིག་འཕེལ་བའི་སྐབས་སུ་དེ་ནི་གཡོན་ནས་གཡས་སུ་མཐོ་རུ་འགྲོ་བའམ་ཡང་ན་ཡར་གྱེན་དུ་འཛེགས་པ་ཞིག་ཡིན་པ་དང་། དེ་དུས་ཀྱི་གསེག་ཕྱོད་ནི་ཕོ་གྲངས་ཡིན། འགྲིབ་པའི་སྐབས་སུ་དེ་ནི་གཡོན་ནས་གཡས་སུ་དམའ་རུ་འགྲོ་བའམ་ཡང་ན་མར་ཐུར་དུ་འབབ་པ་ཞིག་ཡིན་པས། དེ་དུས་ཀྱི་གསེག་ཕྱོད་ནི་མོ་གྲངས་ཡིན།
གཡོན་ནས་གཡས་སུ་ནི་གྲངས་རིག་གི་སྤྱིར་བཏང་གོམས་གཤིས་ཤིག་ཡིན། གལ་སྲིད་ང་ཚོར་རི་འཛེགས་གྲོག་མ་ཞིག་ཡོད་པ་དང་དེ་གོང་གི་རི་བོ་དེར་གཡོན་ནས་གཡས་ཀྱི་ཕྱོགས་སུ་འཛེག་པར་ཆ་བཞག་ན།
ཆུ་ཐིག་ལམ་དུ་ནི་འཕེལ་འགྲིམ་གང་ཡང་མེད་པར་འགོ་འཛུགས་སའི་མཐོ་ཚད་ཇི་བཞིན་འགྱུར་བ་མེད་པར་འགྲོ་བ་ཞིག་ཡིན་པ་དང་། གསེག་ཕྱོད་ནི་འགྱུར་བ་མེད་ལ་ཀླད་ཀོར་ (ཐིག་ལེ་) ཡིན།
དཔེ་རིས་སུ་ -3 གྱི་གཡོན་ཡོངས་རྫོགས་དང་ 1 ནས་ 4 བར་དུ་གྲོག་མ་ནི་ཡར་གྱེན་དུ་འཛེག་པ་ཞིག་ཡིན་པས། དུམ་བུ་དེ་གཉིས་ནི་དཔེ་རིས་སམ་ཡང་ན་རྟེན་འབྱུང་གྲངས་དེའི་འཕེལ་བའི་ཁྱབ་ཁོངས་ཡིན། དེ་དུས་ཀྱི་གསེག་ཕྱོད་ནི་ཕོ་གྲངས་ཡིན། འཕེལ་བའི་ཁྱབ་ཁོངས་དེ་ནི་བར་ཁོངས་ཀྱིས་མཚོན་ན་
ལྟར་ཡིན། དེ་ནི་ཚོགས་སྤྱི་གཉིས་ཀྱི་འགྲིལ་ཚོགས་ཡིན།
ད་ལྟ་གྲོག་མ་ནི་དོགས་ཟོན་ངང་ནས་མར་ཐུར་དུ་འབབ་བཞིན་འདུག། རྟེན་འབྱུང་གྲངས་ནི་མར་འགྲིབ་བཞིན་ཡོད། དེ་དུས་ཀྱི་གསེག་ཕྱོད་ནི་མོ་གྲངས་ཡིན། རྟེན་འབྱུང་གྲངས་དེའི་མར་འགྲིབ་པའི་ཁྱབ་ཁོངས་ནི་གཤམ་ལྟར་ཡིན།
འཕེལ་འགྲིབ་གཉིས་ཀྱི་བར་ན་ནི་དམིགས་བསལ་གྱི་ཚེག་གནས་ཤིང་།
འདི་ལྟ་བུའི་ཚེག་ཏུ་གྲོག་མ་ནི་ཡར་འཛེགས་པ་དང་མར་འབབ་པའི་མཚམས་ཆད་ནས་རང་སོར་གནས་པ་ཞིག་ཡིན་པས། དེ་དུས་ཀྱི་གསེག་ཕྱོད་ནི་ཀླད་ཀོར་ (ཐིག་ལེ་) ཡིན། འདི་ལྟ་བུའི་ཚེག་ལ་འཕེལ་འགྲིབ་མེད་དོ།
གྲོག་མས་རྟེན་འབྱུང་གྲངས་ཀྱི་ 4 ནས་གཡས་ཀྱི་ཁྱབ་ཁོངས་ཡོངས་སུ་སྐྱོད་སྐབས་ཡར་གྱེན་དུ་འཛེགས་མི་དགོས་ལ་མར་ཐུར་དུའང་འབབ་མི་དགོས་པས་འཕེལ་འགྲིབ་གང་ཡང་མེད།
དེ་དུས་ཀྱི་གསེག་ཕྱོད་ཀྱང་ཀླད་ཀོར་ (ཐིག་ལེ་) ཡིན། དེར་བརྟེན། འཕེལ་འགྲིབ་མེད་པའི་ཁྱབ་ཁོངས་དེ་ནི་གཤམ་གྱི་བར་ཁོངས་ཡིན།
ཁྱེད་ཀྱིས་གཤམ་གསལ་རིས་དབྱིབས་ཀྱི་འཕེལ་འགྲིབ་ཁྱབ་ཁོངས་གཏན་ཁེལ་བྱེད་དང་།
ཡོང་ཁུངས།
http://www.coolmath.com/precalculus-review-calculus-intro/precalculus-algebra/11-graphing-increasing-decreasing-01
༢༠༡༥ ལོའི་ཟླ་བ་ ༡༠ པའི་ཚེས་ ༢༥ ཉིན།
ལྷག་པ་ཚེ་རིང་གིས་རྩོམ་སྒྱུར་བྱས།
བོད་ལྗོངས་སློབ་གྲྭ་ཆེན་མོའི་རྩིས་རིག་ཚན་ཁག


|རྩོམ་པ་པོ།||མི་གསལ།||རྩོམ་སྒྲིག་པ།||Lhamo||དུས་ཚོད།||2018-3-19 10:08:00||རྩོམ་ཁུངས།||མཚོ་སྔོན་བོད་སྐད་རྒྱང་སྒྲོག་བརྙན་འཕྲིན་དྲ་ལམ།||ཀློག་གྲངས།|
རི་མོ་པ་བསྟན་འཛིན་ནོར་བུ་ནི། ཕྱི་ལོ1971ལོར་མངའ་རིས་དོལ་པོ་བན་ཚང་དུ་སྐྱེས། ལོ་ཉི་ཤུ་མ་ཟིན་པར་ས་དེ་ནས་བསྡད་དེ། ཕའི་དྲུང་དུ་བོད་ཡིག་སློབ་ཞོར། ཐང་ག་དང་། ལྡེབས་རིས་འབྲི་ལུགས་སྦྱང་། ཁྱིམ་རྒྱུད་དེ་ནས་བསྟན་འཛིན་ནོར་བུ་བརྩིས་པའི་མི་རབས་ལྔའི་རིང་ལྷ་རིས་པའི་བརྒྱུད་པ་བར་མ་ཆད་དུ་བྱུང་ཞིང་། བན་ཚང་ཞེས་པའི་ས་ཆ་དེ་ནི་དོལ་པོ་བ་ཤེས་རབ་རྒྱལ་མཚན་གྱི་འཁྲུངས་ཡུལ་ཡང་ཡིན་པ་རེད། དོལ་པོ་བན་ཚང་གི་སྔགས་ཁྱིམ་དཀྱུས་མ་ཞིག་ནས་སྐྱེས་པའི་བསྟན་འཛིན་ནོར་བུ་ཡིས་ཧི་མ་ལ་ཡའི་རི་རྒྱུད་ཀྱི་གནའ་བོའི་ལྷིང་འཇགས་ཀྱི་འཚོ་བ་དང་། གདོད་མའི་རང་བྱུང་གི་མཛེས་སྡུག་ལ་བློ་སེམས་གཅིག་ཏུ་ཤོར་དྲགས་ཏེ། དེ་ཉིད་རི་མོའི་ལམ་ནས་ཇི་ལྟར་མཚོན་ཐབས་ལ་འབད་པ་བྱས་ཤིང་། སྲོལ་རྒྱུན་གྱི་རི་མོའི་ལྕགས་རི་ལས་ཕྱིར་བུད་པ་རེད། མི་རྣམས་ཀྱིས་དེ་ལ《དོལ་པོ་བ་བསྟན་འཛིན་ནོར་བུའི་རི་མོ》ཞེས་ད་ཆ་འབོད་སྲོལ་ཆགས་ཡོད།
ད་ལྟ་ཁོང་གི་རི་མོའི་བརྩམས་ཆོས་དག་ཤར་ནུབ་གང་སར་དར་བཞིན་པའི་སྒང་རེད་ལ། ཨ་རི་དང་། ཧྥ་རན་སི། འཇར་པན། ཐེ་ཝན་སོགས་ནས་སྤྱི་སྒེར་གྱི་རི་མོའི་འགྲེམ་སྟོན་སྣ་ཚོགས་སུ་ཐེངས་མང་ཞུགས་པ་དང་། ཀྲུང་གོ་དང་། ཉི་ཧོང། བལ་པོ་སོགས་ཀྱི་རི་མོའི་དུས་དེབ་གྲགས་ཆེན་མང་པོར་ཁོང་གི་རི་མོའི་བརྩམས་ཆོས་ཆེད་འགོད་བྱས་ཡོད། ཧྥ་རན་སིའི་གློག་བརྙན་འཁྲབ་ཁྲིད་པ་དང་། པར་བ་གྲགས་ཅནEric Valliཡིས་འཁྲབ་སྟོན་བྱས་པའི་གློག་བརྙན《ཧི་མ་ལ་ཡ》འི་ནང་དུ་ཁོང་དང་། ཁོང་གི་ཨ་མ་འདས་མོ་གཡང་འཛོམས་གཉིས་ཀྱིས་འཁྲབ་སྟོན་བྱས་མྱོང་། ཉེ་ཆར་དོལ་པོ་བན་ཚང་གི་ཡུལ་དུ་ཁོང་དང་གྲོགས་པོ་གཉིས་མཉམ་སྦྲེལ་གྱིས་སློབ་མ་ཉིས་བརྒྱ་ལྷག་འདུས་པའི་སློབ་གྲྭ་ཞིག་ཀྱང་བཙུགས་ཡོད།
སྔོན་ནས་བསྟན་འཛིན་ནོར་བུ་དང་འཛོམས་ཆེད། ཕྱི་ལོ2016ལོའི་ཟླ12ཚེས18ཉིན་བལ་པོའི་ཀ་ཐ་མན་གྲུ་ཡི《བསྟན་འཛིན་ནོར་བུའི་རི་མོ་འགྲེམ་སྟོན་ཁང》ནས་འཛོམས་ཏེ། ཁོང་གི་གསར་རྩོམ་རི་མོའི་སྐོར་ནས་ཁ་བརྡ་བྱ་བའི་གོ་སྐབས་བྱུང་། དོལ་པོ་ནི་ད་ལྟ་བལ་པོའི་ཁྱབ་ཁོངས་སུ་གཏོགས་མོད། ཁ་བརྡ་བཤད་སྐབས་བསྟན་འཛིན་ནོར་བུས་དོལ་པོའི་ཡུལ་མི་བྱིངས་དང་འདྲ་བར་སྒྲ་དག་གསལ་གསུམ་གྱི་བོད་སྐད་ཆུ་རྒྱུག་རྒྱུག་བཤད་ཀྱིན་འདུག
ཁོང་ནི་གཤིས་ཀ་འཇམ་ཞིང་སྨྲ་སྒོ་ཧ་ཅང་ཡངས་མོ་ཅན་ཞིག་རེད། དྲིས་ལན་རྣམས་ལྷོད་པོ་དང་སྟབས་བདེ་བོ་བྱས་ཏེ་གོ་རིམ་ལྡན་པ་ཞིག་ལབ་ཀྱི་འདུག ཁོང་གིས་བཤད་པ་བཞིན། རི་མོ་དེ་དག་གི་ལྟག་རྒྱབ་ན་ལོ་རྒྱུས་རང་བཞིན་ལྡན་པའི་གཏམ་རྒྱུད་ཀྱི་བྱུང་བ་མང་ལ། གནའ་དེང་འགལ་འབྲེལ་གྱི་འཚོ་བའི་ཟུར་ཁ་བདོག མི་དང་མི་ཡི་བར་གྱི་བརྩེ་བའི་བསྡུས་གཟུགས་ཀྱི་ཆའང་མང་དུ་འདུས། ཞིབ་འབྲི་སྤྱད་པ་དང་། རགས་བསྡུས་ཀྱི་བྲིས་པ་གང་ཡིན་རུང་རང་རང་གི་ཁྱད་ཆོས་དེ་མངོན་སུམ་དུ་མཐོང་ཐུབ། འཇིག་རྟེན་ན་སྙན་ངག་པ་དང་རྣལ་འབྱོར་པ་གཅིག་པུས་སྣང་ཚུལ་དང་མྱོང་བ་དབྱེར་མེད་བསྲེས་ཏེ། བརྡ་དང་ཐ་སྙད་ཀྱིས་མཚོན་ནུས་ཀྱི་ཡོད་པ་བཞིན། བསྟན་འཛིན་ནོར་བུས་ཀྱང་རང་གི་འཚོ་བ་དང་འཆར་རྟོག་གི་བརྙན་རིས་ཐམས་ཅད་ཚོན་ཁ་སྡེབ་སྟངས་དང་། གསལ་སྒྲིབ་ཀྱི་བཀོད་འདེམ་ལ་བརྟེན་ནས་གཟུགས་ཅན་དུ་བསྒྱུར་ཐུབ་ཀྱི་ཡོད།
ཁོང་གིས་བཤད་རྒྱུར''ངའི་མི་ཚེ་དེ་ཅུང་ཁྱད་མཚར་བོ་ཞིག་ཡིན། ལོ་ཉི་ཤུའི་གོང་དུ་ངས་གློག་དང་། ཤིང་ནགས་སོགས་མཐོང་མྱོང་མེད་པར་གྲོང་གསེབ་རང་ནས་འཚོ་བ་བསྐྱལ་བ་རེད། ད་ལྟ་ཤར་ནུབ་ཀྱི་གྲོང་ཁྱེར་མང་དུ་བསྐྱོད་ཀྱིན་ཡོད་པ་རེད། དེ་ལྟ་བུའི་ངའི་མི་ཚེའི་ནང་སྔོན་མ་སྔོན་མའི་གྲོང་བསེབ་ཀྱི་འཚོ་བའི་ཉམས་མྱོང་ཡོད་པ་དང་། དེང་རབས་ཀྱི་འཚོ་བའང་ཡོད་པས། ཤུགས་རྐྱེན་དེའི་འོག་ངའི་རི་མོ་ལའང་གཞན་དང་མི་འདྲ་བའི་ཆ་ཞིག་ཐོན་ཡོད་པ་རེད།
ད་ལྟ་ངའི་བུས་ཀྱང་རི་མོ་སློབ་ཀྱིན་ཡོད་མོད་ངའི་རི་མོ་ནང་བཞིན་ཡོང་ཐུབ་ཀི་མི་འདུག གང་རེད་ཟེར་ན། ཁོང་ཚོར་དོལ་པོ་ས་ཆའི་གནས་སྟངས་ལ་ཁྱོན་ནས་ཉམས་མྱོང་མི་འདུག སློབ་གྲྭའི་ནང་ན་གཡག་དང་རི་ཡོད་པ་མ་རེད། དེ་བས་སོ་སོས་དངོས་སུ་མཐོང་བ་དང་། མིས་དེ་འདྲ་ཞིག་ཡོད་ཅེས་ལབ་པ་གཉིས་ཁྱོན་ནས་འདྲ་བ་མ་རེད། ང་རང་གིས་ལོ་ཉི་ཤུ་ཐམ་པའི་བར་ཏུ་གཡག་འཚོས་པ་ཡིན། གཡག་ལ་ཁལ་བཀལ་ནས་སོང་བ་ཡིན། མདོར་ན་དོལ་པོའི་ཡུལ་གྱི་འཚོ་བ་ཆ་ཚང་བ་ཞིག་བརྒྱ་ཆ་བརྒྱས་མྱོང་ཡོད་པ་རེད། དེའི་རྐྱེན་གྱིས་ད་ལྟ་ངས་རི་མོ་འབྲི་དུས་འཚོ་བ་དེ་དག་བསམ་བློའི་ནང་རང་བཞིན་གྱིས་སླེབས་ཡོང་གི་ཡོད་པ་རེད། དོལ་པོ་ན་ཡོད་དུས་ནས་རི་མོ་བྲིས་མོད། དོལ་པོ་ནི་དེ་འདྲའི་གལ་ཆེན་དང་རྩ་ཆེན་པོ་ཞིག་ཁྱོན་ནས་ཤེས་ཀི་མེད། ཕྱིས་སུ་ཕྱི་རྒྱལ་གྱི་མི་མང་པོས་དོལ་པོ་ནི་ལྷ་ཡུལ་ལྟ་བུ་ཞིག་ཡིན་ནམ་བསམས་ཏེ་ལྟ་ཞིབ་བྱས་པ་དང་མང་པོ་འོང་བ་རེད།
ང་རང་ཡང་ཕྱི་ལོ1991ལོར། Eric Valliདང་མཉམ་དུ་བལ་པོར་ཡོང་བ་ཡིན། དེ་དུས་བལ་པོ་ན་གློག་ཀླད་སོགས་གང་ཡང་མེད་ནའང་། ཐང་གའི་དེབ་དང་རི་མོའི་དེབ་མིང་དུ་མཐོང་རྒྱུ་ཡོད་པ་རེད། དེ་དུས་འཇར་པན་དུ་སྐད་གྲགས་ཡོད་པའི་རི་མོ་པ(Hokusai)ཧོ་གོའི་ས་སིའི་རི་མོ་མང་པོར་མཇལ་བྱུང་། ཁོང་ཡང་ང་ནང་བཞིན་ཆུང་དུས་གྲོང་བསེབ་རང་དུ་བསྡད་མྱོང་པའི་རི་མོ་པ་ཞིག་རེད། དེ་ལྟར་མཐོང་ཐོས་དང་འབྲེལ་འདྲིས་མང་པོ་བརྒྱུད་དེ། ཕྱིར་ཕ་ཡུལ་ལ་བལྟ་དུས། གཞི་ནས་ཕ་ཡུལ་དོལ་པོའི་རི་ལུང་ཐམས་ཅད་ནི་དངོས་གནས་རི་མོ་རེད་འདུག སྙན་ངག་རེད་འདུག དེ་ནས་ང་ལ་དམིགས་བསལ་གྱིས་བརྩེ་བ་ཞིག་སླེབས་སོང་། ཕྱི་རྒྱལ་གྱི་རི་མོ་སོགས་རི་མོ་གཞན་དག་ལ་ཉམས་མྱོང་མེད་ལ་དགའ་ཞེན་ཡང་ཆུང་དུ་བུད་སོང་། དེ་ནས་ངས་དོལ་པོའི་ཡུལ་གྱི་བསམ་བློ་དང་འཚོ་བ་མཚོན་པའི་རི་མོ་བྲིས་པ་ཡིན། ཞེས''བཅར་འདྲིའི་ཁྲོད་དུ་བཤད་པ་བཞིན་བསྟན་འཛིན་ནོར་བུའི་རི་མོ་ནི་དོལ་པོ་མཐོང་སའི་མེ་ལོང་ཡིན་ལ། དོལ་པོའི་གཟུགས་འགྱུར་གྱི་སྣང་བརྙན་གཞན་ཞིག་ཡིན།
ཁོང་གི་རི་མོ་མང་དག་ལ་འདྲ་མཚུངས་སུ་བཀོལ་བའི་ཆ་ཞིག་ཀྱང་ཡོད་དེ། དེ་ནི་དཀར་གཙང་མངོན་པར་འཕགས་པའི་ཟླ་འོད་ཀྱི་གཙང་པོའི་ཀློང་ན། དལ་ཞིང་ལྷོད་པའི་མི་ཞིག་མངོན་ཆུང་ངང་བགྲོད་ཀྱིན་པ་དེ་རེད། བསྟན་འཛིན་ནོར་བུས་ཕྱིར་དྲན་བྱས་ཏེ་ལབ་པ་བཞིན། དོལ་པོའི་ཡུལ་དུ་གློག་གི་ཆ་རྐྱེན་མེད་སྟབས་ད་སྐབས་མི་རྣམས་ཀྱིས་གློག་གི་འོད་སྣང་ལ་ལོངས་སྤྱོད་པ་བཞིན། དེ་ཀའི་མི་རྣམས་ཀྱིས་ཡར་ངོས་ཟླ་བ་ཤར་སྐབས། ཟླ་འོད་ཀྱི་ཀློང་ན་མཚན་ལས་བྱེད་ཀྱི་ཡོད་པ་རེད། དཀར་འོད་ཀྱིས་དབེན་པའི་བསྟན་འཛིན་ནོར་བུའི་བྱིས་དུས་ཀྱི་འཚོ་བ་དང་ཡུལ་གྱི་གནས་ཚུལ་ནི་དེ་འདྲ་ཞིག་ཡིན་པས། བསམ་གཟས་ཏེ་མྱོང་གྲུབ་ཀྱི་ངང་ཚུལ་དེ་ཉིད་རི་མོའི་རྣམ་པར་འཕོ་འགྱུར་བྱེད་དུ་བཅུག་པ་རེད།
དེ་མིན་ད་དུང་མཐོང་སྣེ་གཞན་དང་གཞན་ནས་བལྟས་ན། གོ་རྒྱ་རྦད་དེ་ཐ་དད་དང་རྒྱ་ཆེན་པོ་ཡིན་པའི་ཆ་ཡང་བདོག་པར་སེམས་ཏེ། མཚོན་དོན་གྱི་ཀློང་ཡངས་པའི་བརྩམས་ཆོས་ཤིག་ཡིན་ཚེ། དེ་ལ་ཇི་ལྟར་གོ་ནུས་ན། དེ་ལྟར་གོ་ཆོག་པའི་རྩ་དོན་གྱི་རང་བཞིན་ཡོད་པས་སོ།།
དོལ་པོ་ནི་རི་འགག་དོག་ལ་རྐང་ལམ་ཙམ་ལས་མེད་པའི་གངས་འདབ་ཀྱི་ཡུལ་གྲུ་ཆུང་ཆུང་ཞིག་སྟེ། དུས་ད་དུང་ཡང་སྔོན་མའི་ལུགས་ལྟར། གཡག་ལ་ཁལ་བཀལ་ཏེ་གངས་ཁྲོད་ཀྱི་ལམ་དུ་བསྐྱོད་ཀྱིན་ཡོད་པ་རེད། སྣང་ཚུལ་དེ་ནི་བསྟན་འཛིན་ནོར་བུའི་སེམས་ལ་ཆེས་མཛེས་སྡུག་གི་སྣང་བརྙན་ཞིག་ཏུ་གྲུབ་ཡོད་པས། རི་མོའི་ཁྲོད་དུ་ཡུལ་དངོས་འཕོས་འགྱུར་བྱས་པ་བཞིན་གསོན་ཉམས་དོད་པོས་བྲིས་ཏེ། ཡུལ་གདུང་འདུ་ཤེས་ཀྱི་སེམས་ཚོར་ཞིག་གིས་སྣོན་པ་བཏབ་ཡོད།